Amilla imaaraithakuge faaruthakugai India out\nރ. ދުވާފަރުގެ އަމިއްލަ އިމާރާތެއްގައި އިންޑިއާ އައުޓް ޖަހަނީ\nރާއްޖޭގައި ތިބި އިންޑިއާ ސިފައިން ބޭލުމަށް ގޮވާލާ ކުރިއަށް ގެންދާ ކެމްޕޭންގެ ޝިއާރު "އިންޑިއާ އައުޓް" ގޭގޭގެ ފާރުތަކުގައި ޖެހުމަށް އިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން ގޮވާލެއްވުމާ ގުޅިގެން އެ ހަރަކާތް ފަށައިފި އެވެ.\nއަމިއްލަ މީހުންގެ އިމާރާތްތަކުގައި އިންޑިއާ އައުޓް ޖެހުމަށް ރައީސް ޔާމީން ގޮވާލެއްވީ މިމަހުގެ 14 ވަނަ ދުވަހު ށ. ފުނަދޫ އަށް ވަޑައިގެން އެ ރަށުގައި ބޭއްވި އިންޑިއާ އައުޓް ކެމްޕޭން ހަރަކާތުގައި ވާހަކަދައްކަވަމުންނެވެ.\nރައީސް ޔާމީންގެ ގޮވާލެއްވުމާ އެއްގޮތަށް މިއަދު ވަނީ ރ. ދުވާފަރު ބައެއް ގޭގޭގެ ފާރުތަކުގައި އިންޑިއާ އައުޓް ޖަހާފަ އެވެ. މިހަރަކާތް އިތުރު ރަށްރަށުގައި ވެސް ބާރަށް ކުރިއަށްދާނެ ކަމަށް އިންޑިއާ އައުޓް ކެމްޕޭންގައި އުޅޭ ފަރާތްތަކުން ބުނެ އެވެ.\nރައީސް ޔާމީން ގެންދަވަނީ އިންޑިއާ ސިފައިންގެ އެއްވެސް މީހަކަށް ރާއްޖޭގައި ނުހުންނެވޭނެ ކަމަށް ވިދާޅުވެ އިންޑިއާ ސިފައިން ރާއްޖެ އިން ފޭބުމަށް ތަކުރާރުކޮށް ގޮވާލައްވަމުންނެވެ. އަދި އެ ހަރަކާތް ހުއްޓުމެއް ނެތި ހުރިހާ ރަށަކު ވެސް ކުރިއަށް ގެންގޮސްދިނުމަށް ވެސް އެމަނިކުފާނު އެދިވަޑައިގެންފައިވެ އެވެ.\nއިންޑިއާ އައުޓް ގޭގޭގެ ފާރުތަކުގައި ޖެހުމަށް ރައީސް އަބްދުﷲ ޔާމީން ގޮވާލެއްވުމާ އެކު އިންޑިއާ އައުޓް އެންމެ ފުރަތަމަ ޖެހީ ށ. ފުނަދޫ ސްކޫލު ބޭރު ފާރުގަ އެވެ.\nއިދިކޮޅު ޕީޕީއެމުން ވަނީ އެއީ އެ ޕާޓީން ކުރި ކަމެއް ނޫން ކަމަށް ބުނެ އެކަން ވަރަށް ބޮޑަށް ކުށްވެރިކޮށްފަ އެވެ.\nއިންޑިއާ ސިފައިން ރާއްޖެއިން ފޭބުމަށް ރައީސް ޔާމީން ގޮވާލައްވަމުން ގެންދަވާތީ އެމަނިކުފާނު ހައްޔަރުކުރުމަށް ވެރިކަން ކޯލިޝަންގެ މައި ޕާޓީ، އެމްޑީޕީގެ ބައެއް އިސް ބޭފުޅުން ގެންދަވަނީ ގޮވާލައްވަމުންނެވެ. އަދި ރައީސް ޔާމީންގެ އަމަލަކީ އެކުވެރި ދެ ގައުމެއް ޖައްސުވާ، ގައުމީ ސަލާމަތަށް ނުރައްކާވާ ޒާތަށް ކުރިއަށް ގެންދާ ހަރަކާތެއް ކަމަށްވެސް ވެރިކަން ކުރާ ކޯލިޝަންގައި ހިމެނޭ ޕާޓީ ތަކުން ދެކެ އެވެ.\nރައީސް އަބްދުﷲ ޔާމީން ޕީޕީއެމް އިންޑިއާ + ދުވާފަރު ޕޮލިޓިކްސް


Ali Waheed Ge Mahchah6Dhauvaa Eh Ufulaifi – adduLIVE\nއަލީ ވަހީދުގެ މައްޗަށް ހަ ދައުވާއެއް އުފުލައިފި\nNov 21, 2020, 17:10 ހަސަން ރަޝީދު\nކުރީގެ ޓޫރިޒަމް މިނިސްޓަރު އަލީ ވަހީދު - ފޮޓޯ: ޓޫރިޒަމް މިނިސްޓްރީ\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް ހަ ދައުވާއެއް އުފުލައިފި އެވެ.\nޕީޖީ އޮފީހުން މި މައްސަލައާ ގުޅޭ ދައުވާތައް ކްރިމިނަލް ކޯޓަށް ހުށައަޅާފައިވަނީ މިދިޔަ ބުދަ ދުވަހުއެވެ. މި މައްސަލައިގައި ދައުވާ ކުރުމަށް ޕްރޮސެކިއުޓަރ ޖެނެރަލްގެ އޮފީހަށް ފުލުހުންގެ ފަރާތުން ފޮނުވާފައިވަނީ މިދިޔަ އޮކްޓޯބަރު މަހުގެ7ވަނަ ދުވަހުއެވެ.\nއަލީ ވަހީދުގެ މައްޗަށް އުފުލި ހަ ދައުވާތައް:\n1- ޖިންސީ އަނިޔާ ކުރުމުގެ ކުށުގެ ދަޢުވާ\n2- ރޭޕްކުރަން އުޅުމުގެ ކުށުގެ ދަޢުވާ\n3- ބޭއަދަބީ ގޮތުގައި ޖިންސީ ގުނަވަން ހާމަކުރުމުގެ ކުށުގެ ދަޢުވާ.\n4- ޖިންސީ ގޯނާކުރުމުގެ ކުށުގެ ދަޢުވާ\n5- ޖިންސީ ގޯނާކުރަން އުޅުމުގެ ކުށުގެ ދަޢުވާ\n6- ހުއްދަނޫން ޖިންސީ މުޢާމަލާތެއް ހިންގުމަށް އެދުމުގެ ކުށުގެ2ދަޢުވާ\nޖިންސީ ފުރައްސާރައިގެ މައްސަލަތަކެއްގައި ސީރިއަސް ތުހުމަތުތަކެއް ކުރެވުމުން މިދިޔަ ޖުލައި މަހުގެ ކުރީކޮޅު ރައީސް އިބްރާހިމް މުހައްމަދު ސޯލިހު ވަނީ މަގާމުން އިސްތިއުފާ ދެއްވަން އޭނާ އަށް އަންގަވާފައެވެ.\nނަމަވެސް ރައީސް އެންގެވި ގޮތަށް އިސްތިއުފާ ނުދެއްވުމުން، އެމަނިކުފާނު ވަނީ އަލީ ވަހީދު މަގާމުން ވަކިކުރައްވާފައެވެ. މިއީ ޖިންސީ ފުރައްސާރައިގެ މައްސަލައެއްގައި ރާއްޖޭގައި ވަޒީރަކު މަގާމުން ވަކިކުރި ފުރަތަމަ ފަހަރެވެ.\nމި މައްސަލައިގެ ތަހުގީގަށް އަލީ ވަހީދު ފުލުހަށް ވެސް ހާޒިރުކޮށްފައިވާއިރު، އޭނާ އަށް ވަނީ ފުރުން ވެސް މަނާކޮށްފައެވެ. އަލީ ވަހީދު ވަނީ އޭނާ އަށް ކުރާ ތުހުމަތުތަކަށް އިންކާރު ކުރައްވާފައެވެ.


SunOnline: Beynun kurevey Reserve hathahaa Dhashah, 1 million Dollar Madhuvejje\nބޭނުން ކުރެވޭ ރިޒާވް ހައްތަހާ ދަށަށް، އެއް މިލިއަން ޑޮލަރު މަދުވެއްޖެ\nއައިޝަތު ފަރީޙާ 21 Jun 2019, 10:53\nރާއްޖޭގެ މަރުކަޒީ ބޭންކް، އެމްއެމްއޭ -- ސަން ފައިލް ފޮޓޯ\nވަގުތުން ވަގުތަށް ބޭނުން ކުރެވޭ ގޮތަށް ހުންނަ ރިޒާވް ނޫނީ، ދައުލަތުގެ ޔޫސެބުލް ރިޒާވް ޖައްސަޖައްސައިގެން ތިން ވަނަ މަހު ދަށަށް ހިނގައްޖެ އެވެ.\nރިޒާވް އަކީ ގައުމެއްގެ މާލީ ހާލަތު އަންގައިދޭ މިންގަނޑެއްގެ އިތުރަށް، ބޭރުގެ ފަރާތްތަކުން ލޯނު ދޫކުރުމުގައި ބަލާ ކަމެކެވެ.\nފިނޭންސް މިނިސްޓްރީއިން ބުރާސްފަތި ދުވަހު އާންމު ކޮށްފައިވާ، ރާއްޖޭގެ އިގްތިސާދުގެ ތަފާސްހިސާބުތަކުގައިވާ ގޮތުގައި މިދިޔަ އެޕްރީލް މަސް ނިމުނު އިރު ޔޫސަބުލް ރިޒާވް ވަނީ 250.2 މިލިއަން ޑޮލަރަށް ވެއްޓިފަ އެވެ. އެއީ، މާޗް މަހު ޔޫސެބުލް ރިޒާވް ހުރި އަދަދު ކަމަށްވާ، 251.8 މިލިއަން ޑޮލަރަށް ވުރެ، 1.6 މިލިއަން ޑޮލަރު މަދު އަދަދެކެވެ.\nމިދިޔަ، މާޗް އަދި ފެބުރުއަރީ މަހުވެސް ބޭނުން ކުރެވޭ ރިޒާވް ވަނީ ދަށަށް ގޮސްފަ އެވެ. އެގޮތުން ފެބުރުއަރީ މަހު ބޭނުން ކުރެވޭ ރިޒާވް، 295.3 މިލިއަން ޑޮލަރުގެ ހުރި އިރު، މާޗް މަހު އެ އަދަދު ވަނީ 251.8 މިލިއަން ޑޮލަރަށް ދައްވެފަ އެވެ. މިއަހަރު ފެށުނު އިރު، ޖެނުއަރީގެ ނިޔަލަށް ޔޫސަބަލް ރިޒާވް ހުރީ، 317.9 މިލިއަން ޑޮލަރުގަ އެވެ.\nމަރުކަޒީ ބޭންކް އެމްއެމްއޭ އިން މީގެ ކުރިން ހާމަކުރި ގޮތުގައި، ފެބުރުއަރީ މަސް ނިމުނު އިރު ބޭނުން ކުރެވޭ ރިޒާވް ދަށަށް ދިޔައީ، އިންޑިއާޔާ އެކު ހެދި ކަރަންސީ ސްވޮޮޕް އެގްރިމަންޓެއްގެ ދަށުން، އެ ގައުމަށް ފައިސާ ދައްކަން ޖެހުމުން އެވެ.\nޔޫޒޭބްލް ރިޒާވް ދަށަށް ދިޔަ ނަމަވެސް، ރާއްޖޭގެ ޖުމްލަ ރިޒާވް ނޫނީ ގްރޮސް އިންޓަނޭޝަނަލް ރިޒާވް ވަނީ ކުޑަކޮށް މައްޗަށް ޖެހިލައިފަ އެވެ.\nޖުމްލަ ރިޒާވު ހިސާބުކުރަނީ، ކުރު މުއްދަތުގައި ބޭރުގެ ފަރާތްތަކަށް ދައްކަން ހުންނަ ދަރަނި ނޫނީ ޝޯޓްޓާމް ފޮރިން ލައިބިލިޓީއާ ވެސް އެކު އެވެ.\nއެޕްރީލް މަސް ނިމުނު އިރު، ޖުމްލަ ރިޒާވް ހުރީ 778 ލިއަން ޑޮލަރުގަ އެވެ. އެއީ، މާޗް މަހު ޖުމްލަ ރިޒާވް ހުރި އަދަދަށް ވުރެ، 1.8 މިލިއަން ޑޮލަރު އިތުރު އަދަދެކެވެ.\nނަމަވެސް އޭކުރީ، ފެބުރުއަރީ މަހު ޖުމްލަ ރިޒާވް ހުރީ 938.6 މިލިއަން ޑޮލަރުގަ އެވެ. އެ އަދަދު 776.2 މިލިއަން ޑޮލަރަށް ވެއްޓުނީ، މާޗް މަސް ނިމުނު އިރު އެވެ.\nމިދިޔަ 2018 ވަނަ އަހަރު ނިމުނު އިރު ރާއްޖޭގެ ރިޒާވް ހުރީ، 757.8 މިލިއަން ޑޮލަރުގަ އެވެ. އަދި ބޭނުން ކުރެވޭ ރިޒާވް ހުރީ، 281.4 މިލިއަން ޑޮލަރުގަ އެވެ.\nރާއްޖޭގެ ރިޒާވް އެއް ބިލިއަން ޑޮލަރަށް ގެންދިޔުމަކީ ރައީސް ސޯލިހުގެ ރިޔާސީ ވައުދެކެވެ.


Libey Futsal Tournament: Fahathun Arai RD Balikoh Kanmathi Teamge Fenvaru Dhakkaalaifi - Vaguthu\nފަހަތުން އަރައި އާރްޑީ ބަލިކޮށް ކަންމަތި ޓީމުގެ ފެންވަރު ދައްކާލައިފި\nގއ. ކަނޑުހުޅުދޫގައި ކުރިއަށްދާ ލިބޭ ފުޓްސަލް މުބާރާތުގައި މިރޭ އާރްޑީ ސްޕޯޓްސް ކްލަބުގެ މައްޗަށް ފަހަތުން އަރައި ހޯދި މޮޅާއެކު ކަންމަތި ސްޕޯޓްސް ކްލަބުން އެ ޓީމްގެ ބަލިނުވުމުގެ ސިލްސިލާ ދަމަހައްޓައިފި އެވެ.\nކަނޑުހުޅުދޫ ފުޓްސަލް ދަނޑުގައި ކުޅުނު މި މެޗްގައި ފެނިގެންދިޔަ ފުރަތަމަ ދެ ގޯލް ޖެހީ އާރުޑީ އެވެ. އާރްޑީ ފުރަތަމަ ހާފުގައި މޮޅު ކުޅުމެއް ދެއްކިއިރު އެ ޓީމްގެ ފުރަތަމަ ގޯލް ފުރަތަމަ ހާފުގެ ހަތަރުވަނަ މިނެޓުގައި ޖެހީ އިބްރާހިމް އަސްވާދް (ގަބޭ) އެވެ. ކަންމަތީގެ ކުޅުންތެރިޔަކު ކައިރީގައި ވިއްދާފައި އޮއްވައި ގަބޭ ވައަތު ފައިން ތިރިތިރިން ފޮނުވާލި ބާރު ބޯޅަ އަމާޒުވީ ގޯލުގެ ކަނަށެވެ.\nއާރުޑީގެ ދެވަނަ ގޯލް އެ ޓީމަށް ކާމިޔާބުކޮށްދިނީ ފަޒްލީން މުހައްމަދު އެވެ. ކަންމަތީގެ ތިން ކުޅުންތެރިޔަކު ކައިރިން ނައްޓާލުމަށްފަހު އޭރިއާ ބޭރުން ފަޒްލީން ފޮނުވާލި ބާރު ހަމަލާ ހުއްޓުވަން އިދިކޮޅު ކީޕަރަށް މާ ބޮޑު މަސަތްކަތެއް ނުކުރެވުނެވެ.\nމެޗްގެ ފުރަތަމަ ހާފު ނިމުނީ 2-0 އިން އާރުޑީ ކުރީގައި އޮވެ އެވެ.\nމެޗުގެ ނަތީޖާ ކަންމަތިން ދެވަނަ ހާފުގައި އަނބުރާލި އިރު އެ ޓީމުގެ ފުރަތަމަ ގޯލް ޖެހީ އަސްރާރު އަލީ އެވެ. އިދިކޮޅު ހާފުގެ މެދެއްހާ ހިސާބުން އަސްރާރު ފޮނުވާލި ބޯޅަ ގޯލަށް ވަނީ އާރުޑީގެ ކީޕަރު އަތުގަ ޖެހިފައެވެ. ކަންމަތިން ޖެހި ދެވަނަ ގޯލް ދެވަނަ ހާފުގެ9ވަނަ މިނެޓުގައި ކާމިޔާބުކުރީ ކެޕްޓަން ހުސައިން ޝަރީފް (އޮންލީ) އެވެ. ކަންމަތީގެ ރިފްޝާން ރަޝީދު ތަނަވަސްކޮށްދިން ފުރުސަތުގައި އޮންލީ އިދިކޮޅު ގޯލް ފޫއަޅުވާލީ ފަސޭހަކަމާއެކު އެވެ.\nއޮންލީ ކަންމައްޗަށް މެޗްގެ ނަތީޖާ އެއްވަރު ކޮށްދިންތާ މާގިނަ އިރެއް ނުވަނީސް އެ ޓީމްގެ ތަރި އަޔާޒް އަހުމަދު (އަޔާ) ވަނީ ހިލޭ ޖެހުމަކުން އާރުޑީގެ ގޯލް ފޫއަޅުވާލައި މެޗްގައި ފުރަތަމަ ފަހަރަށް ކަންމައްޗަށް ލީޑް ހޯދައިދީފަ އެވެ.\nފޯރިގަދަ ކުޅުމެއް ފެނިގެންދިޔަ މި މެޗްގެ މޮޅު ކުޅުންތެރިޔާގެ މަގާމް ހޯދީ ކަންމަތީގެ ޖާޒީ ނަންބަރު 06 ހުސެއިން ޝަރީފް (އޮންލީ) އެވެ.\nކަންމަތިން ވަނީ މުބާރާތުގައި އެ ޓީމް މިހާތަނަށް ކުޅުނު2މެޗް ވެސް ކާމިޔާބުކޮށްފަ އެވެ. ދެ މެޗުން ލިބުނު6ޕޮއިންޓާއެކު އެ ޓީމް އޮތީ ތާވަލުގެ އެއްވަނައިގަ އެވެ. ދެވަނައިގައި އޮތް އެފްސީ އެސްޕާޑާ އަށް ވެސް6ޕޮއިންޓް ލިބިފައިވީ ނަމަވެސް ކަންމައްޗަށް ކުރި ލިބެނީ ގޯލުގެ ތަފާތުންނެވެ.\nމުބާރާތުގައި ކަންމަތި ކުޅޭ ތިން ވަނަ މެޗުގައި އެ ޓީމް ނުކުންނާނީ ބޮއްކުރާ އާއި ދެކޮޅަށެވެ. މި މެޗް ކުޅޭނީ މާދަމާ ހަވީރު 17:00 ގަ އެވެ. އަނެއްކޮޅުން އާރުޑީ ސްޕޯޓްސް ކްލަބު ދެން ވާދަކުރާނީ އެފްސީ އެސްޕާޑާ އެވެ. މި މެޗު ކުޅުމަށް ހަމަޖެހިފައިވަނީ މާދަމާ ރޭ 20:30 ގަ އެވެ.


އެސްކޮޓް ޗެލްންޖް ފުޓްބޯޅަ މުބާރާތް މާދަމާރޭ ފަށަނީ\n30 ނޮވެމްބަރ 2015\nމޯލްޑިވްސް ކަރެކްޝަނަލް ސަރވިސްގެ އެސްކޮޓް ޓީމުން އިންތިޒާމްކޮށްގެން ކުރިއަށް ގެންދިއުމަށް ހަމަޖެހިފައިވާ “އެސްކޮޓް ޗެލެންޖް 2015″ ފުޓްބޯޅަ މުބާރާތް މާދަމާރޭ ފަށާނެއެވެ.\nމި މުބާރާތް ބޭއްވުމުގެ މަޤްޞަދަކީ މާލެ ޖަލާއި، ހުޅުމާލެ ޑިޓެންޝަން ސެންޓަރ އާއި ހެޑް އޮފީހުގެ ޑިޕާޓްމަންޓް ތަކާއި ސެކްޝަންތަކުގައި ތިބި އޮފިސަރުންގެ މެދުގައި އެކުވެރިކަމާއި ކުޅިވަރުގެ ރޫޙް އާލާކޮށް އިތުރުކުރުވައި، ކުޅިވަރުތަކަށް މުވައްޒަފުން ޝައުޤުވެރި ކުރުވައި، ފުޓްބޯޅަ ކުޅުމަށް ޝައުޤުވެރިވާ މުވައްޒަފުންނަށް އެރޮނގުން ފުރުޞަތު ތަނަވަސްކޮށްދީ ކުރިއަށް ދިއުމުގެ މަގު ފަހިކޮށްދިނުމާއިއެކު، މާލޭ ޖަލާއި ހުޅުމާލެ ޑިޓެންޝަން ސެންޓަރު، އަދި ހެޑް އޮފީހުގެ ޑިޕާޓްމަންޓް ތަކާއި ސެކްޝަން ތަކުގައި ތިބި އޮފިސަރުންނަކީ ނަފްސާނީ ގޮތުންނާއި ޖިސްމާނީ ގޮތުން ދުޅަހެޔޮ ބައެއްކަމަށް ހެދުންކަމަށް އެސްކޮޓް ޓީމްގެ ކޮމާންޑަރ ސްޓާފް ސާޖަންޓް ހުސައިން ނަދީމް މަޢުލޫމާތު ދެއްވިއެވެ.\nމި މުބާރާތުގައި ޖުމްލަ އަށް ޓީމް ވާދަކުރެއެވެ. އެއީ ޓީމް އެސްކޮޓް އާއި އެފް.ސީ ޑެލްޓާ އާއި ޓީމް އެޗް.ކިއު އާއި ޓީމް ހުޅުމާލެ ޑިޓެންޝަން ސެންޓަރ އާއި އެފް.ސީ ބްރާވޯ އާއި ޓީމް މެޑިކް އެންޑް ޔުނިޓް އެސް.އޯ އާއި ޓީމް އަލްފާ ގެ އިތުރުން އެފް.ސީ ޗާލީ އެވެ.\nމި މުބާރާތަކީ ބައިވެރިވާ އަށް ޓީމް ދެ ގްރޫޕަކަށް ބަހާލައިގެން ކޮންމެ ގްރޫޕެއްގެ ޓީމްތަކުގެ މެދުގައި ކޮންމެ ޓީމެއް ކޮންމެ ޓީމަކާއި އެއްފަހަރު ބައްދަލުކޮށް، ކޮންމެ ގްރޫޕަކުން އެންމެ ގިނަ ޕޮއިންޓް ހޯދާ ދެޓީމް ސެމީ ފައިނަލަށް ދާގޮތަށް ކުޅޭ މުބާރާތެއް ކަމަށާއި ތިންވަނަ ޓީމް ހޮވާގޮތަށް ހަމަޖެހިފައިވަނީ ސެމީ ފައިނަލް މެޗުން ބަލިވާ ދެޓީމްގެ މެދުގައި ކުޅޭ މެޗުން ކަމަށް އެސްކޮޓް ޓީމްގެ ކޮމާންޑަރ ސްޓާފް ސާޖަންޓް ހުސައިން ނަދީމް މަޢުލޫމާތު ދެއްވިއެވެ.\nމުބާރާތުގެ ފުރަތަމަ މެޗް ކުޅުމަށް ހަމަޖެހިފައިވަނީ މަދަމާ ރޭ 20:15 ގައި މާލޭ ޖަލުގެ ފުޓްބޯޅަ ގްރައުންޑުގައެވެ. މި މެޗްގައި ބައްދަލު ކުރާނީ ޓީމް އެސްކޮޓް އާއި އެފް.ސީ ޑެލްޓާ އެވެ. މި މެޗް ޝަރަފްވެރި ކޮށްދެއްވާނީ ކޮމިޝަނަރ އޮފް ޕްރިޒަންސް މުޙައްމަދު ޙުޝާމް އެވެ.\nމިއީ އެސްކޮޓް ޗެލްންޖް ގެ ދެވަނަ މުބާރާތްކަމަށް އެސްކޮޓް ޓީމްގެ ކޮމާންޑަރ ވިދާޅުވިއެވެ. ފުރަތަމަ މުބާރާތް އޮތީ މިދިޔަ އަހަރުއެވެ. އެ މުބާރާތުގައި ޖުމްލަ ހަތް ޓީމް ވާދަކޮށްފައިވާއިރު، މިއަހަރުގެ މުބާރާތަށް ޓީމް ތަކުގެ ފަރާތުން ވަރަށް ބޮޑު ސަޕޯރޓެއް ލިބިގެން ދާކަމަށް އެސްކޮޓް ޓީމްގެ ކޮމާންޑަރ މަޢުލޫމާތު ދެއްވިއެވެ.\nމި މުބާރާތުގެ ޗެމްޕިއަން ޓީމަށް 3000 ރުފިޔާ ހުށަހަޅާފައިވާއިރު ރަނަރަޕް ޓީމަށް ހުށަހަޅާފައިވަނީ 2000 ރުފިޔާއެވެ.


Vaahaka: Mundooo bandharun loabeege rihun\n12 ނޮވެމްބަރު 1989\n(ކަލަމިންޖާ މަސްބޯޓް، މަރަދޫ ބަނދަރުގައި)\nބޯޓުގައި ހުއްޓާ ރޭޑިއޯ ޓެލެފޯނު މެދުވެރިކޮށް ލިބުނު ފުން އަސަރު ކުރުވި ހަބަރަކުން އާދަނު ހަމަ މުޅީން މަރުވެއްޖެ ކަހަލަ އެވެ. އުފާވެރިކަން ކަތިލެވި، އެންމެނާ ވަކިވެ ބޯޓުގެ ބޯރުދޫ މަތީގައި ވަގުތު ހޭދަ ކުރަން ފެށިއްޖެ އެވެ. ހިޔާލުގެ ފުން ކަނޑުގެ ތެރެއަށް ފީނަން ފެށިއްޖެ އެވެ. އެ ފެތުމުގައި އާދަނު ވަރުބައްޔެއް ވެސް ނުމެވި އެވެ.\nކަލަމިންޖާ މަސްބޯޓް ހައްދުންމައްޗަށް ދިޔައީ ރަށްތައް ކުނިވާ ވަރަށް މަސް އަރުވާތީ އެވެ. އިރުވައި އަސްދަނޑިއަކުން ވަތްތަކަށް ހައްސަ ކަހާ ނުލައި ދޯންޏެއް ކަނޑަކުން ބޭރެއް ނުވެއެވެ. ފަލަ، ހެސަ ގޮދަ އެވެ. މުންޑޫ، މައިބައިދޫ މަހުން ކުނިވަނީ އެވެ. މަސްވެރިން ނަށަނީ އެވެ.\nމަހާއި މަސްވެރިންގެ ޝަކުވާއާހެދި ވާނުވާ އޮޅި ކޫއްޑޫ މާންދޫ ކޮށިއަރަނީ އެވެ. އަންހެންވެރިން ދުމައްޓާއި އުނދުން ދޮށުގައި ތިބެ ގެނދަބުޅިއަށް ވަނީ އެވެ.\nބޯޓު މަޑު ކުރީ މުންޑޫ ބަނދަރުގަ އެވެ. އެންމެނަށް ފަސޭހަ ކަނޑުއޮޅިއެއް އޮވެފައި ރީތި ނަލަ ބަނދަރަކަށް ވެސް ވީމެވެ. ބޯޓު މީހުން ހިތް ކިޔައި، އަންހެން ކުދީން ރީތި ރަށަކަށް ވެސް ވާތީ އެވެ.\n"އާދަނާ މިރޭ މުންޑޫއަށް ފައިބަން ވާނެއެއްނު... މިހާރު ދެން ކުޑައިކޮށް މަސްވެރިކަން ތައްކަލު ވެލައިފިއެއްނު!" އާދަނާއެކު ބޯޓުގައި ކޭޝިޔަރަކަށް އުޅޭ ޒާހިރު ބުންޏެވެ. އާދަނު ވެސް ބޯޖަހައިލި އެވެ.\n"ހާދަ ފާޑަކަށް، ޝައުވެރި ކަމެއް ނެތްތަ؟ މިރޭ އެބައޮތޭ އެއްކަލަ ސާދިނާމެންގެ ބަނޑިޔާ... އެކަމަކު އެމަންޖެ މިހާރު މީހަކާ ވެސް އިނދެފިޔޯ... އެހެން ނޫންނަމަ މިރޭ ރަނގަޅުވާނެ ރުފިޔާ ފައްޗެއް ކަރުގާ އަޅުވާލަން،"\nބަނޑިޔާ ޖަހަންޏާ އާދަނަކީ ލޭ ކެކޭ މީހެކެވެ. ވަޖިދު އަރައި މޮޔަވެސް ވެދާނެ އެވެ. އެހެންވެ ގްރޫޕް ހަދާފައި މުންޑޫއަށް ފޭބި އެވެ. ބަނޑިޔާ ބަލާށެވެ. ސާދިނާ ދެކޭ ހިތުންނެވެ. ރަށްވެހި ގޭ ކައިރިއަށް ދެވުނު އިރު ކުޅިވަރު ފެށިއްޖެ އެވެ.\nސާދިނާގެ ރީތި އަޑުން ލަވައެއް ވިރުވާ އަޅަން ފެށުމާއެކު ހަޅޭއްލަވަން ފެށި އެންމެނާއެކު އާދަނު ވެސް އަތް ހޫރައިގެންފައި ފުމެގަތެވެ. "ސާދިނާއަށް ސާބަހޭ" އޭ ގޮވައިލި އެވެ. ރިހި ކުލައިން ވިދަމުންދިޔަ ބަނޑިޔާތަކާއެކު ގްރޫޕްގެ ދެ ސަފު އަވަސް އަވަހަށް ފައިހަމަ ކުރަން ފެށުމުން އާދަނަށް ހުރެވެނީއަކީ ނޫނެވެ.\nހާދަވޭ ތިހަމުގައި އޮމާން ތިޔަ އަދު ބީހިލުން!\nހާދަވޭ ތިމޭގައި އުފާކޮށް ރޮއިލައި ދިނުން!\nފާފައެއް ނޫނޭ އިނގޭ ދެން ތިއީ ބުނާށޭ އާނއޭ!\nތިޔޭ މަގޭ އަސްލީ ޝަބާބަކީ ބުނާށޭ އާނއޭ!\nސާދިނާގެ އަޑު ދަށުން ލަވަ ކިޔަމުން ބަނޑިޔަލުގެ ފޯރި ގަދަވަމުން ދެއެވެ. ދިގު އިސްތަށި ގަނޑު ދެ ފަރާތަށް އުކާލައި ސާދިނާ އެނބުރިލާ ކޮންމެ ފަހަރަކު އާދަނަށް ހީވަނީ ސާދިނާ އޭނާއަށް ބަލާހެނެވެ. ލޮލާއި ލޯ، ހިތާއި ހިތް ގުޅުވައިލާ ހެނެވެ.\nބޭނުމެއް ނޫނޭ ތިނޫން އެއްވެސް ރާހަތެއް!\nދޭކަށެއް ނެތީމޭ ތިނޫން ދެން އިނާޔަތެއް!\n... ތިޔޭ މަގޭ އަސްލީ ޝަބަބާކީ ބުނާށޭ އާނއޭ!\nލޭ ކައްކުވަމުން ދިޔަ ލަވައިގެ މެދުތެރެއިން އާދަނަށް ހީވީ ސާދިނާގެ ރީތި ހަރަކާތްތަކުން ހައްޓަށާއި ފުރާނައަށް ބުނަން ނޭނގޭ ފަދަ ލުއި ފަސޭހަ ކަން ލިބެމުންދާހެނެވެ.\n"ހާދަ މޮޅޭ ސާދިނާ... ކަޑި ކިޔުން ވެސް ވަރަށް ރީތި،" ބަނޑިޔާ ޖަހާ ނިމިގެން ސާދިނާ ހިނގައި ގަންނަމުން އާދަނާ ސަލާމްކޮށްލި އެވެ. ބަނޑިޔަލުން މޫނުގެ އެއްބައި ފޮރުވައިގެން ހުރެ އެވެ. ހިމަ އިނގިލިތައް އާދަނުގެ އަތާ ގުޅުވާލައިގެން ހުރެ އެވެ.\n"މީހަކާ ވެސް އިނީތަ؟"\nދެން ދަނީ އިނގޭ... އެހެރީ އަހަރެންގެ ފިރިމީހާ... ހާދީ!" ދުރުން ދިއްލިފައި ހުރި ހޮޅި ދަނޑިއެއް ކައިރީގައި ހައެއްކަ ބުރީގެ ޓޯޗު ބައްތިއެއް ހިފައިގެން ހުރި މީހެއް ދައްކާފައި ސާދިނާ ބާރުބާރަށް ހިނގައިގަތެވެ.\nކޮންމެ ރެއަކު ކޮންމެ ދުވަހަކު އާދަނު ބޯޓުން މުންޑޫއަށް ފައިބައެވެ. ބުޅި ކަމުން ގޮސް ހިރޭގަނެ ހަރު އަރާފައިވާ އިސްތަށިގަނޑުގައި ފުނާ އަޅައި ދަމާ ވާންކޮށް ހަތައެއްހެން ފުއްޕާލައިގެނެވެ.\nސާދިނާއާ ވެސް ބައްދަލުވެ އެވެ. ހަމައެކަނި ފެނިލުމެކެވެ. ސަމާސާއެއް ކޮށްލުމެކެވެ. ކަތިނަޒަރަކުން ބަލައިލުމެކެވެ. ހިތުގައި ބާނި އުފައްދާލުމެކެކެވެ. ދެވަނަ ހަފުތާގައި މުންޑޫ ބަނދަރު ދޫކޮށް ފަހަލަ ބޭރުގައި އެއް ރޭ މަޑު ކުރަން ޖެހުނެވެ. ނާގޯއްޓަށް މަސް ބަދަލު ކުރާށެވެ. އެނބުރި މުންޑޫ ބަނދަރަށް އާދެވުމާއެކު ލަސް ނުވެ އާދަނު، ދެ ކިއްޕަތަށް އޯކޭ ސެންޓް ބުރުވާލައި ރީނދޫ ކުލައިގެ ޑަބަލްބޯ ފައިވާނަށް އަރައިގެން މުންޑޫއަށް ފޭބި އެވެ.\n"ސާދިނާ.." މަގެއް މަތިން ފެނިގެން އާދަނު ގޮވާލި އެވެ.\nއަރުން ނުދިރުނު ފެންފަނި އާދަނަށް!\nރަތް ދޮން ސާދިނާ ގެއްލުމުން!\nފަހަލާ ބޭރުގައި މަޑު ކުރި އެރޭ މަހާ ނުވެގެން!\n(އާ ރާވައިރު: ސާދިނާއަށް ފެނިލުމަށްފަހު މަސްބޯޓުގައި ގޮސް ފަހަލާ ބޭރު އޮތް ރޭ ހަނދާވާވަރުން ކިތް ކަތިލެވުނެވެ. މި ބުނީ ފިސާރި ތެެދެކެވެ. ކެއުމުގެ ފޯރި ކެނޑުނެވެ. އަރުން ފެންފޮދެއް ވެސް ދިރޭ ވަރެއް ނުމެވި އެވެ.)\n"އާދަން ރައިވަރު ވެސް ދަންނަންތަ؟"\n"ސާދިނާ ވަރު ނުވިޔަސް ވަރެއް ކުރެވޭނެ"\n"ދެން ދަނީ އިނގޭ!"\nކުއްލިއަކަށް ސާދިނާ ހިނގައިގަތުމުން އާދަނު މަގަށް ބަލައިލި އެވެ. މިސްކިތް މަގު ގޯޅި ކަންމަތީގައި ހާދީ ހުއްޓެެވެ. ލޯ ހަދައިގެނެވެ. ސާދިނާ ގޮސް ހާދީއާއެކު ގޯޅި އެޅުމުން އާދަނު ބޭނުންވީ ބޯޓަށް ދާށެވެ. އެކަމަކު ދެވޭނެ އިރެއް ނޭނގޭތީ ބެހެއްޓީ ދިގު މަގާ ދިމާއަށެވެ. އެ ހިނގުމުގައި މެންދުރުގެ ހޫނުކަން އާތްވަށް ބަދަލުވަމުން ދިޔައިރު އާދަނަށް އިނީ މުންޑޫގެ އަތިރި މައްޗަށް އާދެވިފަ އެވެ. މިސްކިތު ރުއްގަނޑު ތެރޭގައި ފީކުލަ ހިފާލައި ހަންޑި ކުޑަ އުފުލެން ފަށާފައިވާ ވަކަރުފަޅިއެއް މަތީގަ އެވެ. އަވީން ދޮން ވެފެފައިވާ ހިރަފުސް ވެލިގަނޑުގެ ތެރެއަށް ދެފައި ލައިގެނެވެ.\n"އޭތް، މިރަށުގައި ބޭނުން ގޮތަކަށް އުޅެވިދާނެ ކަމަށް ކަލޭ ހީކުރަނީތަ؟" ފުރަގަހުން އައި އިންޒާރަކާއެކު އާދަނަށް ކޮޅަށް ތެދުވެވުނެވެ.\n"ސާދިނާ އެއީ މަގޭ އަންބެކޭ... ގަނޑުފެން ބާލައި ދެނީއޭ ބޯޅަ ކުޅޭށޭ އެއްޗޭ މީއްޗޭ ކިޔައިގެން ކޮންމެ ދުވަހަކު މިރަށަށް ފައިބާ މަގޭ އަންހެނުން ފަހަތު އަޅުވާލައިގެން ތިއުޅެނީ މަގޭ އަތުން މަރުވާންތަ؟"\nއެތަނަށް ހާދީ އައީ ކޮންއިރަކު ކަމެއް ވެސް ނޭނގުނެވެ. އޭނާގެ ފަހަތުން ބައިގަނޑެއް އައިސް ވަށާލީ މިސްކިތު ފާރުމަތިން ފުންމާލައިގެންގެންކަން އެނގުނެވެ. މުޅީން ޒުވާން ފިރިހެން ކުދީންނެވެ. އެ އެންމެން ތިބީ އާދަނު ވަށާލައިގެނެވެ. ގަޔަށް އަރައިގަންނަނީ އެވެ. ދުލަށް އައިހާ އެއްޗެއް ގޮވަނީ އެވެ. އޭގެ ތެރެއިން އެކަކު އާދަނުގެ ބޯ ފައިވާން ދަމައިގަނެ އެއް ކިބައިން އޭނާގެ މޫނުމަތީގައި އަޅައި ވިހެލި އެވެ. ވަދު ކަނޑާލައި އަނެއް ކިބަ ހޫރާލީ އަރި އަޅާލާފައި އޮތް ބޮޑު ނިކަގުގެ ތެރެއަށެވެ.\n"ޑަބަލް ބޯ ފައިވާނުގައި އޯކޭ ސެންޓް ޖަހައިގެން ސުވަރު ދެން މިރަށަށް އަރާބަލަ؟" އެ ޒުވާނާގެ އަތް ވަނީ އާދަނުގެ ދަތްދޮޅި ދޮށަށެވެ.\n"އާނ، މި ޅއ މިހިރީ ސާދިނާއާހެދި މޮޔަވެފަ... މިކަންތައް މިފަހަރު ކޮޅެއްގައި ޖައްސާނާން" ހާދީގެ އަޑު ވަރަށް ގަދަ އެވެ.\nއިތުރަށް އަޑު ގަދަވަމުން ދިޔައެވެ. އާދަނަށް ފުރުސަތެއް ވެސް ނުދެ އެވެ. ފަހަރަކު މީހަކު އެތަނަށް މަޑުކޮށް ކަންފަތް ދެމުން ބައި އިތުރުވަމުން ދެ އެވެ. އެ އެންމެން ވެސް ލޯ ބޮޑު ކޮށްފައި މާލާމާތަށް ބުނެލަނީ "ކޮބާ ކޮބާ ގަނޑު ފެން ބޭލިއްޖެ ނޫންހެއްޔޭ" އެވެ.\nބައެއް މީހުން ބުނެލަ އެވެ: "ބޯޓުގައި ތިބެ ދުރުމި އަޅައިގެން މިރަށު އަންހެން ވެރިން އަތިރިޔަށް ދާތަނާ ކުޑަކަޅުވާ، ބަލާ ސާއްލާ މިހިރީ އެވެ. ތަޅައިގަންނާށެވެ!"\n"ތިޔައީ ރަށަށް ކޯލާ ބަަލައިދޭ ކުއްޖާ!" މިސްކިތުން ފާބައިގެން ގާތްވެލި ގޮތް ހުރި މުސްކުޅިއަކު ލޯ ބޮޑުކޮށްލި އެވެ. އަނެކަކު ބުންޏެވެ. "އިބުރާހިމްބޭ އެވެ! މި ސާއްލާ ބާލަނީ ކޯލާއެއް ނޫނެވެ. ފެހި ކޯލާވާޓަރެވެ. ފޭރާއިން ޖަހާ މަރާލަންވީ" އެވެ.\nމަގުން އަރައިގެން ދިޔަ އަންހެންވެރިން މަލާމާތަށް އެއް އަޑުން "އަޅޭ އާދަނާ އެޔޯވާ" އޭ ގޮވާލާ ރަކި ހިނީގައި ގޮސް ގެއްލެ އެވެ.\nމުޅިތަން ތޮއްޖެހި ރަކަރަކަ ލައިގަތެވެ. އެންމެންގެ މެދުގައި ހުރީ އާދަނެވެ. އެންމެ ގާތުގައި ކުޅަނދުރަކަށް ވެފައި ހުރީ ހާދީ އެވެ. ހީވަނީ ދެންމެ ދެންމެ ފުމެގެންފައި ކަށި ޖަހާފާނެ ހެނެވެ. އާދަނުގެ ގަޔަށް އަތްލައި ކަރުއަޅާލާފާނެ ހެނެވެ.\n"ހަނދާން ކުރާތި، ކަލޭ މިރަށުގަ މަޑު ކުރަން ހަދަފީވިއްޔާ ފާތިހާ ދުވަސް ވެސް ނޭނގިދާނެ،" ހާދީގެ އަތްތިލަ އާދަނުގެ ލޮލާ ދިމާއަށް ގެންދިޔަ އެވެ. އާދަނު ހުރީ ބިރުގެންފަ އެވެ. ފަހަތަށް ޖެހެވުނެވެ.\n"އޭ ހާދީ މަޑުން ހުރޭ... ހާދީ އޭ ހަމަޖެހިބަލަ ކިހިނެއް ވެގެންތަ ތިއުޅެނީ" އެންމެން ފަޅާފައި އެތެރެއަށް ދެމިގަތް އަލިފުޅު ވަރަށް ބާރަށް ބުންޏެވެ.\n"ހަމައެއް ނުޖެހެވޭނެ ދެނެއް" އެހެން ބުނުމާއެކު ހާދީ އަތް އިސްކުރި އެވެ. އާދަނުގެ މޭގައި އަޅާ ކޮއްޕާލިއެވެ.\n"އޭތް ހާދީ... ގަޔަށް އަތްލާ ހިސާބަކަށް އަދި ނުދެއެއްނު... ކަލޭ މިތަނުން ދޭ... މިބުނީނު ހާދީ މިތަނުން ދާށޭ،"\n"ހަނދާން ކުރައްޗޭ ކަލޭ، ދެން މިރަށުގެ މަގެއް މަތިން ވެސް ނުފެންނާތި، މަ ކަލޭ ދަންޖައްސާނަން،" މީހުންގަނޑުގެ ތެރެއިން އަތް އުކަމުން ހާދީ ހިނގައިގަތެވެ.\n"އެންމެން ދޭ މިތަނުން... ދޭ... ދޭ ގެއަށް ދޭ! މި ބުނީނު ދާށޭ!" އަލިފުޅު އަމުރު ކުރި އެވެ. އެއީ އަމުރު ހިނގާ މީހެކެވެ. ކަތީބެކެވެ.\nތިއީ ވަރަށް މާތް ބޭކަލެއް! ކަތީބުގެ ތި އިހުސާންތެރިކަން އަހަރެންގެ މުޅި އުމުރަށް ވެސް ހަނދާން ކުރާނަން! އެންމެން ދިއުމުން އާދަނު ކަތީބާ ދިމާއަށް ބަލައިލި އެވެ.\n"ވަރަށް ބޮޑަށް ޝުކުރިއްޔާ!" އިރުކޮޅެއް ކުރިން ހިނގައިދިޔަ ހަމަނުޖެހުމުގެ ތެރެއަށް ކަތީބު އަލިފުޅު ވަންކަން އެއީ ނަސީބު ކަމަށް އާދަނު ގަބޫލު ކުރި އެވެ.\n"އަހަރެން ކަތީބު މަތިން ހަނދާން ކުރާނަން،" އާދަނަށް އިސް ޖެހުނީ ބިރުގެންފައި ހުރިވަރުންނާއި ލޮލަށް ހާދީގެ އިނގިލި ވަނުމުން ލޮލުން ފެން އަންނާތީ އެވެ. ހަޔާތުގައި ދުވަހަކު ވެސް އެކަހަލަ ކަމެއް އަދި ނުވެއެވެ. އާދަނު ހީކޮށްގެން ހުންނަނީ ކޮންމެވެސް ދުވަހަކު އޭނާއާ ހާދިސާއަކާ ކުރިމަތިވާނީ ކަނޑުމަތިން ކަމަށެވެ. އެކަމަކު ހާދިސާ އައީ އިދިކޮޅަށް އެއްގަމުންނެވެ. ހިންދިރުވާލައި އާދަނު ލޯ މަރާލި އެވެ. ކަރުނަތަށް ފޮހެލެވޭތޯ އުޅުނެވެ.\n"ކިހިނެއްތަ ވީ؟ ވެގެން އުޅޭ ގޮތެއް ކިޔައިދީބަލަ؟"\n"އެވާހަކަ ނުދެއްކިއްޔާ މާ ރަނގަޅުވާނެ... އަހަރެން އެކަން ހަނދާން ނައްތާލައިފިން. އަހަރެންގެ ހިތުގަ އެމީހުންނާ މެދު އެއްވެސް އެއްޗެއް ނެތް... ބޭނުމީ ބޯޓަށް ދާން،"\nއާދަނަށްވުރެ ކުރިން ބޯޓަށް ދިޔައީ އޭނާގެ ވާހަކަ އެވެ. އެކަމާވެސް އާދަނު ވަރަށް ދެރަވި އެވެ. އެންމެ ދެރަވީ ކަން ނުވެ ނަންވާން ޖެހުމުންނެވެ. ލަދެއް ގަންނަން ޖެހުމުންނެވެ. ދެން ދެރަވީ އެފްޕީއައިޑީގެ ވަޒީފާ ގެއްލިދާނެތީ އެވެ.\nދެ ދުވަސް ފަހުން ބޯޓު މުންޑޫ ބަނދަރުން ފުރައިގެން ދަތުރު ފެށި އިރުވެސް އެކަނި އާދަނު ވެލައިފިއްޔާ އެންމެން އައިސް ވަށާލައި ދިމާކޮށްލަ އެވެ. މަލާމާތަށް މޭނާ ހައްސާނުގެ ލަވަ ބަދަލުކޮށްލައިގެން ކިޔައެވެ.\nފުރި މި ދަތުރު މުންޑޫ އޮވެ ނަލަ ހަނދުވަރު ތެރޭގައި!\nއާދަނާ ދިރުނބަލުން ދަންމާނަށް ދަމާލާ!\nކަނބުލޮ، މަށަށް ލިބޭތޯ ފުރި މި ދަތުރު ހަޑިވީތާ!\nއާދަނު އަޅައެއް ނުލަ އެވެ. އޭނާ ހުންނަނީ އެއީ ހިތުގައި އެޅުނު ރޮނގެއް ކަމަށް ހަދާލައި އެކަން ނިންމާލައިގެނެވެ.\nއާދަނުގެ ހާދިސާއާ ގުޅިގެން ސާދިނާ އާއި ހާދީގެ ދިރިއުޅުމަށް އުދަ އަރައި ދިޔައީ ފުށުން ޖެހެމުންނެވެ. ޒުވާބުތައް ގިނަވެ ކުޑަ ދުވަސްކޮޅެއްގެ ތެރޭގައި ސާދިނާ ވަރަށް ބޮޑަށް މިލައި ހިކި އަނަރޫފަވެއް ވެއްޖެ އެވެ.\nހިހޫވެފައި އޮތް އެކަމަކު ފިނިކަމެއް ނެތް ހަވީރެކެވެ. ގޯތިތެރެއިން މީހަކު ކުރި ކަމަކާ ނުލައި ފަޅައި ހެދެމުން ދިޔަ ދިއްގާ ވަކައެއްގައި ކޮށާ ވަޅިއަކުން ތަޅަތަޅައި ސާދިނާ ހުއްޓެވެ. އެކަނިވެރިކަން ފިލުވައިލާށެވެ. އާދަނާ އޭނާއާ އަޅުވައިގެން ކަންތައްކުރި ގޮތުން ގެއިން ބޭރަށް ނުކުންނަން ނުކެރިފަ އެވެ. ލަދުންނެވެ.\n"ތިހެން ހުރެ މުސްކުޅިވިޔަސް ވަރިއެއް ނުކުރާނަން ހުރެބަލަ... ހެޔޮ އުމުރު ހުސްވިޔަސް،" ގޭ ފާރުގައި ލައްގާލާފައި ހުރި ދެ ފައްޔާއި ރިތް ހިފައގެން ނުކުންނަމުން ފަލި ތަނޑުން ސާދިނާގެ ފުއްކިބާގައި ހާދީ ބޮނޑިއެއް އެޅި އެވެ.\n"އައްދިޔޯތް" ވީ ތަދުން ސާދިނާގެ ލޮލުން ކަރުނަ ހިލިިގަތެވެ. އަތުން ދޫވެގެން ވެއްޓުނު ވަޅީގެ ތިލަ، މޫދުގެ ތިލަފަށަށް ހަރައިލި ތިލޯއްޓެއްހެން ހިރަފުސް ވެލިގަނޑިގަޑުގެ ތެރެއަށް ވަދެ ހެލިލަ ހެލިލާ ހުއްޓެވެ.\nވަރި ނުކޮށް ހުރީމަ ވީއެއްނު! ފުއްކިބާގައި އަތް ކާތާލާފައި ސާދިނާ ވަޅި ނަގައިގެން ހިނގަން ފެށި އެވެ. އޭނާގެ ހިތަށް ކޮންމެވެސް ގޮތެއް ވެއްޖެ އެވެ. އަސަރެއް ކޮށްފި އެވެ. ރިހުމެއް ލައިފި އެވެ. އެކަމަކު ސާދިނާގެ ހިނގުމުގައި އެއްވެސް މިސްރާބެއް ނެތެވެ. ދާންވީ މަންޒިލެއް ސާދިނާއަކަށް ނޭނގެ އެވެ. ކުރަންވީ ކަމެއް ވެސް ނުވިސްނެއެވެ. ހީވަނީ އެންމެން އޭނާއާ ދިމާއަށް މަލާމާތްކޮށްފައި ހެމުންދާތީ ދުރަށް ދާން ބޭނުންވަނީ ހެެނެވެ. މޫނު ފޮރުވާން އުޅެނީ ހެނެވެ. ލޯ މަރައިލަން ބޭނުން ވަނީ ހެނެވެ.\nބުއްދައްގެއިން ނެއްޓި ބަތްކޭ މަގު ހުރަސްކޮށް ވަލުތެރޭގައި ސާދިނާ އިންނަތާ ކިތަންމެ އިރެކެވެ. ރުއްފާތެރެއިން ފުނަގަސްތައް ކައިރިން އުނިގަސްތައް ދޮށުންނެވެ. ބަނބުކެޔޮ ވަލު މެދުންނެވެ. ހިނގާ ހިނގާ ވަރުބަލި ވެއްޖެ އެވެ. މަދިރިތައް ބައި ހަދާފައި ބޫން އަޑާއެކު ވަށާލައި ސާދިނާ ހެދީ "މާލޫދު ބޮޑު ކޭމަކަ" ށެވެ. ބޮއި ހުސް ކުރާނަމޭ ބުނާހެން ހީވެ އެވެ. ދުރުން މާދުރުން ކަނބިއްޔެއް ގޮވާލަ އެވެ. ދިކޮލެއް (ކޮވެއްޔެއް) އުދުހިގަނެ އެވެ. ކައިރިން ބިސް ފީކުރާ ކުކުޅެއް ފީ އަޑެއް ނެރެލަ އެވެ. އާވާރާ ވެގެން މާ މައްޗަކުން މާބައިދޫ ކާޅުތައް މުންޑުއަށް އަރައި ހަޑި އައްޑުން "ކާއް ކާއް" ގޮވާލަ އެވެ.\nދެފަންވަތުން ގޮށް ޖަހައި މިލްކުވެރިކަން ސާބިތުކޮށްފައިވާ ހިކި ފަނެއް މަތީ ސާދިނާ ޖައްސާލި އެވެ. ތެދުވެ ހިނގަން ފެށި އެވެ. ކާނި ގަހެއްގައި ލެނގިލައި ގަސް ތެރެއަށް ބަލައިލި އެވެ. ކޮށާ ވަޅިން ނިފަތިތައް ކޮށައި ހުސް ކުރުމަށްފަހު ކާނި ގަހުގައި އާދަނުގެ ނަމާއި ދުވަހުގެ ތާރީހު ކަނޑައި ނެގި އެވެ. -- އާދަން، 12 ނޮވެމްބަރު 1989 --\nވަށައިގެން ބެދިފައިވާ ބިޔަ އެ ގަސްދޮށުގައި ހުރި ސާދިނާ އޭނާގެ ދޯޕައްޓާ ނަގާ ކޮނޑުމަތީގައި ހަމަޖައްސާލައި ރީތިކޮށްލި އެވެ. ވާތު މުލައްދަނޑީގެ ދޮން ހަމުގައި ފިޔޮހީގެ ތުނޑު ޖައްސާ އޮބާލުމާއެކު ފުންމާލީ ލޭ ތިއްކެކެވެ. ދެން ބަަދަލުވީ ރޮނގަކަށެވެ. އެ ލެއިން ތުނިތުނި ހުދު ދޯޕައްޓާ ހެދުމުގެ ބައެއް ރަތްވަމުން ދިޔަ އެވެ.\nކުއްލިއަކަށް ސާދިނާ ކާނި ގަހަށް ފިޔޮހި ޖެހުމަށްފަހު ގަސް ބުޑުގައި އިށީނެވެ. އޮހޮރެމުންދިޔަ ލެޔާ އިނގިލިން ކުޅެމުން އަތަށް ދޯޕައްޓާ އޮޅާލި އެވެ. މަތި ބަލައިލި އެވެ. ހާ އަޅާ ދިމާއެކެވެ. އުޑު ފެނެ އެވެ. ވިލާކޮޅެއް ނު ހައްދަވާތީ ހީވަނީ ނޫކުލައިގެ ކަނޑެއް ހެނެވެ.\nއާދަން، ދެން މިބަނދަރަށް ނާންނާނަތަ؟ އަހަންނަށް ކޮންމެވެސް ގޮތެއް ވެއްޖެ، މި ހިތުގައި ރިހުން އުފެދިއްޖެ! އަޅުވާ ކިޔުން ލޯބީގެ އިސްތިރިއަކަށް ވެއްޖެ، އެކަމަކު ބޭނުންވި ގޮތަކަށް ނުވި! އާދަން އަހަންނަށް މާފު ކުރޭ!\nގަހުގެ ތެރެއަށް ބަލައްޓައިގެން ހުރެ ސާދިނާ ލޭތަކާއެކު މޫނުގައި އަތް އަޅައި ގަހުގައި ލެނގިލި އެވެ. ހަރަކާތެއް ކުރަން ފެށި އެވެ. ކޮނޑުމަތިން ދޯޕައްޓާ ނަގައި މައްޗަށް އެއްލަމުން ދިޔަ އެވެ. ފަސް މިނެޓެވެ. އޭނާގެ މޫނު މައްޗަށް އަނދިރިވަނީ އެވެ. މަޑުމަޑުން މަޑުން ކާނި ގަހުގައި ލެނގުނެވެ. ދެ ލޯ މެރިއްޖެ އެވެ. ހަށިގަނޑުގައި އެއްވެސް ބާރެއް ނެތެވެ. (ނިމުނީ)


India youth mubaaraathuge champion kan Maziya hoadhaifi | Mihaaru\nމާޒިޔާ ކުޅުންތެރިން ތަށްޓާ އެކު އުފާފާޅުކުރަނީ.-- ފޮޓޯ: މާޒިޔާ\nއިންޑިއާ ޔޫތު މުބާރާތުގެ ޗެމްޕިއަންކަން މާޒިޔާ ހޯދައިފި\n04 އޯގަސްޓް 2019 - 20:12 12 comments\nއިންޑިއާގެ ޗެންނާއީގައި ބޭއްވި އިންޓަނޭޝަން ކަޕް އޮފް ޖޯއީ ޔޫތު ފުޓްބޯޅަ މުބާރާތުގެ ޗެމްޕިއަންކަން ރާއްޖޭގެ މާޒިޔާގެ 14 އަހަރުން ދަށުގެ ޓީމުން ހޯދައިފި އެވެ.\nމިއަދު ހަވީރު ކުޅުނު ފައިނަލް މެޗުން އެފްއޭ ބެންގަލޫރުގެ މައްޗަށް މާޒިޔާ އިން ކުރިހޯދީ ފަހަތުން އަރައި 3-1 އިންނެވެ. ބެންގަލޫރު ލަނޑެއް ޖަހާފައިވަނިކޮށް މާޒިޔާ މޮޅުކޮށްދޭން ގޯލުތައް ކާމިޔާބު ކޮށްދިނީ މުހައްމަދު އިޔާން ދެ ގޯލު އަދި އަބްދުﷲ ރިފާހު އެއް ގޯލެވެ. މުބާރާތުގެ އެންމެ ގިނަ ގޯލު ޖެހި ކުޅުންތެރިއަކަށް ދޭ ރަން ބޫޓު ހާސިލްކުރީ މާޒިޔާގެ އިޔާން އެވެ.\nމިއީ ރާއްޖޭގެ ފުރަތަމަ ޑިވިޝަނަށް ނިސްބަތްވާ ކްލަބެއްގެ އެކެޑަމީ އަކުން ރާއްޖޭން ބޭރުގައި ކުޅޭ ޔޫތު މުބާރާތެއްގެ ޗެމްޕިއަންކަން ހޯދި ފުރަތަމަ ފަހަރެވެ. މީގެ ކުރިން ބޭރުގައި ބޭއްވި ބައިނަލްއަގުވާމީ މުބާރާތެއްގެ ޗެމްޕިއަންކަން ހޯދި ރާއްޖޭގެ ޓީމަކީ އާލީ ޓަޗް ފުޓްބޯލް އެކަޑަމީ (އީޓީއެފްއޭ) އެވެ. ސްރީ ލަންކާގައި ބޭއްވި މެންޗެސްޓާ އިންޓަނޭޝަނަލް އިންޑިޕެންޑެންސް ޖޫނިއާ ފުޓްބޯޅަ މުބާރާތުގެ ޗެމްޕިއަންކަން ހޯދީ އީޓީއެފްއޭ ގެ 15 އަހަރުން ދަށުގެ ޓީމުންނެވެ.\nފައިނަލް މެޗަށް ފަހު ތަށި ދިނީ އިންޑިއާގެ އިތުރުން ދެކުނު އޭޝިއާގައި ވެސް އުފެދުނު އެންމެ މޮޅު އެއް ކުޅުންތެރިޔާ އައި.އެމް ވިޖަޔަން އެވެ.\nމާޒިޔާ ޔޫތު ޓީމުގެ ކޯޗަކީ މުހައްމަދު އާރިފް (އާރިއްޕެ) އެވެ. މާޒިޔާ އިން މި މުބާރާތުގައި ބައިވެރިވެ ފުރުސަތުގެ ބޭނުންހިފީ ޒުވާން ކުޅުންތެރިން އުފެއްދުމާއި ބައިނަލްއަގުވާމީ މެޗުތަކުގެ ތަޖުރިބާ ކުޅުންތެރިންނަށް ހޯދައިދިނުމުގެ ގޮތުންނެވެ. ޓީމުގެ ކޯޗު އާރިއްޕެ ގަބޫލުކުރާގޮތުގައި މިއީ ކުރިއަށް އޮތް އެފްއޭއެމް ޔޫތު ލީގަށް ތައްޔާރުވުމަށް ވެސް ލިބޭ ރަނގަޅު ފުރުސަތެކެވެ.\nމި މުބާރާތަކީ މީގެ ތިން އަހަރު ކުރިން އިންޑިއާގައި ހުނަރުވެރި ޒުވާން ކުޅުންތެރިންނަށް ފުރުސަތު އިތުރުކުރުމުގެ ގޮތުން ފެށި މުބާރާތެކެވެ. މީގެ ކުރިން އިންޑިއާގެ ސުޕަ ލީގުގެ ބެންގަލޫރު އެފްސީ އާއި ނޯތް އީސްޓް ޔުނައިޓެޑް ފަދަ ޓީމުތަށް ކުޅުނު މި މުބާރާތުގައި އިންޑިއާގެ ސުޕަ ލީގުގެ އިތުރުން އައި ލީގާއި އިންޑިއާގައި ހިމެނޭ ބައިނަލްއަގުވާމީ އެކެޑަމީތަކުގެ ޓީމުތައް ވެސް ވާދަކުރެ އެވެ. މާޒިޔާ އިން ސެމީ ފައިނަލުގައި ވަނީ އިންޑިއާގެ ސުޕަ ލީގުގެ ޓީމު ޗެންނާއީން އަތުން ވެސް ފަހަތުން އަރައި މޮޅުވެފަ އެވެ.


Koyya Hassan Manik Ge Vakivun: Dhivehin Rovvaalaifi! - Vaguthu\nކޮއްޔަ ހަސަން މަނިކްގެ ވަކިވުން: ދިވެހިން ރޮއްވާލައިފި!\nކޮއްޔަ ޙަސަން މަނިކު - ފޮޓޯ: ޑާކްރެއިން ފޭސްބުކް ޕޯސްޓް\nކޮއްޔަ ހަސަން މަނިކު 67، އާ ބެހޭ ގޮތުން ރާއްޖޭގެ މަޝްހޫރު ފިލްމީ ބަތަލާ ނިއުމާ މުހައްމަދު ސިފަ ކުރީ ބައްޕައެއްގެ ގޮތުގައެވެ. އަމިއްލަ ބައްޕަ ނިޔާވުމުން އެ ކުރާ ހިތާމަ ނިއުމާ މިއަދު އެ ކުރަނީ ސަބަބެއް ނެތިއެއް ނޫނެވެ. ކުރީގެ މަޝްހޫރު ފިލްމީ ތަރި ރީކޯ މޫސަ، ކޮއްޔަ ހަސަން މަނިކު ސިފަ ކުރެއްވީ ހިތްހެޔޮ، ސަކަ މިޒާޖެއް ހުންނަ މީހެއްގެ ގޮތުގައެވެ. ދިވެހި ފިލްމީ ދާއިރާގައި އެތައް ބައެއްގެ ސަމާލުކަން ލިބުނު ކޮއްޔަ ހަސަން މަނިކު ކޮވިޑް-19 ބަލީގައި ނިޔާވެގެން ދިއުން ވެގެން ދިޔައީ އެތައް ބަޔަކަށް ލިބުނު ހިތްދަތި ހަބަރަކަށެވެ.\nހެއްވާއި ރޯލްތަކުންނާއި ސީރިއަސް، ރުޅިގަދަ ރޯލްތަކުން ފެނުނު ކޮއްޔަ ހަސަނަކީ ދިވެހި ސިނަމާތަކަށް އާ މޫނެއް ނޫނެވެ.\nދަރުމަވަންތަ ހޮސްޕިޓަލުގެ 11 ވަނަ ފަންގިފިލާގައި ފަރުވާދެމުން ދަނިކޮށް ނިޔާވި ކޮއްޔަ ހަސަން މަނިކަކީ ގިނަ ބައެއްގެ ލޯތްބާއި ގަދަރާއި އިހްތިރާމް ހޯދާފައިވާ މީހެކެވެ. އޭނާ ވަނީ 1980 ގެ އަހަރުތަކުން ފެށިގެން ދިވެހި ފިލްމީ ދާއިރާގައި ގިނަ މަސައްތްތަކެއް ކޮށްފައެވެ. އެގޮތުން ޓީވީ ޑްރާމާތަކާއި، ފިލްމްތަކުގައި އެކި ރޯލުތަކުން ފެނިފައިވާ ކޮއްޔަ ހަސަން މަނިކަކީ އާއްމުންގެ މެދުގައި މަގްބޫލުކަން ހޯދާފައިވާ ޝަހްސިއްޔަތެކެވެ.\nއެގޮތުން 12 ވަރަކަށް ޓީވީ ޑްރާމާ ސިލްސިލާ ކުޅެފައިވާ އިރު އަމިއްލަ ޑްރާމާއެއް ވެސް އުފައްދައިގެ ކުޅެފައިވެއެވެ. ހަސަން މަނިކު ވަނީ ފީޗަ ފިލްމް ވެސް ކުޅެފައެވެ. އެގޮތުން މިހާތަނަށް 10 ވަރަކަށް ފީޗަ ފިލްމް ކުޅެފައިވާއިރު އެންމެ ފާހަގަ ކޮށްލެވޭ އެއް ފިލްމަކީ ދެރިޔާއެވެ.\nފޮޓޯ: ކޮއްޔަ ޙަސަން މަނިކު\nކޮއްޔަ ހަސަންގެ އެންމެ ފުރަތަމަ ފީޗަ ފިލްމަކީ "ލޯބިވެވިދާނެ" އެވެ. އެ ފިލްމްގައި އޭނާ ކުޅެފައި ވަނީ ރައްޔިތުންގެ މަޖިލިހުގެ ކުރީގެ ނައިބު ރައީސް ކަން ވެސް ކުރެއްވި ރީކޯ މޫސަގެ ގާތް ރަހްމަތްތެރިއެއްގެ ރޯލެވެ. ރީކޯ މޫސަ ފިލްމުތަކާއި ލަވަތަކުގައި މަސައްކަތް ކުރެއްވި ދުވަސްވަރުގައި ކޮއްޔަ ހަސަން މަނިކާއެކު ވަނީ ގިނަ ފިލްމުތަކެއް ކުޅުއްވައިފައެވެ.\nކޮވިޑް ބަލީގައި ނިޔާވުމާ ގުޅިގެން ރީކޯ މޫސަ "ވަގުތަށް" ވިދާޅުވީ ކޮއްޔަ ހަސަނަކީ މީހުންނާ ގުޅޭ ވަރަށް ހެޔޮ މިޖާޒެއްގެ ސަކަ މީހެއް ކަމަށެވެ.\nފިލްމީ ދާއިރާއަށް ވަދެވުމުގެ ކުރިންވެސް ކޮއްޔެ ހަސަން މަނިކަކީ ގާތް އެކުވެރިއެއްކަން ފާހަގަކުރައްވަމުން ރީކޯ މޫސަ ވިދާޅުވީ ފިލްމީ އުދަރެހަށް ނިކުތުމުގެ ކުރިން އޭނާއަކީ ކުޅަދާނަ ފުޓުބޯޅަ ކުޅުންތެރިއެއް ކަމަށެވެ. އެގޮތުން ނިއުރޭޑިއެންޓްގައި އިސް ދައުރެއް އަދާކޮށްފައިވާއިރު، އޭރު މުޅި އެ ކްލަބް ހިފަހައްޓާފައި ވަނީ ކޮއްޔަ ހަސަން މަނިކު ކަމަށް ރީކޯ މޫސަ ވިދާޅުވިއެވެ.\nމީގެ އިތުރުން ހެންވޭރުކޮޅުގައި އޭނާއަކީ ވަރަށް މަޝްހޫރު މީހެއްކަން ފާހަގަކުރައްވަމުން ރީކޯ ވިދާޅުވީ ކޮއްޔައަކީ އިޖްތިމާއީ ކަންކަމުގައިވެސް ފާހަގަކޮށްލެވޭ މީހެއް ކަމަށެވެ.\nރީކޯ ވިދާޅުވި ގޮތުގައި އޭނާ ސިޔާސީ މައިދާނަށް ނިކުމެވުނީ ކޮއްޔެ ހަސަން މަނިކުގެ ނުހަނު ބޮޑު އެހީތެރިކަމަކާ އެކުއެވެ. އެގޮތުން ރައްޔިތުން މަޖިލީހުގައި ލ. އަތޮޅު ތަމްސީލު ކުރަން ނުކުންނެވުނީ ކޮއްޔަ ހަސަން ކެމްޕޭންގައި ވެދިން ބޮޑު އެހީތެރިކަމާ އެކުގައި ކަން ފާހަގަކުރެއްވިއެވެ.\n"އަޅުގަނޑަކީ ލ. އަތޮޅަށްވެސް އާ މީހެއް. އަޅުގަނޑަށް ލ. އަތޮޅު ތައާރަފްކޮށްދިނީ ވެސް ކޮއްޔަ ހަސަން. ސިޔާސީ މައިދާނަށް ނިކުމެވުނީ ހަގީގަތުގައި ކޮއްޔަގެ ބުރަ މަސައްކަތުން." ރީކޯ ވިދާޅުވިއެވެ.\nކެމްޕޭންގެ ހަނދާންތައް އާ ކުރައްވައި ރީކޯ ވިދާޅުވީ ކޮއްޔައަކީ ކުޅަދާާނަ ވާހަކަދެއްކުން ތެރިއެއް ކަމަށެވެ. އަދި އޭނާގެ ވާހަކަތަކުން މީހުންގެ ހިތްތައް ފަސޭހަކަމާއި އެކު ހޯދޭ ގޮތެއް ހުންނަ ކަމަށް ވިދާޅުވިއެވެ.\nއޭނާ ނިޔާވުމާގުޅިގެން ދިވެހި ފިލްމީ ދާއިރާގައި ހަރަކާތްތެރިވާ އޭރާއި މިހާރުގެ ތަރިން ދަނީ ތަޢުޒިޔާ ކިޔަމުންނެވެ.\nއެގޮތުން ދިވެހި ފިލްމު އިންޑަސްޓްރީގެ "ރާނީ" ނިއުމާ މުހައްމަދު "ވަގުތު" އަށް ބުނީ ކޮއްޔަ ހަސަނަކީ ބައްޕައެއް ކަހަލަ މީހެއް ކަމަށެވެ. އަދި އޭނާ ނިޔާވި ޙަބަރު އިވުމުން އަމިއްލަ ބައްޕަ ވަކިވެގެން ދިޔަ ޙަބަރު އިވުމުން ކުރެވޭނެ އިހްސާސް ކުރެވިގެން ދިޔަ ކަމަށް ބުންޏެވެ.\nނިއުމާ ބުނި ގޮތުގައި ހަސަނަކީ ވަރަށް އެކުވެރި އަދި އެހެން މީހުންނަށް އެހީތެރިވި މީހެކެވެ. އޭނާ ވަކިވެގެން ދިއުމަކީ ފިލްމީ އުދަރެހަށް ލިބުނު ނުހަނު ބޮޑު ފަޑު ކަމެއްކަން ފާހަގަކޮށް ނިއުމާ ބުނީ އެ ފުން ހިތާމައިގައި މުޅި ފިލްމީ އުދަރެސް ބައިވެރިވާނެ ކަމަށެވެ.\nހަސަން އާއެކު ގިނަ ފިލްމުތަކެއް ނިއުމާ ކުޅެފައިވާ އިރު، ގިނައިން އޭނާ ކުޅެފައިވަނީ ބައްޕައެއްގެ ރޯލްކަން ނިއުމާ ފާހަގަކުރިއެވެ. އަދި މިއަދު އެ ހިތާމަވެރި ޙަބަރު ލިބުމާއި އެކު އެކި ހަނދާންތައް ސިނކުޑިއަށް އަންނަ ކަމަށް ނިއުމާ ބުނީ ފެންކަޅިވެފައިވާ ހާލުގައެވެ.\n"ދެން ވަރަށް ދެރަވޭ ހަމަވޭ ހަމަ. ނިއުމާގެ އަމިއްލަ ބައްޕަ މަރުވުން އެވާ ދެރަވޭ އަސްލު. ބައްޕައެއް ހަމައެއީ. ވަރަށް އެކުވެރި، ވަރަށް ހިތްހެޔޮ، ވަރަށް އެހީތެރި މީހެއް އެއީ. އޮން ސްކީރީން ވެސް އޮފް ސްކީރީން ވެސް ވަރަށް އެހީތެރި މީހެއް އެއީ. ބައިވަރު ހަނދާންތައް ވޭ. ހަސަން އާއެކު ކުރެވިފަ ހުރި ހުރިހާ މަސައްކަތެއް ހަނދާންވޭ." ނިއުމާ ބުންޏެވެ.\nހެއްވާ މަޖާ ގިނަ ފިލްމުތަކެއް ބެލުންތެރިންނާއި ހަމައަށް ގެނެސްދެމުން އަންނަ ޑާކްރެއިން އިންވެސް ވަނީ ހަސަންއަށް ތައުޒިއްޔާ ކިޔައިފައެވެ. އެގޮތުން ޑާކްރެއިންއިން ކޮށްފައިވާ ޕޯސްޓެއްގައި ވަނީ ހަސަން އަކީ ކޮންމެ ރޯލެއްވެސް އަދާ ކުރެވޭނެ ގާބިލްކަން ތަރިއެއްގެ ސިފަކޮށްފައެވެ. އަދި ހަސަން ނިޔާވެގެން ދިއުމަކީ ފިލްމީ އުދަރެހަށް ލިބުނު ނުހަނު ބޮޑު ހިތާމައަކާއި ފަނޑުކަމެއް ކަމަށް ބުނެފައިވެއެވެ.\nކޮއްޔަ ހަސަން މަނިކު ފިލްމީ ދާއިރާއަށް ނުކުތީ 1980 ވަނަ އަހަރުއެވެ. ފިލްމީ ދާއިރާގައި އެތައް އަހަރެއް ވަންދެން މަސައްކަތް ކުރި ކޮއްޔަ ހަސަން ކުޅުނު މަޝްހޫރު ފިލްމުތަކުގެ ތެރޭގައި "ބޮސް"، "މާފެއް ނެތް"، "އެ ބައްޕަ" ފަދަ ފިލްމުތައް ހިމެނެއެވެ. އޭނާ އެންމެ ފަހުން ކުޅުނު ފިލްމަކީ މަޝްހޫރު ޑައިރެކްޓަރު ފާތުމަތު ނަހުލާގެ ފިލްމު "ބޮސް"އެވެ.\nފެބުރުއަރީ 20, 2021 15:04\nފިލްމީ ދާއިރާ އަދިި އާއްމު ދިރިއުޅުމުގައިވެސް ރިވެތި އަޙްލާގެއް ހިފަހައްޓައިގެން ދިވެހިންގެ ލޯތްބާ އިޣްތިރާމް ހޯއްދެވި ނަމޫނާ ތަރިިިއެއް. މާތްﷲ ހަސަންގެ ފާފަތައް ފުއްސަވާ ސުވަރުގެ މިންވަރު ކުރައްވާ އަދި އެއާއިިލާއަށް ކެތްތެރިކަން ދެއްވުން އެދި ދުއާކުރަން. ޢާމީން\nފެބުރުއަރީ 20, 2021 15:28\n”ވަކިވީ އަސަރާ މަންޒަރު، ހިތަކުން ހަމަ ނުފިލާނޭ..“ ”ވޭނާއި ރިހުން އެކުވާ... އުއްމީދު އާލާވާނޭ.. “\nފެބުރުއަރީ 20, 2021 16:59\nފިލްމީ ދާއިރާގައި ޑައިލޮޖް ޑެލިވަރ ކޮށްދޭއިރު ވަރަށް ނޭޗުރަލް އަދި ރިއަލް ވާނެ މޮޅު އެކްޓަރެއް.\nފެބުރުއަރީ 21, 2021 09:26\nއަހަންނަކީވެސް ދިވެއްސެއް ނުރޮވޭ\nފެބުރުއަރީ 21, 2021 09:50\nކޮއްޔަ ޙަސަންމަނިވެސް ނިޔާވީއެވެ. މާތްﷲ އެ މަރްޙޫމަށް ސުވަރުގޭގެ ޖަންނަތުލް ފިރްދައުސް މިންވަރު ކުރައްވާށި! އޭ ލޮބުވެތީންނޭވެ. ފަހަރަކު މީހަކު ފަހަރަކު މީހަކު އަހަރެމންނާައި ވަކިވެ ދަނީއެވެ. މައިން ބަފައިންނެވެ. އަނބިދަރިންނާ ގާތްތިމާގެ މީހުންނާ އެކުވެރިންނެވެ. ދެކެފަރިތަ އެތައް މޫނު ތަކެކެވެ. މުއްސަނދިންނާއި އެކި ގިންތީގެ މީހުންނެވެ. ވީއިރު ކޮއްޔަ ޙަސަން މަނިކު ނިޔާވުމުން ހަނދާންކުރަންވީ އޭނާގެ ފިލްމީ ޙަޔާތުގެ މަތިންނެއްނޫނެވެ. ކުޅުނު މޮޅު ޑުރާމާތަކުގެ މަތިންނެއްނޫނެވެ. އެއީ އާޚިރަތަށްޓަކައި ކުރެވުނު އެއްވެސް ފައިދާކުރިކަމެއްކަމަކަށް އަހަރެންނުބުނާނަމެވެ. އޭގެ ބަދަލުގައި ދެންވެސް ޙަސަން މަނިކަށްޓަކައި ހެޔޮދުޢާކޮށްދޭށެވެ. އަދި ދުނިޔެއަކީ އެއްވެސް އަގެއްހުރި ތަނެއް ނޫންކަމާ ހަމަ މިހާރުވެސް ދުނިޔޭން ނިކުމެގެން ދާންޖެހިދާނެކަމާ އެކަމަށް ތައްޔާރުވުމުގެ ގޮތުން ދީނުގައި ކުރަން އަންގަވާފައިވާ ކަންތައް ގިނަގިނައިންކޮށް ނުކުރަން އެންގެވި ކަންކަމާ ދުރުވެ ﷲ އަށް ބުރުވެތިވެ ގިނަގިނައިން އަސްތަޣްފާރުކޮށް އުޅެމާ ހިނގާށެވެ ފިލްމު ކުޅޭ މީހުންނަކީ އެއީ މާ ޚާއްޞަ ބައެއްނޫނެވެ. އެކަމަކު މަޝްހޫރު ނޫނަސް ގިނަގިނައިން ނަމާދުކޮށް ރޯދަހިފައި ޞަދަޤާތްކޮށް އެހެން މީހުންނަށް ހެޔޮކޮށްހިތައި އާޚިތަރުގެ ބިރުވެރިކަން ހިތްމައްޗަށް ގެނެސް އުޅޭ މީހަކަށް ވަމާހިނގާށެވެ. މިވަގުތީ ފާލަމުގެ މަތިން ފައިބާއިރު ގެންދަންއޮތް މުދަލަކީ އެއީއެވެ.\nފެބުރުއަރީ 21, 2021 13:29\nދެން އެމީހާގެ މަރުގެ ނަމުގެ ފިލްމެއް ހަދާލާ


Dr. Hassan Hameed: Fenugai Githeyo Mirus hehddhun2- One Online\nގިތެޔޮ މިރުސް ފެނުގައި ހެއްދުމާ ބެހޭ ގޮތުން ކުރިން ލިޔެފައިވާ މަޒުމޫނު ނިންމާލާފައި ވާނީ، ރާއްޖޭގައި ޢާއްމުކޮށް ލެޓިސް (ނުވަތަ ދިވެހީން ކިޔާ ގޮތަށް ނަމަ ލެޓިއުސް ނުވަތަ ކިރުކޮޕީފަތް) ހައްދާގޮތް ބަޔާންކޮށްފަ އެވެ. މަޒުމޫނު ދިގުވެގެންދާތީ، މިރުސް ފެނުގައި ހައްދާގޮތް ވާނީ ނުދެންނެވިއެވެ. މި މަޒުމޫނުގައި އަޅުގަނޑު ދަންނަވާލާނީ ގިތެޔޮ މިރުހާއި އެހެން އެކި ބާވަތުގެ ތަރުކާރީ ފެނުގައި އެންމެ ފަސޭހައިން އެންމެ އަގުހެޔޮކޮށް ހެއްދޭނޭގޮތެވެ. މި ލިންކުން ކުރީ މަޒުމޫނު ފެނިވަޑައިގަންނަވާނެ އެވެ. http://www.hassanhameed.com/?page_id=3545 މި މަޒުމޫނުގެ ހުރިހާ ފޮޓޯ/ކުރެހުމަކަށް ކްލިކްކޮށްލައްވަނިކޮށް ބޮޑުވާނެއެވެ.\nމަޒުމޫނުގެ މައިގަނޑު މައުޟޫޢުއަށް ދިއުމުގެ ކުރިން، އިތުރު މަޢުލޫމާތު ހޯއްދަވަން ބޭނުންފުޅުވާ ފަރާތްތަކަށް ގިތެޔޮމިރުހަށް ކިޔާ އިނގިރޭސި ނަން ދަންވާލާނަމެވެ. ދިވެހީން ބޭނުންކުރާ އާދައިގެ ގިތެޔޮ މިރުހަށް އިނގިރޭސި ބަހުން ކިޔަނީ ޓްރިނިޑާޑް ސްކޯރޕިއަން އެވެ. ޓްރިނިޑާޑް އަކީ ދުނިޔޭގެ ހުޅަނގު ފަރާތުގައި، ވެނެޒިއުލާ ކައިރީގައި އޮންނަ ޖަޒީރާ ރަށެކެވެ. މާގިނައިން ގިތެޔޮ މިރުސް ހައްދާ ރަށެކެވެ. ސްކޯރޕިއަން ކިޔަނީ ނަގުލަންދާށްޓަށެވެ. މިހެން ނަންދީފައިވަނީ، ނަގުލަންދާށީގެ ކަށި ފަދަ ތުނޑެއް ނުވަތަ ފުލެއް މިރުހުގައި އިންނާތީ އާއި ކުޅިކަމުން ކަމަށް ލަފާ ކުރެވެއެވެ. ފަގުޑި ގިތެޔޮ މިރުސް ނުވަތަ ފަނާގާ މިރުސް ކިޔާ ބާވަތުގެ ގިތެޔޮ މިރުހަށް އިނގިރޭސި ބަހުން ކިޔަނީ ސްކޮޗް ބޮނަޓް އެވެ. މާނައަކީ ސްކޮޓްލަންޑްގެ މީހުން ބޮލުގައި އަޅާ ތޮއްޕެވެ. ނަން އެނގުމުން މަޢުލޫމާތު ހޯދަން ފަސޭހަވާނެއެވެ.\nމައުޟޫޢުގެ މައިގަނޑަށް ދިޔުމުގެ ކުރިން، އަދި އިތުރު އެއް ވާހަކައެއް ދަންނަވާލާނަމެވެ. އެއީ ގިތެޔޮ މިރުހުން ކުރާ އިތުރު ބޭނުންތަކެވެ. ޓްރިނިޑާޑްގައި މި މިރުސް ހައްދާ އެއްބޭނުމަކީ، ދޯނިފަހަރުގައިލާ އެންޓިފޯލިން ހެދުމަށެވެ. ނުވަތަ ދޯނިފަހަރުގައި ގާފޮރި ޖެހިޔަ ނުދިނުމަށް އުގުޅާ ތެލެއް ހެދުމަށެވެ. މިބޭނުން ދިވެހިންނަށް ދަސްވެފައެއް ނުވެއެވެ. ފުލުހުންގެންގުޅޭ މުޒާހަރާ ރޫޅާ ސްޕްރޭ ހަދަނީ ވެސް މިރުހުންނެވެ. އަދި މިރުސް އެޅި ތެޔޮ، ހުޅުހުޅުގައި ރިއްސަންޏާ އުނގުޅަން ބޭނުން ކުރެއެވެ. ގިތެޔޮ މިރުހުގެ އަނެއް ބޭނުމަކީ، ކެވުނަކަސް ވިހައަކަށް ނުވާ، ތިމާވެއްޓާ ރައްޓެހި، ގަސްތަކުގައި އަޅާ ބައްޔަށް ބޭސްހެދުމެވެ (ޕެސްޓިސައިޑް ހެދުމެވެ.). ގަހަށް ޖެހޭ ބަލިތަކަށް ބޭސް ހަދަނީ، ހެޔޮވަރު ސައިޒެއްގެ ފިޔައަކާއި، ލޮނުމެދު ބޮޑިއަކާއި ދެ ގިތެޔޮ މިރުސް މިކްސަރަކުން މުގުރުމަށްފަހު، އެއް ލީޓަރު ފެނަށް އަޅައި، ދެން އެއަށް އެއް މޭޒުމަތީ ސަމުސަލުގެ ތަށިދޮންނަ ދިޔަ އަޅައިގެންނެވެ. މި ބޭސް ވަގުތުން ބޭނުން ނުކުރާ ނަމަ، ބޭނުން ކުރަންވާނީ އައިސް އަލަމާރީގައި ބަހައްޓައިގެން އެއް ހަފުތާގެ ތެރޭގައެވެ. ބޭސް ގަހަށް ސްޕްރޭ ކުރެވިދާނެއެވެ. މިއޮތީ އިތުރު މަޢުލޫމާތު ހިމެނޭ މިބޭހުގެ ޕޭޓަންޓް އެވެ. https://patents.google.com/patent/US6505436 ގިތެޔޮ މިރުހުން ކުރާ ކަންތައްތަކާއި، އެއަށް ޖެހޭ ބަލިތަކުގެ ވާހަކަ ފަހުގެ މަޒުމޫނެއްގައި ދަންނަވާނަމެވެ.\nފުން ފެނުގައި ގިތެޔޮ މިރުސް ހައްދާގޮތް ބަޔާން ކުރަން ފަށައިގެން މި ދެވުނީ ކޮންތަނަކަށްތޯ އެވެ؟ އަޞްލު ވާހަކައަށް ރުޖޫޢަ ވަމާތޯއެވެ؟ ގިތެޔޮ މިރުސް ހައްދާގޮތް އަޅުގަނޑަށް ކިޔާދިނީ އައްޑޫ އަތޮޅު ހިތަދޫގައި ގިތެޔޮ މިރުސް މިގޮތަށް ހެއްދެވި ބޭފުޅެއް ކަމުގައިވާ މުޙައްމަދު ޖަމީލެވެ. ހިތަދޫގައި އޭނާ މަޝްހޫރުވެގެންވަނީ ”ޖަމީލް ސާ“ ގެ ނަމުންނެވެ. އޭނާއަކީ ޒަމާންތަކެއް ވަންދެން އަދި މިހާރުވެސް ސައިންސްގެ މާއްދާއެއް ކަމަށްވާ ފިޒިކްސް މަދަރުސާ ދަރިވަރުންނަށް ކިޔަވައި ދެއްވަމުން ގެންދަވާ މުދައްރިސެކެވެ. ކަންކަން އަމިއްލަފުޅަށް ތަޖުރިބާ ކުރައްވަން ޝައުޤު ހުންނަ ބޭފުޅެކެވެ. ތިރީގައި މިގެނެސްދެނީ، މިރުސް ގަސް ހައްދަން އޭނާ ކަންތައްތައް ކުރެއްވި ގޮތެވެ.\nސުވާލު: ގިތެޔޮ މިރުސް ފެނުގައި ހައްދަން ޝައުޤުވެރިވީ ކިހިނެއްތޯ އެވެ؟\nޖަމީލު: މިރުސް ހެއްދި ދުވަސްވަރު ރާއްޖޭގައި ފެނުގައި ގަސް ހެއްދުމުގެ ފޯރި ވަރަށް ގަދައެވެ. އަޅުގަނޑު ޝަރަފުއްދީނު ސްކޫލްގައި ޑެޕިއުޓީ ޕްރިންސިޕަލަށް އުޅުނު އިރު ރާއްޖޭގެ ބޮޑެތި ހުރިހާ ސްކޫލްތަކެއްގައި އެކަން ކުރެއެވެ. ސައިންސް ކްލަބުގެ ކަމެއްގެ ގޮތުގައި އަޅުގަނޑުވެސް ލެޓިސް އާއިކަންބާ (ކަންބާ އަކީ ކިޔުކަމްބަރ އިނގިރޭސިބަހުން ކިޔާ، ދިގު ބަށި ވައްތަރަށްހުންނަ ތަރުކާރީ އެކެވެ) ހެއްދީމެވެ. ގިތެޔޮ މިރުސް ހައްދާ ގޮތްތައް އަޅުގަނޑު ދަސްކުރީ އިންޓަރނެޓުންނެވެ. ދެން ރާއްޖޭގައި ލިބެން ހުންނަ ތަކެތި ބޭނުންކޮށްގެން އެކަން ތަޖުރިބާކުރީއެވެ. ވަރަށް ކުޑަ މަސައްކަތަކުން ވަރަށް ބޮޑެތި ގަސްތައް ހެދެއެވެ. އަޅުގަނޑު އެތައް ގަހެއް ހައްދާ އެގަސްތަކުން މިރުސް ކަނޑާ، ކައި ހެދީމެވެ. ފޮޓޯތައް ވެސް ނެގީމެވެ. ނަމަވެސް، ފޮޓޯތައް ކޮމްޕިއުޓަރުގެ ހާޑުޑިސްކު ހަލާކުވުމުން ގެއްލުނީއެވެ.\nސުވާލު: ޖަމީލު ހެއްދެވިގޮތް ކިޔާދެއްވައިފާނަންތޯ އެވެ؟\nޖަމީލު: އަޅުގަނޑު ހެދިގޮތަކީ، ޕާރޓީތަކުގައި ބޭނުން ކުރަން ގެންގުޅޭ ޕްލާސްޓިކް ފެންބޯތަށިތަކެއް ހޯދައި، އޭގެ ތިރީގައި ވަޅިއަކުން ލޯވަޅުތަކެއް އެޅީއެވެ. ދެން، ތަށީގެ މަތީގައި، ތޫނު ކަށްޓެއް ހޫނުކޮށްގެން ބޮޑު ލޯވަލުތަކެއް އެޅީއެވެ. މިއަށްފަހު، ހެދިގޮތަކީ، ރީނދޫކުލައިގެ ކައްކާތެޔޮ ހުސްކުރި ހަމެއް އަރިއަށް ބާއްވައި، ހަމުގައި މީގެ ދެތަށި ލެވޭ ވަރުގެ ލޯވަޅުތަކެއް އެޅީއެވެ. އެ ލޯވަޅުތަކުގެ ބޮޑުމިނަކީ ތަށިތައް ވަންނަވަރަށް ނަމަވެސް ތަށީގެ ތުންފަތުން ހަމުތެރެއަށް ނުގޮސް ހިފެހެއްޓޭވަރެވެ. ހަމުގެ ތެރެއަށް ވާރޭ ފެން އަޅަނީ ތަށީގެ ފުލުން ބައި އިންޗި ހުންނަވަރު ވަންދެންނެވެ. ފެން ހުންނަ ހިސާބަށް ވުރެ ދެ އިންޗި މަތީގައި ވައި ވައްދަން ހަމުގައި ހިމަ ލޯވަޅުތައް އަޅަމެވެ. ދެން ތަށިތަކަށް ބޮބިކުނޑި އެޅުމަށް ފަހު، މިރުސް އޮށް އިންދީއެވެ. ފެނުގެ ތެރެއަށް އެލްބާރޓް ސޮލިއުޝަން ކިޔާ ކުނޑިއެއް އަޅަން ޖެހެއެވެ. މީގެ ދެ ސައިސަމުސަލެވެ. ނަމަވެސް ދޭތެރެ ދޭތެރެއިން ފެން އަޅަން ޖެހޭނެއެވެ. ފެން އަޅާނީ ތަށްޓާއި ފެނާ ދޭތެރޭ ހަަތަރު ފަސް އިންޗި ދޫކޮށްފައެވެ. ޕަންޕެއް ކަރައްޓެން ބޭނުމެއް ނުވާނެއެވެ. ޕްލާސްޓިކް މަތި ޖެހޭ ކޮންމެ އެއްޗެއް ވެސް މިކަމަށް ބޭނުން ކުރެވޭނެއެވެ. މީގެ ތެރޭގައި ކުލަހުސްކުރާ ފާޓާ އާއި ބާލިދީ ވެސް ހިމެނެއެވެ.\nސުވާލު: ގަސް ހެއްދުމުގެ ނަތީޖާ ކިހިނެއްތޯ އެވެ؟\nޖަމީލު: ވަރަށް ކާމިޔާބެވެ. މިރުސްގަސްތައް އުސްކޮށް ހެދެން ފެށުމުން، ބޭރުގައި ދަނޑިޖަހައިގެންހިފަހައްޓަން ޖެހެއެވެ. މި ނިޒާމުން އަޅުގަނޑު ޓޮމާޓޯ ވެސް ހެއްދީމެވެ. މިއީ މަސައްކަތް ލުއި، އަވަހަށް ގަސްތައް ހެދޭ ގޮތެކެވެ. ފުޅިއެއް، ދަޅެއް ފަދަ ކޮންމެ އެއްޗެއްގައި ވެސް މިރުސް ހެއްދޭނެއެވެ. މި ހައްދާއިރު އެތެރެ ފެންނަ އެއްޗެއް ނަމަ، ކަރުދާސް ނުވަތަ ޕްލާސްޓިކް އޮޅައިގެން ނަމަވެސް އެތެރެއަށް އަލި ވަނަ ނުދިނުން މުހިއްމުވާނެއެވެ. އެހެންނޫނީ އެތެރޭގައި ފެހި ޖަހައި ކާނާ އެއިން ކާނެއެވެ. ހަމުގެ ތެރޭގައި އެލްބާރޓް ސޮލިއުޝަން ހުންނަން ޖެހޭނީ ވަކި ވަރަކަށެވެ. އެ ގިނަވެގެން ނުވަތަ މަދުވެގެން ނުވާނެއެެވެ. އެ ހުންނަން ޖެހޭ ވަރު ބަލަނީ، ބާވަތެއްގެ މީޓަރަކުންނެވެ. މި މީޓަރަށް ކިޔަނީ ”އީސީ“ މީޓަރެވެ. މީގެ އެއްޗެއް 100 ރުފިޔާ އަށް ކޮންމެ ރަށަކަށް ވެސް ޕޯސްޓުން ފޮނުވާދޭނެއެވެ. އަޅުގަނޑުގެ މީޓަރު ގަތީ ”އީބޭ“ އިންނެވެ. މިއޮތީ ”އަލީއެކްސްޕްރެސް“ އިން މީގެ މީޓަރު އިސްތިހާރު ކޮށްފައެވެ. https://www.aliexpress.com/wholesale?catId=0&initiative_id=SB_20160921050143&SearchText=EC+meter ފުޅިއެއް، ދަޅެއް ފަދަ ކޮންމެ އެއްޗެއްގައި ވެސް މިރުސް ހެއްދޭނެއެވެ. މި ހައްދާއިރު އެތެރެ ފެންނަ އެއްޗެއް ނަމަ، ކަރުދާސް ނުވަތަ ޕްލާސްޓިކް އޮޅައިގެން ނަމަވެސް އެތެރެއަށް އަލި ވަނަ ނުދިނުން މުހިއްމުވާނެއެވެ. އެހެންނޫނީ އެތެރޭގައި ފެހި ޖަހައި ކާނާ އެއިން ކާނެއެވެ.\nމަތީގައި އެ ދަންނަވާލެވުނީ މިރުސް ހެއްދިގޮތް ޖަމީލު ކިޔާ ދެއްވި ގޮތެވެ. އެ ގޮތް އަޑުއަހާފައި އަޅުގަނޑު އެކަމަށް ވަރަށް ޝައުޤުވެރި ވިއެވެ. އެއީ އެގޮތުގެ ފަސޭހަކަމުންނެވެ. ފެންވެސް އަޅަން މިޖެހެނީ ފޮއެ ދުވަހުން އެއް ފަހަރު އެވެ. އެހެންނޫނީ އިތުރު އަޅާލުމެއް ބޭނުމެއް ނުވެއެވެ. ޢާއްމުގޮތެއްގައި، މިފަދަ ފުން ފެނުގައި ގިނަ މީހުން ހައްދާ އުޅެނީ، ކަންބާ އާއި ލެޓިސް ފަދަ އާދައިގެ ތަރުކާރީއެވެ. ފުން ފެނުގައި މިފަދަ ތަރުކާރީ ހެއްދުމާ ބެހޭ ގޮތުން މިނިސްޓްރީ އޮފް އެގްރިކަލްޗަރ އިން ވީޑިއޯ އެއް ވެސް ނެރެފައި ވެއެވެ. ތިރީގައި އެވަނީ އެ ވީޑިއޯ އެވެ.\nފުން ފެނުގައި ގަސް ހެއްދުން ---\nމަތީގައިވާ ވީޑިއޯ އިން ފެންނަ ނިޒާމުގައި ގިތެޔޮ މިރުސް ހައްދާފައި ހުއްޓާ އަޅުގަނޑަށް ފެނިފައެއް ނުވެއެވެ. އެހެންކަމާއި އެކު، ޖަމީލު ބަޔާން ކުރެއްވި ގޮތް ފަސޭހަކަމާއި، ދިވެހިރާއްޖެ އާ ގުޅޭ ކަމުންނާއި، އޭނާގެ ތަޖުރިބާތަކުގެ ފޮޓޯ ލިބެން ނެތުމުން އަޅުގަނޑު ގަޞްދުކުރީ އެގޮތް ތަޖުރިބާ ކޮށްލުމަށެވެ. ތަށްޓަކަށް ބޭނުން ކުރީ ފިހާރަތަކުގައި ފަންސުރު އަޅަން ހުންނަ ތަށްޓެކެވެ. ފުލުގައި ލޯވަޅު ތޮރުފީ ހޫނު ކައްޓަކުންނެވެ. މޫތައް ހަރުލައްވަން ބޭނުން ކުރީ ބޮނތްބެވެ. ތިރީގައިވާ ހަތް ފޮޓޯއިން އަޅުގަނޑު ކަންތައްތައް ކުރިގޮތް އެނގިވަޑައި ގަންނަވާނެއެވެ. ފޮޓޯތައް އަމިއްލަ އަށް ބަދަލު ނުވާނަމަ، އިނިގިލިން ނުވަތަ މައުސް އިން ސްކްރީނު ”ކަހަނިކޮށް“ ބަދަލު ކުރެވޭނެއެވެ. މިމަޒުމޫނުގެ ފުރަތަމަ ބައި ކިޔުންތެރިންނަށް ތަންކޮޅެއް ކުރިން ގެނެސްދީފައި، މި ފަހުބައި ލަސްވީ ގަސްތައް ހެދެން މުއްދަތު ނަގާތީ އެވެ. ޖަމީލު ވިދާޅުވިގޮތަށް މިރުސް ގަސް ހެއްދުމުގެ ތަޖުރިބާއިން އަޅުގަނޑަށް ޔަގީންވީ، މިއީ ކުރެވޭނޭ ކަމެއްކަމާއި ވަރަށް ޚަރަދުކުޑަ ރާއްޖެއާ ނުހަނު ގުޅޭ ގޮތެއް ކަމެވެ. ފާހަގަ ކޮށްލަންޖެހޭ ކަންތައްތަކަކީ، ކޮންމެ ބާވަތެއްގެ ކަންވާރެއް ވެސް މިކަމަށް ބޭނުން ކުރެވޭނޭ ކަމާއި، ރީނދޫ ހަމެއް ނަމަ، އިންދޭނީ އެއް ގަސް ކަމެވެ. އަދި، ބޮނބި ކުނޑީގެ ބަދަލުގައި، ކަށިވެއްޔާއި، އިސްޕަންޖާއި މިފަދަ އެތައް އެއްޗެއް ބޭނުން ކުރެވޭނޭ ކަމެވެ.\nމިގޮތަށް ގަސް ހެއްދުން ފަސޭހަކަމުން، މިކަމާ ބެހޭ މަޢުލޫމާތު އެތައް ގޮތަކުން އަޅުގަނޑު ހޯދައިފީމެވެ. މިގޮތަށް ގަސް އެންމެ ފުރަތަމަ ހެއްދިކަމަށްވަނީ، އެޓްލާންޓިކް ކަނޑުގައި އޮންނަ ޖަޒީރާއެއް ކަމުގައިވާ ހަވާއީ ގެ ޔުނިވަރސިޓީގެ ޕްރޮފެސަރެއް ކަމުގައިވާ ކްރެޓްކީ (Kratky) އެވެ. ފެނާއި ނުލައި ގަސްހެއްދުމުގެ މިބާވަތަށް އޭނާގެ ނަމަށް ނިސްބަތްކޮށް ”ކްރެޓްކީ ގޮތޭ“ ކިޔައެވެ. މިއީ ވަކިން ޚާއްޞަކޮށް ގިތެޔޮ މިރުސް ހެއްދުމަށް ފަސޭހަ ގޮތެއް ކަމަށް ވެއެވެ. ތިރީގައިވާ ފޮޓޯތަކުން ހެކި ލިބިވަޑައިގަންނަވާނެ އެވެ. އާދެ! ބާލިދީ ބާލިދީގައި ވެސް، ފުޅި ފުޅީގައި ވެސް ގިތެޔޮ މިރުސް ހައްދަން ވީއެވެ.\nފޮޓޯތަކުގައިވާ ލިޔުންތައް ކިޔުއްވުމުން، ކްރެޓްކީ ގޮތަށް މިރުސް ހައްދަވާނޭ ގޮތް އެނގިވަޑައިގަންނަވާނެ އެވެ. ހަނދުމަފުޅު ބަހައްޓަވަންވީ ފެނާއި ގަހާ ދޭތެރޭ ހުސް ޖާގައެއް ދޫކުރައްވަން ޖެހޭ ކަމެވެ. ފެންގަނޑަށް ފިނިކުރުމަށް، އަދި ފެނަށް އަލިވަނަ ނުދިނުމަށް ގަސް ހައްދާ އެތީގެ ތެރެއަށް އަލި ވަންނަނަމަ، ބޭރުގައި ދަވާދުލާންޖެހޭ ނެ ކަމެވެ. ނުވަތަ ކަރުދާސް ނުވަތަ ޕްލާސްޓިކް ފަދަ އެއްޗެއް ބޭރުން ލާން ޖެހޭކަމެވެ. ތިރީގައި އެވާ ވީޑިއޯ އިން މީހަކު ކްރެޓްކީ ގޮތަށް ގިތެޔޮ މިރުސް ހައްދާތަން ފެނިވަޑައިގަންނަވާނެއެވެ.\nކްރެޓްކީ ގެ ގޮތަށް ގިތެޔޮމިރުސް ހެއްދުން ---\nކްރެޓްކީ ގެ ގޮތަށް ހެއްދެނީ ހަމައެކަނި މިރުހެއް ނޫނެވެ. ވިލާތު ބައްޓާއި ކައްޓަލަ އާއި އަލުވި ފަދަ ބާވަތްތައް ވެސް ހެއްދެއެވެ. ތިރީގައިވާ ވީޑިއޯއިން ކްރެޓްކީ އޭނާގެ ތަޖުރިބާތައް ކިޔާދެއްވަނިކޮށް ފެނިވަޑައިގަންނަވާނެއެވެ. މި ވީޑިއޯ އެއްކޮށް ބައްލަވައިފިނަމަ، ތިބާ ޙައިރާންފުޅުވާނެކަން އަޅުގަނޑަށް ޔަޤީން އެވެ. ކްރެޓްކީގެ ގޮތް ފަސޭހަ ކަމުންނާއި ހެއްދޭ ބާވަތްތައް ގިނަކަމުންނެވެ. އިނގިރޭސި ބަސް އެނގިވަޑައިނުގަތަސް، ފޮޓޯތަކުން ވާނުވާ އެނގިވަޑައިގަންނަވާނެއެވެ.\nތަރުކާރީ ހައްދަނީ ---\nރާއްޖެއަށް ބޭނުންވާ ވަރަށް، ރާއްޖޭގައި ތަރުކާރީ ހެއްދިދާނެއެވެ. ނަމަވެސް، މިކަން ކާމިޔާބު ކަމާއެކު ކުރުމަށް އެހެން ކަންތައްތަކެއް ފުރިހަމަ ކުރަން ޖެހެއެވެ. އެއް ކަމެއް ފާހަގަ ކޮށްލާނަމެވެ. މާލޭގެ ދަތުރުވެރިންގެ މާރުކޭޓުގައި ތަކެތި ވިއްކާ މީހަކު، އަޅުގަނޑުގެ ކައިރީގައި ބުންޏެވެ: ”ވިއްސާރަ ދުވަސް ވަރު، ގިތެޔޮ މިރުސް ކިލޯއެއް 300 ރުފިޔާއަށް އަރައިގެން ދެއެވެ. މިރުސް ތިޔާގި ދުވަސްވަރު، ގިތެޔޮ މިރުސް ކިލޯއެއް 30 ރުފިޔާއަށް ވެސް ލިބިދާނެއެވެ.“ އަގު މިހާ ބޮޑަށް ބަދަލުވުމަކީ ދަނޑުވެރިންނަށް ނަފާހުރި ގޮތެއް ނޫނެވެ. އަޅުގަނޑަށް ފެންނަ ގޮތުގައި، ދަނޑުވެރިންނަށް މިރުސް ހައްދައިގެން ލިބޭ އާމްދަނީ ރަނގަޅުވާނީ، ގިތެޔޮ މިރުހުން އެހެން ތަކެތި އުފައްދައިގެންނެވެ. ދޯނި ފަހަރުގައިލާ ”އެންޓިފޯލިން“ އެވެ. ގަސްތަކަށް ޖެހޭ ބައްޔަށް ޖަހާނޭ ބޭހެވެ. ގައިގެ ތަންތަނުގައި ރިއްސަންފެށީމާ އުނގުޅާނޭ ތެލެވެ. އަދި، ތަފާތު ބާވަތްތަކުގެ ޗިލީ ސޯސް އާއި ޗިލީ ޕޭސްޓް އެވެ. މިއިން ބައެއް ތަކެތި އެކަށީގެންވާ ގޮތަށް އުފައްދައި މާރުކޭޓަށް ނެރެފިނަމަ، މިރުސް ދަނޑުވެރިކަމަށް އައު ރޯޝަން ކަމެއް އަންނާނެއެވެ.\nރާއްޖޭގައި ފުޅާ ދާއިރާއެއްގައި، ދަނޑުވެރިކަން ކުރާ އެކަކީ ޤަމީރާ އާދަމް އެވެ. އެއީ، ރާއްޖޭގެ ހުރަހަށާއި ދިގަށް އޭނާގެ ނަން މަޝްހޫރުވެގެންވާ އެހުރެކެވެ. (އެހުރުންނަކީ ދަނޑުކޮށުމުގެ ހުރިހާކަމެއް ބެލެހެއްޓުމުގައި އިސްވެހުންނަ އެދުރުމީހާއަށް ދިވެހިބަހުން ިކިޔާ ނަމެވެ.) އަތްދަށަށް އެތައް މުވައްޒަފުންނެއް ލައްވައިގެން އުޅުއްވާ ބޭކަބަލެކެވެ. ދިވެހި ދަނޑުވެރިންނަށް ރީތި މިސާލެކެވެ. އޭނާގެ ނަން އަޑު އިވޭތާ ދެތިން އަހަރެއްގެ ފަހުން، ދާދިފަހުން، މާލޭގެ ”ދަރުބާރުގޭ“ ގައި އޮތް މައުރަޒަކުން މި ކަމަނާ އާ ބައްދަލުވުމުގެ ނަޞީބު ލިބިއްޖެ އެވެ. އޭނާ ވިދާޅުވިގޮތުގައި، ގިތެޔޮ މިރުހަށް ވުރެ، ފައިދާ ބޮޑީ ފަޅޮލުގައެވެ. ފައިދާ ލިބުން ލަސްވިއަސް ފަޅޮލުގެ ފައިދާ މާ ބޮޑެވެ.\nއަޅުގަނޑުގެ ހިތަށް އަރައެވެ. ޕްރޮފެސަރ ކްރެޓްކީގެ ގޮތް ޤަމީރާ ތަޖުރިބާ ކުރައްވައިފި ނަމަ، އޭނާ އެހެން ވިދާޅުވީސް ބާވައެވެ؟ ?\nކޮންމެއަކަސް، ޤަމީރާ އާދަމް ހުންނެވި އިސްޓޯލުން އަޅުގަނޑަށް ދެތިން ލުއިކަރުދާހެއް ލިބުނެވެ. މީގެ ތެރެއިން އެއް ކަރުދާހުގެ ސުރުޚީ އަކީ ”މިރުސްގަހަށް ޢާއްމުކޮށްޖެހޭ ބަލިތަކާއި، ބަލިތައް ދެނެގަންނާނެ ގޮތް“ އެވެ. އެހެން ބައެއް މަޝްހޫރު ދަނޑުވެރިންގެ ތަޖުރިބާ އާއެކު، އެ ކަރުދާހުގައިވާ މައުޟޫޢުއަށް ފަހުގެ މަޒުމޫނެއްގައި އިންސާފުކުރާނެ ވާހަކަ ދަންނަވާލަމުން، މި މަޒުމޫނު މިހާތަނުން ނިންމާލަމެވެ.\nގުޅޭ ޓެގު މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ދަނޑުވެރިކަން ދަނޑުވެރިކަން ދަނޑުވެރިން


ޒުވާން ފުޓްބޯޅަ ޓީމުގެ ފަރިތަކުރުން ފަށައިފި\nޒުވާން ޓީމުގެ ފަރިތަކުރުމުގެ ތެރެއިން --ފޮޓޯ: އެފްއޭއެމްޒުވާން ޓީމާއި އަލަށް ހަވާލުވި ކޯޗިން ޓީމު --ފޮޓޯ: އެފްއޭއެމް\nހާއިޒް ޒަމީން· 30 އޮގަސްޓް 2021\nތޭވީސް އަހަރުން ދަށުގެ ގައުމީ ފުޓްބޯޅަ ޓީމުގެ ފަރިތަކުރުން ފަށައިފި އެވެ.\nޒުވާން ޓީމުގެ ފަރިތަކުރުންތައް ފަށާފައި މިވަނީ މިއަންނަ އަހަރު އުޒްބަކިސްތާނުގައި އޮންނަ 23 އަހަރުން ދަށުގެ އޭޝިއަން ކަޕް ކޮލިފިކޭޝަން މެޗު ތަކަށް ތައްޔާރު ވުމަށެވެ. ކޮލިފިކޭޝަން މެޗުތައް އޮންނާނީ ސާފް ޗެމްޕިއަންޝިޕް ނިމޭތާ މާގިނަ ދުވަހެއް ނުވެ އޮކްޓޫބަރު މަހުގެ 23 އިން 31 އަށް އުޒްބަކިސްތާނުގަ އެވެ.\nކޮލިފައިން މެޗު ތަކުގައި ރާއްޖެ އޮތީ އިރާގް، ބަހުރައިން އަދި އަފްގާނިސްތާނާއި އެއް ގްރޫޕެއްގަ އެވެ. މުބާރާތަށް ކޮލިފައި ވާނީ ކޮންމެ ގްރޫޕަކުން އެއް ވަނަ ހޯދާ ޓީމެކެވެ. އަދި ކޮލިފައިންގައި ހިމެނޭ 11 ގުރޫޕްގެ ތެރެއިން ގުރޫޕްގެ ދެވަނައަށް ދާ ޓީމުތަކަށް ވެސް ފުރުސަތު އެބައޮތެވެ. އެގޮތުން ދެވަނައަށް ދާ ޓީމު ތަކުގެ ތެރެއިން އެންމެ ރަނގަޅު ނަތީޖާ ހޯދާ ހަތަރު ޓީމެއް ދެވަނަ ބުރަށް ދަތުރު ކުރާނެ އެވެ.\nރާއްޖޭގެ ފުރަތަމަ މެޗު އޮތީ އޮކްޓޫބަރު މަހުގެ 27 ވަނަ ދުވަހު އެވެ. މި މެޗުގައި ރާއްޖެ ބައްދަލުކުރާނީ އިރާނާ އެވެ. އޭގެ ފަހުން 29 ވަނަ ދުވަހު ދެވަނަ މެޗުގައި ބަހްރެއިނާއި ވާދަ ކުރުމަށް ފަހު ތިންވަނަ މެޗުގައި އަފްގާނިސްތާނާއި ބައްދަލުކުރާނީ 31 ވަނަ ދުވަހު އެވެ.\nމި މެޗުތަކަށް ތައްޔާރުވެ 30 ކުޅުންތެރިންގެ ސްކޮޑެއް އެކުލަވާލުމަށް މިއަންނަ ސެޕްޓެމްބަރު ހަތަރަކުން 12 އަށް ޒުވާން ޓީމު ޅ. ނައިފަރުގައި ކޭމްޕް ކުރާނެ އެވެ. އަދި މި ކޭމްޕުގެ ތެރޭގައި އެ އަތޮޅުގެ ފަސް ރަށަކާއި އެކު މެޗު ކުޅުމަށް ވަނީ ނިންމާފަ އެވެ.\nޒުވާން ޓީމުގެ ކޯޗެއްގެ ގޮތުގައި ދާދި ފަހުން ވަނީ މިހާރުގެ ގައުމީ ޓީމުގެ ކޯޗު އަލީ ސުޒޭން ހަމަޖައްސާފަ އެވެ. ސުޒޭން އާއި އެކު ޒުވާން ޓީމުގެ އެސިސްޓެންޓް ކޯޗުންގެ ގޮތުގައި ނިއު ރޭޑިއަންޓުގެ ކުރީގެ ކޯޗު ސޮބާހު މުހައްމަދާއި ވެލެންސިއާ އާއި އައިއެފްސީގެ ކުރީގެ އެސިސްޓަންޓް ކޯޗު މުހައްމަދު ޝާހިދު (ޝާޑު) ވަނީ ހަމަޖައްސާފަ އެވެ.\nޑޯޓްމަންޑްއަށް ވެސް މޮޅެއް\nމިއީ ސުޒޭން 23 އަހަރުން ދަށުގެ ޓީމާއި ހަވާލުވި ތިންވަނަ ފަހަރެވެ. މީގެ ކުރިން ދެފަހަރެއްގެ މަތިން ޒުވާން ޓީމަށް ކޯޗުކަން ކޮށްދީފައިވާ ސުޒޭން ވަނީ ބެއިޖިން އޮލިމްޕިކްސްގެ ކޮލިފައިންގައި 2008 ވަނަ އަހަރު ވާދަކުރި ޒުވާން ޓީމަށްވެސް ކޯޗުކަން ކޮށްދީފަ އެވެ.


SunOnline: Story: #Aharengehihhanburaadhee - ep11\n1 އަހަރު6ދުވަސް ކުރިން - 20 އޭޕްރިލް 2017 7\nސަލްވާ ގޮނޑީގައި އިށީނުމުން އަޒަލްގެ މޫނު ވަކިން އަނދިރިވެ ޖޫސްތަށި ސަލްވާގެ މޫނަށް ޖަހަންވެސް ހިތަށްއެރިއެވެ. ލަދެއްވެސް ނުގަނެ އޭނައާއި އެއްމޭޒެއްގައިވެސް އިށީދެއްޖެއެވެ. އިތުރަށް އަނގަ ހުޅުވާލިޔަސް ސަލްވާގެ މޫނުގައިވާ ފޮތިގަނޑު ދަމައިގަނެ ލަދުގަންނަވާލަން އަޒަލް ނިންމިއެވެ.\nސަލްވާ އިތުރަށް އެންމެ ލަފުޒެއް ނުބުނިތާގައި އެތާ އިނދެގެން ކޮފީ ބޯކަށްވެސް ނޫޅުނެވެ. އޭނަ ތެދުވެގެންގޮސް ކަބަޑް ހުޅުވާލުމަށްފަހު ކޮންމެވެސް އެއްޗެއް ހާވަންފެށިއެވެ. އެހެން އުޅޭތީވެސް އަޒަލް ހައިރާންވިއެވެ. އާއިލާ މެމްބަރެއްހެން އުޅެންފެށިލެއް އަވަހޭވެސް ހިތަށް އެރިއެވެ. އަދި މޫނު ނުދައްކާ ފޮރުވައިގެން އުޅެނީ މީހާގެ ކޮންފަދަ އައިބެއް ހުރެގެންބާވައޭވެސް އަޒަލް ހިތަށް އެރިއެވެ. މެހެރީނާ ކާބަޔަށް ވަންއިރު ހުރީ ގަދަޔަށް ހެވިފއެވެ. ނަމަވެސް ސަލްވާ ފެނުމާއިއެކު ކުއްލިއަކަށް މޫނަށް އެރީ ނުބައި ކުލަވަރެކެވެ.\n"ޒެލް. އާޒީންއަށް ވިޒިޓް ނުކުރާނަންތަ؟ ހުން ފިނިވެސް ނުވަނީޔޯ. ވަރުގަދަ ވައިރަސް އެކޯ.........." މެހެރީނާ ސަލްވާއާއި ދިމާލަށް ފިނި ބެލުމަކުން ބަލައިލުމަށްފަހު އަޒަލްއަށް ސަމާލުކަން ދިންއިރު ދެލޮލުން ހަރުކަށިކަން ފިލައިގެން ހިގައްޖެއެވެ.\n"މެހެދައްތައަށް އެނގޭނެ ނުދާނެ ސަބަބު...." އަޒަލް ފޮތް ލައްޕާލީ އެންމެ ލަފުޒެއްވެސް ނުކިޔޭނެކަން ޔަގީންވެފައެވެ.\n"ޒެލް އެކޭ ތިންއަހަރުގެ ކުޑަކުއްޖެކޭ ތަފާތެއްނެތް. އެކަމަކު ބޮޑުނުވަނީސް ޕްރިންސެއް ހޯދައިފި. މިހާރު އެކަންތައް ކިހާ ހިސާބެއްގައި އޮތީ......" މެހެރީނާ ސުވާލުކޮށްލިއެވެ.\n"ބައްޕަ އަދި ޖަވާބެއްނުދެއްވާ......" އަޒަލް ރުންކުރުވާގޮތްވިއެވެ. ބޮޑުދައިތަވެސް އެކަހަލަ ވާހަކައެއް ބީރައްޓެއްސަކު ހުއްޓާ ދައްކަންވެދާނެހެއްޔެވެ؟ އޭނަ އަވަހަށް ޖޫސްތަށި ދަމާލާފައި ދާން ތެދުވިތަނުން ސަލްވާގެ ފޯނު ދިއްލެންފެށިއެވެ. މެހެރީނާ އަވަހަށް އަޒަލްއަށް އަތުން އަންގާލައިފިއެވެ. އަޒަލް އެ އިޝާރާތް ވިސްނިފައި މޭޒުމަތީގައި އޮތް ފޯނަށް ކަޅިއެއްލިއެވެ. ފޯނުގެ ސްކްރީނަށް "ހަބީބީ" ގެނަން އެރުމުން އޭނައަށްވެސް ހީކުރެވުނީ ކޮންމެވެސް ހަބީބު އެއް ގުޅަނީކަމުގައެވެ. މެހެރީނާވެސް ޔަގީންކުރީ ސަލްވާގެ ލޯބިވެރިޔާގެ ނަންކަމުގައެވެ. ކައިރީގައި ހިތެއް ޖަހާފައި އިންނާނީ ކިހާ ޚާއްސަވީމަހެއްޔެވެ. ސަލްވާގެ ނުބައިކަން ޔަގީންވެ ދެމީހުން އެކީގައި ނުކުމެގެން ދަމުން މެހެރީނާ އަޒަލްގެ ސިކުނޑިއަށް އިތުރަށް ވިސްނައިދިނީ ސަލްވާގެ ބޭވަފާތެރިކަމާއި ނުބައިކަމެވެ. ރައުދާއާއި ކެމީލާއަށްވުރެވެސް މަކަރުވެރި އަންހެނެކެވެ. އެ އަންހެނާގެ ސިހުރުން ސަލާމަތްވާން މަސައްކަތްނުކޮށްފިއްޔާ ކެންސަރުފަދައިން މުޅިތަނަށް މޫތައް ހަރާލާ ތަން ފާސިދުކޮށްފާނެއެވެ. ދުވަހަކު އެމީހާގެ ކިބައިން ސަލާމަތެއްނުވެވޭނެއެވެ. އަޒަލްގެ ހިތަށް ރުޅިވެރިކަން ވަދެ ސަލްވާ އެގެއިން ނެރެލާނެގޮތެއް ވިސްނަންފެށިއެވެ. ބައްޕަގެ ދިރިއުޅުމުން އެ އަންހެނާ ނެރެލުމަކީ އެންމެ އިސްވާޖިބެއް ކަމުގައި އަޒަލް ދެކުނެވެ.\nހައިކަލް ދެވަނަ ފަހަރަށް ގުޅުމުން ސަލްވާ ކޮފީތަށިވެސް ނުބޮއި އަވަސް އަރުވާލައިގެން ތިރިއަށް ފޭބިއެވެ. ހައިކަލް ހުޅުވާލަދިނީ ކާރުގެ ކުރީ ސީޓުގެ ދޮރުކަމުން ލަދުގެންފާ ހުރެވެސް އަރަންޖެހުނީ ކުރިއަށެވެ. ކާރަށް އެރުމަށްފަހު ހައިކަލް އިތުރު ވާހަކަދައްކާކަށް ނޫޅުނެވެ. މޫނުމަތިން ފެނުނީ ހާސްކަމާއި ކަންބޮޑުވުމެވެ. އާޒީން މާ ބަލީ ކަމަށްވެސް ވެދާނެއެވެ. އަމިއްލަ ޒުވާން ދަރިފުޅު އެހާލުގައި އޮތްތަން ފެނުމުން ކޮންމެ ބައްޕައަކަށްވެސް ވާނީ އެވަރެވެ. އެކުދިންގެ މަންމަ ކޮބާބާވައޭ އެވަގުތު ސަލްވާގެ ހިތަށް އެރިއެވެ. ނަމަވެސް ދެމީހުން ކުރެ އެކަކުވެސް އަނގައިން ބުނާކަށް ނޫޅުނެވެ. ކާރުތެރެއަށް ވެރިވެފައި އޮތީ މަރުފަދަ ހިމޭންކަމެކެވެ. ހޮސްޕިޓަލް ތެރެއަށް ވަނުމުން ސަލްވާއަށް ފާހަގަވީ އެންމެންގެ ނަޒަރު ހައިކަލްގެ މައްޗަށް ހުއްޓުނުކަމެވެ. އެކަނި އަންހެންކުދިންނެއްނޫނެވެ. ފިރިހެނުންވެސް ބަލައިލީ ތަފާތު ނަޒަރަކުންނެވެ. ހަސަދަވެރިކަމުގެ ލޮލަކުން ކަމަށްވެސް ވެދާނެއެވެ. ސަލްވާއާއި ދިމާލަށް ބަލާނެ ދެލޮލެއްނެތެވެ. އަވިއައިނަކުން އެ ދެލޯ ފޮރުވާލައިގެން އަތަށް އަންގީ އަރުވައިގެންހުރިއިރު އޭނައެކޭ ފޮތިބޮޑިއެކޭ ތަފާތެއްނެތެވެ. މޫނު އަޅަން ޖެހުމުން އެހާ އުފާވި ވަގުތެއް ނާދެއެވެ. މީހުންގެ ވިހަގަދަ ނަޒަރުން ސަލާމަތްވެވޭނެ އެކަނި ގޮތަކީ އެއީ ކަން ސަލްވާއަށް ޔަގީންވީ އެވަގުތުއެވެ. އޭނަ މޫނު ނާޅާ ހުރިނަމަ ހައިކަލްފަދަ "ސެލެބްރިޓީ" އެއްގެ އަންބަކަށްވުމުން މީހުން އޭނައަށް ބަލައިލާނެ ވަރެއް އެނގެނީއެއް ނޫނެވެ.\nހައިކަލްއާއި ސަލްވާއަށް އާޒީންގެ ކޮޓަރިއާއި ހަމަޔަށް އާދެވުނުއިރު އަބުދުލްއަޒީޒުގެ ދެމަފިރިން ކޮޓަރިން ނުކުތީއެވެ. އާޒީންއަށް އޮތީ ނިދިފައިކަމުގައި ބުނެލިއެވެ. ސަލްވާ ލަދުން ހުރެވެސް ސަލާމް ގޮވައިލުމުން އަބުދުލްއަޒީޒު ސަލާމް ބަލައިގަތުމުގެ އިތުރަށް މަޑުވެސްކޮށްނުލާ ދުރަށް ދާން ހިނގައިތެވެ. ހީވާގޮތުން ސަލްވާއާއިމެދު ނުރުހުންވެފައި ހުރީއެވެ. އެހެންވާންވީ ކީއްވެހެއްޔެވެ؟ ސަލްވާގެ ހިތް ޝަކުވާއިން ފުރުނެވެ. ހައިކަލް އޭނަގެ މަންމައާއި ބައްޕަގެ ކައިރީގައި މިކައިވެންޏާއި ބެހޭގޮތުން ބުނެފައިވާ ބުނެފައިވާ އެއްޗެއް ސަލްވާއަކަށް އެނގިފައެއްނެތެވެ.\nސަލްވާ އާޒީންއާއި ހަވާލުކުރުމަށްފަހު ހައިކަލް ބުނީ މަންމަމެން ގެއަށް ލާފައި އެނބުރި އަންނާނެކަމުގައެވެ. ކަރުބޮޑު ޓީޝާޓަކާއި ހަރުވާޅެއްލާފައި ވުމުން އާޒީންގެ އޮމާން ރީތި ހަށިގަނޑުން އެތައްތަނެއް ހާމަޔަށްވެއެވެ. އެނދު ކައިރީގައި ހުރި ގޮނޑީގައި ސަލްވާ އިންތަން ފެނުމުން އާޒީންގެ ދެލޯ ބޮޑުވުމާއިއެކު ބުމަ ކައިރިކޮށްލިގޮތުން އެކުއްޖާ ރުޅިއައިކަން އެނގުނެވެ. ހުންގަދަކަމުން ތުންފަތް ރަތްވެ މޫނުވެސް އަނދަ އަނދާ ހުރިކަހަލައެވެ. އާޒީން ފޯނުން ގަޑިބަލައިލާފާ ބާލީސްކައިރީގައި ފޯނުބޭއްވިއެވެ. އައިފޯނުގެ ޑިސްޕްލޭއަކަށް ލާފައި އިނީ މެރީޑާގެ ފޮޓޯއެކެވެ. އާޒީންއާއި އަޒަލްގެ އިސްތަށިގަނޑު މެރީޑާއާއި މާ ބޮޑުތަފާތެއްނެތެވެ.\n"އެއްޗެއް ބޯނަންތަ؟ "ސަލްވާ އަހާލައިފިއެވެ.\n"ކޮބާ ބައްޕަ؟ " އާޒީން ކުރީ އެހެން ސުވާލެކެވެ.\n"މާމަމެން ގެއަށް ލާފައި ބައްޕަ ދުރުވާނެ. ބައްޕަ އެދިލެއްވީމަ މިއައީ. ކަމަކަށް ބޭނުންވެއްޖެއްޔާ ބުނައްޗޭ އިގޭ..........." ސަލްވާ ޖަވާބުދިނެވެ. އާޒީން ވަގުތުން ޓީވީ އޮންކޮށްލާފައި ހުޅުވައިލީ މެހެރްޗެނެލްއެވެ. އިނގިރޭސި ލަވައެއް ދައްކާތަން ފެނިފާ އާޒީން އަޑު ބާރުކޮށްލީ ސަލްވާއަށް ޖެއްސުމަށެވެ. ދީނަށް ލޯބިކުރާކަމަށް ހެދިގެން ތިބޭ މީހުން މިކަންތައްވެސް ހަރާމްކޮށް އުޅޭނެއޭ މެހެރީނާވަނީ ބުނެފައެވެ. މިއުޒިކަކީ ހަރާމްކަމެއް ކަމަށް އާޒީންއަށް ގަބޫލުކުރެވޭނީ ކިހިނެއްހެއްޔެވެ؟ ލަވައަކީ އޭނަ އެންމެ ހިތްދަތިވާވަގުތު ބައިވެރިޔާއެވެ. ލަވައިވުމުން އެކުރާ އަސަރުތަކާއި ޖާޒުބާތީވެވޭވަރުން އޭނަ އާއްމުކޮށް ލަވަ އަހާ އުޅެއެވެ. ސަލްވާ ވަކި އެއްޗެއް ނުބުނެ އޭނަގެ އަތުގައި އޮތް ފޮތަކަށް ނަޒަރު ހުއްޓާލައިގެން އިނެވެ.\nއިރުކޮޅެއްފަހުން އާޒީންއަށް ނިދިފާ އޮތްވާ ހައިކަލްއައެވެ. ދޭތެރެއަކުން ވަދެލާފައި އާޒީންގެ ހާލު ބަލައިލިޔަސް ކޮޓަރީގައި މަޑުނުކޮށް ކޮންމެފަހަރަކު ދަނީ އާޒީން ނިދާފައި އޮތުމުންކަމަށް ވެދާނެއެވެ. ނޫނީ އޭނައާއިއެކު އެތާ އިނުމުން ހައިކަލްއަށް އުދަގޫވާނެތީއެވެ. ބަންގިދިނުމުން ނަމާދަށް ދަމުން އާޒީންގެ ނިތްކުރީގައި ހައިކަލް ބޮސްދިނެވެ. ސަލްވާ ކައިރީ އާޒީންއާއި އަޅާލަން އެދުނެވެ. އެހުރިހާ އިރުވާން ފޮތުގެ ސަފުހާތައް އުކަ އުކާއިންއިރުވެސް ހައިކަލް ސަލްވާއާއި އަނގައިން ބުނުމެއް ނެތްތާގައި އޭނަ އިނީ ގޭގައި އިންނަފަދައިން "އިންވިޒަބަލް" ވެފައޭވެސް ސަލްވާގެ ހިތަށް އެރިއެވެ. ހައިކަލް އެހާ ސީރިޔަސްވެފައި ހުންނަނީ ކީއްވެހެއްޔެވެ؟ ސްމާޓްކަމުން ފޮނީހެއްޔެވެ؟ މިރޭވެސް އަތްދިގު ރޮގުތަކެއް ދެމި ކަޅު ގަމީހަކާއި ޖިންސެއްލައިގެން ހުރިއިރު ފިރިހެންވަންތަކަމުގެ އިންތިހާއެވެ. އޭނަގެ ގައިން ދުވާ ސެންޓުވަހުން ކޮޓަރީގައި އެއަރފްރެޝްނާ ޖަހާކަށްވެސް ބޭނުމެއްނުވާނެއެވެ. ނަރުހުންވެސް ވަދެފާ އެއޮތް ވާ ތުއިއަކުން ސަލްވާ ހަމަ ހައިރާންވިއެވެ. އެކުދިން އެހާ ވެފައި ތިބިއިރުވެސް ހައިކަލްގެ އެއްވެސް އަޅާލުމެއްނެތެވެ.\nހައިކަލް ނުކުތުމާއިއެކު ސަލްވާ ވުޟޫކޮށްލައިގެން ނަމާދުކުރަންވެގެން މުސައްލާ ފަތުރާލައިފިއެވެ. އާޒީންގެ ކައިރީގައި އިހަށް ޓީވީ ނުހުޅުވަން އެދުނެވެ. އާޒީންއަކަށްވެސް އެކަމާއި ދެކޮޅަށް އެއްޗެކޭ ބުނާކަށް ނުކެރުނެވެ. އެހެންވެ ފާޑަކަށް މޫނު ހަދާލައިގެން ފޯނުން ގޭމެއް ކުޅެލަން އޮތީއެވެ. ސަލްވާ ނަމާދުކޮށްނިމިގެން މުސައްލާ ފަށްޖަހާލާފައި އައިސް އާޒީންގެ ކައިރީގައި ހުއްޓިލިއެވެ.\n"އާޒް ނަމާދު ކުރަންވީ ދޯ........ " ސަލްވާ ކުޑަކޮށް ހިނިތުންވެލިއެވެ.\n"ވަޓް؟ " އާޒީން ހީކުރީ ޖެއްސުންކުރަން އުޅެނީކަމުގައެވެ.\n"އަހަންނަށް އެނގޭ އާޒް ބަލިކަން. ކޮޅަށް އިނދެ ނަމާދުކުރެވޭނެ ހަކަތައެއް ނުހުންނާނެ. އެކަމަކު ބަލިވެއުޅެންޏާ އޮށޯވެގެންއޮވެވެސް ނަމާދުކުރުމަކީ ވާޖިބެއްނު ދޯ..." ސަލްވާ އޭނައަށް އެނގިހުރިގޮތަކަށް ވާހަކަދެއްކުމުން އާޒީން ރުޅިގަދަވެގެން މޫނުމަތިން އެކަން އެނގުނެވެ. ނަމަވެސް ދޮންމަންމައެއްކަމަކު ބައްޕައަށް ކުރާ އިހުތިރާމްކުރުމުގެ ގޮތުން އޭނައޮތީ ހިމޭނުންނެވެ. ދަތްތައް ވިކައިގެންނެވެ. އާޒީން ދެލޯ މަރާލައިފިއެވެ. އާޒް އާޒްއޭ ކިޔައިގެން މި އަންހެނާ އުޅޭއިރު ހާދަވަރަކަށް ބޮލުގައި އެބަ ރިއްސައެވެ. އާޒްގެ ނަމުން ގޮވަންޖެހޭނީ އޭނަގެ އާއިލާމީހުންނާއި ދަންނަ މީހުންނެވެ. ދޮންމަންމައަކީ އެހުއްދަ ދޭނެ އެންމެ ފަހުމީހާއެވެ.\n"އައި ކެން ހެލްޕް. ކުޑަކޮށް ހުން ފިނިވެލީމަ ހޫނު ފެންފޮދަކުން ވުޟޫކޮށްލާނީ......." އާޒީން އަނގައިން ނުބުނުމުން ހިތްވަރުލިބިފައި އޭނަ އަވަހަށް ބޯތަށްޓަކަށް ފެންއަޅައިގެން އައިގޮތަށް އާޒީންގެ ބޮލުގައި ފެންފޮތިލާންފެށިއެވެ. ބޯ މޮޑެދިނެވެ. އާޒީންއަށް އެކަންވީ ސަލްވާގެ ދެއްކުންތެރިކަމަށެވެ. ދޮންދަރިން ރުޅިއަންނަކަން އެނގޭތީ ހިތް އަތުލަން ޖަހާހާ މަޅިތަކެވެ. އޭނަ ފަހަރެއްގައިވެސް ނުހެއްލޭނެއެވެ. ސަލްވާ އަލްހަމްދުކިޔަވާފައި ގަޔަށް ފުމެވެސް ހެދިއެވެ. ސަލްވާގެ އޮމާން އަތުން މޮޑެދޭންފެށުމުން އަރާމުވެ ރިހުން ލުއިވެ ލޯ ހުޅުވައިލެވޭނެ ވަރުވެސްވިއެވެ.\n"ހަމަހޭ ހުރެއްޖެއްޔާ ކިތަންމެ ބަލިކޮށް އުޅުނަސް ނަމާދުކުރަންވާނެކަމަށް މަންމަ އަބަދުވެސް ބުނެދިން. އުމުރުން ތޭރައަހަރުގައި ވަރަށް ގަދަ ހުމެއްޖެހިގެން ނުތެދުވެއޮތްއިރުވެސް މަންމަ ވުޟޫކުރުވާފައި ނަމާދުކުރުވާނެ. ނަމާދުކުރީމަ ބަލީގެ އުދަގޫތައް ކުޑަވެ ހިތަށް ހަމަޖެހުން ލިބުނު. ތަންކޮޅެއް ކުރިން ލަވަ އަޑުއަހާ އުޅުނިން. ފަހުން ގާރީން ރީތިގޮތްގޮތަށް ގުރުއާން ކިޔަވާއަޑު އިވިފައި ލަވަތައްދެކެ މުޅިން ފޫހިވި. ފިލްމު ބެލުން ހުއްޓާލާފައި ލެކްޗަރުތައް އަޑުއަހަން ފެށުމުން އެކަމަށް ހިތްޖެހި ހުރިހާ ވަގުތުތަކެއްހެން ވޭތުވާންފެށީ އެކަމަށް. ކުރިން ލައިފް ވޭސްޓްކުރެވުނީއޭވެސް ހިތަށް އެރި. ނަމާދުކޮށް ގުރުއާން ކިޔަވާ އުޅެންފެށީމަ ހަޔާތުގެ ހުރިހާ މާޔޫސްކަމާއި ހިތްދަތިކަމެއް ފިލާ ހިތްވަރުގަދަވި. އަދި ހެއްދެވިފަރާތާއި އޮތް ގުޅުން ގާތްވިކަން. ފަހުން އެހުރިހާކަމެއް އިހުސާސްކުރެވުނީ. ބައްޔަށް ބޭސްކުރަނީ ޑޮކްޓަރުން. ޑޮކްޓަރުން މެދުވެރިއަކަށްވިޔަސް ޝިފާ ދެއްވަނީ އެންމެ ފަރާތަކުން. މަރުވާނެ އިރެއް އެއްވެސް އިންސާނަކަށް ނޭގޭނެ. ބައެއްމީހުން މުސްކުޅި އުމުރަށްގޮސްގެން މަރުވިޔަސް އެންމެނަށް އެ ނަސީބެއް ނުލިބިހިގައިދާނެ. ދިމާވާ އެކްސިޑެންޓަކުން ނޫނީ ޖެހޭ ބައްޔަކުންވެސް އިންސާނާ މިދުނިޔެއަށް އެންމެ ފަހު ނޭވާ ދޫކުރަން ޖެހިދާނެ. ނަމާދުކޮށްގެން ހުއްޓާ މަރުވިއްޔާ އެޓްލީސްޓް ރިގްރެޓް ނުކުރާނެކަން ނޭގޭ. ނަމާދުކުރީމަ ލިބޭ ހިތްހަމަޖެހުން އާޒްއަށްވެސް ތަޖުރިބާ ކުރެވިފައި ހުންނާނީ. އެހެންވެ ކޮންމެ ހާލެއްގައިވެސް ފަސް ވަގުތު ނަމާދުކުރަން މިޖެހެނީ.............." ސަލްވާ އާޒީންގެ ބުޅި އިސްތަށިގަނޑުގެ ތެރެއަށް އަތް މަހާލައިގެން އިނގިލިތަކުން މަސާޖުކުރަމުން ވާހަކަދެއްކިއެވެ. އާޒީން ލަވައަށް ލޯބިކުރާވަރު އެގުމުން މިއުޒިކަށްވުރެ ހިތަށް ފިނިކަންގެނެސްދޭ ރީތި ރާގުރާގަށް ގުރުއާން ކިޔަވާފައި ހުންނަކަން އަންގާދޭން ސަލްވާ އެފުރުސަތުގެ ބޭނުން ހިފީއެވެ.\nސަލްވާދެއްކި ވާހަކައާއިމެދުވެސް އާޒީން އެހާ ވިސްނައެއްނުލިއެވެ. އެއަށްވުރެ ބޮޑަށް އޭނަވަނީ ދެރަވެ ރުޅިގަދަވެފައެވެ. މިހާ ބޮޑަށް ބަލިވުމުން މޫޑު އެއްކޮށް ޚަރާބުވެއްޖެއެވެ. ނުވީތާކަށް ސަލްވާ ބާރު މި އަޅަނީ ނަމާދުކުރާށެވެ. މަރަށް އޮންނަ މީހަކަށް ނަމާދު ވާޖިބުވާނެކަމަކަށް އޭނަ ގަބޫލެއްނުކުރެއެވެ. ސަލްވާގެ ލެކްޗަރު އަޑުއަހާފައި އޭނަ ފޫހިވުން ނޫންކަމެއްނުވިއެވެ. މާ ދީންވެރި މީހަކަށް ހެދިގެން އެންމެނަށް ތިމާވަރުގެ އަޅުވެރިއެއް ނެތްކަމަށް ހެދިގެން އުޅޭއިރު އަސްލު ސޫރަ އަދި ވަނީ ވަންހަނާވެފައެވެ. ބައްޕައަށް އިހުތިރާމް ކުރާތީ މި އަންހެނާއަށް ކަމެއް ކޮށްލަން ނުކެރެނީއެވެ. އެހެންނޫންނަމަ މިހާރު މިތަނުން ނެރެވެސް ލާނެއެވެ.\nހަގީގަތުގައި އާޒީން މޫޑު ގޯސްވެގެން އުޅެނީ އެންމެ ސަބަބަކާއިހެދިއެވެ. އޭނަގެ ހިތާއި ސިކުނޑީގައި އެންމެ ޚިޔާލެއް އެނބުރެމުންދާއިރު ހިތް އެންމެ އެދޭ ސޫރަވެސް ފެނިލީއެއް ނޫނެވެ. ދުނިޔެއިން އެންމެ ދެކެން ބޭނުން ނުވާ އަންހެން މީހާ ކުރިމަތީގައި އިނދެގެން އިތުރަށް ޒަޚަމްތަކުގައި ލޮނު މިރުސްއަޅަނީއެވެ.\n"ވަޓްއެވާ. މިއަށްވުރެ މަރުވިޔަސް މާ ރަގަޅު......." އާޒީންގެ ހިތަށް އަސަރުކޮށްފައި ބުނެވުނެވެ. އާއިލާ އެއްވެސް މީހަކު ނެތި ހިލޭ މީހެއްގެ އަތްމައްޗަށް އޭނަ ދޫކޮށްލާފައި ދިޔަކަމާއިމެދު ހިތް ޝަކުވާއިން ފުރިއްޖެއެވެ. ބައްޕަވެސް އޭނަގެ ގާތުގައި މަޑުކޮށްނުލާ ދިޔައީއެވެ.\n"ބައްޕައަށް ގުޅީމަ އާޒް ތަންކޮޅެއް ހިތްހަމަޖެހޭނެކަން ނޭގޭ...." ސަލްވާ ފޯނުނެގިއެވެ.\n"މާ އޯވަރ ނުވޭ ދޮންމަންމާ. ހަމަ ދެއްކުންތެރިކަން. އަހަރެން މަރުވިޔަސް އެހެން މީހަކަށް އެހާ އުދަގޫވާކަށް ނުޖެހޭނެ. އަހަރެންގެ އަތުގައިވެސް އެބައޮތް ފޯނެއް. ބައްޕައަށް ގުޅަންވީމަ ގުޅާނަން. ކޮންމެހެން އުދަގޫ އުފުލާނެކަމެއްނެތް. ކަމެއްކޮށްދެންޏާ މިތަނުން ދޭ. އޭރުން ފޭވަރއެއް ކޮށްދެވުނުކަމަކަށް ވާނީ. އަހަރެންގެ ލައިފް ރޫލް ކުރަން އުޅޭނެކަމެއްނެތް ސްޓެޕް މަދަރ......." އާޒީން ހިތާއި ހިތުން އެތިވަރުގޮވައިގަތެވެ. އައިވީއާއި އެއްޗެހި ގުޅާ ބޯންދިންވަރުން ފާޚާނާއަށްދާންވެސް އޭނަ ބޭނުންވިއެވެ. ނަރުހެއްގެ އެހީތެރިކަން ހޯދަންވެގެން އެނދުގައިވި ބަޓްންއަށް ފިތަން އުޅެފައިވެސް ޚިޔާލުބަދަލުވެގެން އޭނަ އަމިއްލައަށް ތެދުވުމާއިއެކު އަނދިރިވާ ކަހަލަ ގޮތެއްވިއެވެ. މޭނުބައިކޮށް ހޮޑުލަވާގޮތްވިއެވެ. އާޒީން ބާލީސްމައްޗަށް ވެއްޓިގަތެވެ. އަދި ދެއަތުގެ ތެރޭގައި ބާލީސް ބޮނޑިކޮށްލިއެވެ.\nދަރިފުޅު ބަލިވުމުން ފެމިލީ ލީވް ނެގުމަށްފަހު އާޒީންއާއި އެއްވަރަށް އަޒަލްއަށްވެސް މިއަދު ވަގުތުދޭން ހައިކަލްވަނީ ނިންމާފައެވެ. އެކަމަކު އަޒަލްއާއި ހަމަޔަށް މިފޯރީ މާ ލަހުންނެވެ. ހައިކަލް އަޒަލްގެ ކޮޓަރި ހުޅުވާލިއިރު އަޒަލްއޮތީ އޭނަގެ ބެއާ ގަޔާއި ފިތާލައި ބޮނޑިކޮށްގެން ނިދިފައެވެ. އެތަނަށް ވެރިވެފާ އޮތް ރަންކުލައިގެ އަލީގައި އަޒަލްގެ މޫނު ފެންނަލެއް ނިކަން މައުސޫމެވެ. އޭނައަށް އަދިވެސް ޅަކުއްޖެއްފަދައިން ފެންނަކުއްޖާ ބޮޑުވެ މީހަކާއި އިންނަން އުޅޭކަމަށް ގަބޫލުކުރަންވެސް ދަތިވިއެވެ. ހައިކަލް އަޒަލްގެ ގައިމަތީ ރަޖާ ރީތިކޮށް އަޅާލުމަށްފަހު ނިތްކުރީގައި ބޮސްދިނެވެ.\n"ސޮރީ ސްވީޓްހާޓް. އެންމެ ބޭނުންވި ވަގުތުވެސް ބައްޕައަށް މިއުޅެވުނީ ދުރުން. ގުޑްނައިޓް......" ހައިކަލް މަޑުމަޑުން ބުނެލުމާއިއެކު އަޒަލް ދެލޯ ހުޅުވާލުމަށްފަހު ކުޑަކޮށްހީލިއެވެ. އަދި އޭނަގެ ބައްޕައަށް ގޮވައިލިއެވެ.\n"ޒެލް.......މިރޭ މާ އަވަހަކަށް ނިދަން އުޅެނީ؟ " ހައިކަލް އަހައިލިއެވެ.\n"އާޒްމެންވެސް ނެތީމަ ފޫހިވެގެން. ބައްޕަ އަޅުގަނޑުދެކެ ހިތްހަމަނުޖެހިފައިހެން ހީވޭ، އައިމް ސޮރީ ބައްޕާ. ބައްޕަ ބުނާގޮތަށް ހަދާނީ. ބައްޕަ އޯކޭ ނުދެންޏާ މެރީވެސް ނުކުރާނަން....." އަޒަލް ދުނިޔެއިން އެންމެ ލޯބިވާ އޭނަގެ ހީރޯއަކީ އޭނަގެ ބައްޕަކަމަށްވާއިރު އެބައްޕަގެ ހިތުގައި ޖެހޭފަދަ އެއްވެސް ކަމެއްކުރާކަށް އޭނަ ތައްޔާރެއްނޫނެވެ.\n"ބައްޕަ ކަން ނޭގޭ މާފަށް އެދެން ޖެހެނީ. ބައްޕަ ޑިއުޓީގައި މާ ބުރަކޮށް އުޅެމުން ފެމިލީއަށް އެއްވެސް ގޮތަކަށް ވަގުތު ނުދެވި މިހިސާބަށް މިއައީ. އަޒަލް ބުނީމެއްނު ބެލްކަނިން ފުންމާލައިގެން އަމިއްލައަށް މަރުވާނީއޭ. ބައްޕަގެ ޒެލްއަކީ ވަރަށް ސްޓްރޯންގް ކުއްޖެއްކަމަށް މިވީހާތަނަށް ހީކޮށްގެން އުޅުނީ.........." ހައިކަލް ވިސްނުންތެރިކަމާއިއެކު އަޒަލްގެ މޫނަށް ބަލައިލިއެވެ. "ޑިޕްރެޝަން" ގެ އެއްވެސްކަމެއް އަޒަލްގެ ފަރާތުން އޭނައަށް ފާހަގަކުރެވިފައެއްނެތެވެ. އޭނަގެ ތިންކުދިންވެސް މިފަހަކަށް އައިސް އެފަދަ ކަމެއްގެ ޝިކާރައަކަށްވެގެން ދާން އުޅޭހެން މިހާރު އެބަ ހީވެއެވެ. މިހެންވާން ޖެހުނީ އޭނަ ދޮންމަންމައެއް ގެނެސްދިނުމުންހެއްޔެވެ؟ ނޫނީ އަޅާނުލެވޭތީހެއްޔެވެ؟ ނޫންނަމަ ކުޑައިރު އެކުދިންނަށް ފެނިފައިވާ ކަންތައްތަކުގެ ސަބަބުން އަސަރުކޮށްފައިވަނީ ބާވައެވެ. މައިންބަފައިން ދަރިން ކުރިމަތީގައި ޒުވާބުކޮށް ހަރުކަށިކަން ދެއްކުމަކީވެސް އެފަދަ އަސަރުތަކެއް ކުރުވާނެކަމެކެވެ. އެތައް ކަންތައްތަކެއް އެއްފަހަރާ ކުރިމަތިވުމުން ހިތްވަރު ބަލިވެ ހަދަންވީގޮތް ނޭގި އޭނަވެސް މާޔޫސްކަމާއި ހިސާބަށް ހިގައްޖެއެވެ.\n"އެހެން ބުނީ ދެން.. އެދުވަހު ކަމަކާއި ދެރަވީމަ." އަޒަލް ކަންބޮޑުވިއެވެ.\n"އަޒަލް ނުބުނީ ކީއްވެ؟ އެކަހަލަ ކަމެއްކޮށްލަން ހިތަށް އެރުވީތީވެސް ހާދަހާ ދެރަވެއްޖެއޭ. އަޒަލް އެކަހަލަ މައްސަލައެއް ހުރިއިރު ނޭގުނުކަމީ ބައްޕަގެ ފަރުވާކުޑަކަން. އިހުމާލުވެވުނުކަން. އެފަދަ ކަމެއް ހިނގިނަމަ ދުވަހަކު އަމިއްލަ ނަފުސަށް މާފުދޭނީ ކިހިނެއްތަ؟ ބައްޕަގެ ދަރިފުޅު އެހާ ބޮޑަށް މާޔޫސްވެ އަމިއްލައަށް މަރުވާން ޚިޔާލުކުރާވަރުގެ ކަމެއް ހިގިއިރު ބައްޕައާއިވެސް ޝެއާ ކުރެވެންވާނެއެއްނު. މިހިރީ ކޮންމެ ކަމަކާއިވެސް ހެލްޕްވާން. ދަރިފުޅާ. ދެން ކޮންމެފަދަ ބޮޑު ހިތާމައެއް ދެރަކަމެއް ވިޔަސް އެކަހަލަ ޚިޔާލެއްނުކުރައްޗޭ. އޭރުން ކިތައް މީހުންނެއްގެ ހިތް ހަލާކުވެގެންދާނެ. ތިންކުދިންނަކީ ބައްޕަގެ ދުނިޔެ. ފުރާނަ. ހުރިހާވެސް އުފަލަކީ ތިއީ......." ހައިކަލްގެ ހިތަށް ކޮށްފައިވާ އަސަރުން ދެލޮލުން ފެންނާން ހުއްޓެވެ. ވިޝާމް މިއަދު ބުނި ވާހަކަތައް އޭނަގެ ކަންފަތުގައި ހަރުލާފައިވަނީ ފަސޭހައިން ފިލާފަދަ ގޮތަކަށް ނޫނެވެ. އަޒަލްމެން ނުބެލެހެއްޓުނުކަމާއިމެދު އޭނަ ހިތާމަކުރާވަރު ދެނެވޮޑިގެންވަނީ އެކަނި ހެއްދެވި ފަރާތެވެ.\n"ޒެލް ބުނެބަލަ. ސަލްވާ މިގޭގައި ހުރީމަ ޒެލްމެނަށް އެއްވެސް ކަމަކުން އުދަގޫވޭތަ؟ އޭނަގެ ސަބަބުން ހިތްހަމަނުޖެހުމެއް ހުރިއްޔާ ޒެލްމެން ބުނަންވީ. ދޮންމަންމައެއްގެ މަގާމުގައި ހުއްޓަސް ޒެލްމެންނަށް ދެރަގޮތެއް ވާތަން ދެކޭކަށް ބައްޕަ ނުހުންނާނެކަން އެނގެއެއްނު ދޯ..." ސަލްވާގެ ސަބަބުން އަޒަލްމެން ދެރަވެ ހިތްހަމަނުޖެހިފައިވާތޯ ބަލަންވެގެން ހައިކަލް ސުވާލުކުރުމުން އަޒަލް ހީގަނެފައި ބުނީ ދޮންމަންމަ އެއް ހުއްޓަސް އެންމެރަގަޅުކަމުގައެވެ. އަޒަލްވެސް ވިސްނީ އޭނަގެ ބައްޕަގެ މަޖުބޫރު ހާލަތާއިމެދުގައެވެ. ބައްޕަގެ ބޮލު ރިހުމަށް އެކުދިން ވާކަށް ނޭދުނެވެ. ދޮންމަންމައާއި ހިތް ދިމާއިދިކޮޅު ނަމަވެސް ދުލާއި ހަމަޔަށް އެވާހަކަ ގެންނަން ކުޅަދާނަނުވިއެވެ.\nސަލްވާ ނިދަން ކޮޓަރިއަށްވަދެފައި ނަމާދުކޮށް ހަދާލައިގެން ހަރުވާޅެއްލައިގެން ނިދަން ތައްޔާރުވިއެވެ. ގަޔަށް ދޫ ޓީޝާޓެއްލައިގެން އިސްތަށިގަނޑު ވޫލްކޮޅަކުން އައްސާލުމަށްފަހު އެނދުގައި އޮށޯންނައިރަށް ހައިކަލްގެ ތަސްވީރު އޭނަގެ ލޮލަށް ވެރިވެގަނެގެން ނިދި ގެއްލުވާލައިފިއެވެ. މި ކައިވެނީގެ މަގުސަދާއިމެދު އޭނަގެ ހިތުގައި ސުވާލުތައް ދުވަސްވާވަރަކަށް އިތުރުވަނީއެވެ. އަނެއްކޮޅުން އޭނައާއި ދާދި އެއް އުމުރެއްގެ ތިން ޒުވާންކުދިންގެ ދޮންމަންމައަކަށްވެ ހުރުމާއިއެކު އެކުދިންނާއި އެކުވެރިވާން އޭނަ ކުރާ މަސައްކަތްވެސް ވަނީ ބޭކާރެވެ. އަޒަލްއާއި އާޒީންވެސް އޭނަދެކެ ނަފްރަތު ކުރާކަހަލައެވެ. ފަހުން ރަގަޅުވާނެކަމުގައި ސަލްވާ އުއްމީދުކުރެއެވެ. ފާޑު ފާޑުގެ ފިކުރުތަކުން ސަލާމަތްވާންވެގެން އޭނަ ދީނީ ފޮތެއް ހުޅުވާލައިގެން ކިޔަންފެށިއެވެ. ދީނާއިމެދު އޭނަގެ ހިތުގައި ޝައުގު އުފެއްދީ އޭނަގެ މަންމައާއި މާމައެވެ. މާމަ ނަމާދުގޭގައި ކުޑަވަރެއްގެ ފޮތް ހަރުގަނޑެއްހުރެއެވެ. އެކި ސައިޒުގެ ފޮތްތަކުގެ ތެރޭގައި ސަލަވާތް ދުއާ ޒިކުރުފަދަ ތަފާތު ސައިޒްގެ ތަފާތު ވައްތަރުގެ ފޮތްތައް ހުއްޓެވެ. ޔަރުމޫކު ހަގުރާމަފަދަ ދީނީ ވާހަކަތަކެއްވެސް ހުރުމުން ސަލްވާ ހުސްވަގުތު އެފޮތްތައް ކިޔެވެ. އެފޮތްތަކުން އަސްހާބު ބޭކަލުންގެ ނަންތަކާއި ދިރިއުޅުމާއި ބެހޭގޮތުން އެތައް އެއްޗެއް ދަސްވިއެވެ. އެންމެ ޚާއްސަވީ ސަލަވާތް ފޮތެކެވެ. ސަލަވާތްކިޔެވުމުގެ ފައިދާތަކުގެ ތެރެއިން ރަސޫލާ ސައްލަﷲ އަލައިހި ވަސައްލަމް ހުވަފެނުން ފެންނާނެކަމާއި އެމީހަކު ބޭނުންވާ ކަންތައްތައް ދުނިޔެއިންނާއި އާޚިރަތުން ލިބޭނެކަން ބަޔާންކޮށްފައި ހުރި ތަން ފެނި ސަލްވާ އުފަލުން ހިތް އުދުއްސައިގަތެވެ. ކެނޑިނޭޅި އޭނަ ސަލަވާތްކިޔެވީ ހުވަފެނުން ރަސޫލާ ސައްލަﷲ އަލައިހި ވަސައްލަމް ފެނުމަށް އެދިއެވެ. އެއީ އޭނަގެ އެންމެ އެދޭ ކަންތައްކަމުގައި ވިއެވެ. ކްލާސްއެހެން ކުދިން ޑޭމަން ސަލްވަޓޯ ޒެއިން މާލިކް ފަދަ މީހުންނަށް މޮޔަވެގެން އުޅުނުއިރު އޭނަގެ ހީރޯއިންކަމުގައި ހިމެނުނީ އަސްހާބުންނެވެ. އަސްހާބުންގެ ނަންތައް ދަސްކޮށްގެން އޭނަ އެތަނުން ވަކި ބޭކަލުންނެއް ޚާއްސަކޮށްގެން އުޅުނެވެ. އެއްރޭ އެކަހަލަ ހުވަފެނެއްވެސް ފެނުނެވެ.\nސަލްވާ ދީނަށް ލޯބިޖެހުނުފަހުން ލަވައިގެ ބަދަލުގައި އަޑުއަހަނީ ގުރުއާނެވެ. ލޯބީގެ ޑްރާމާތަކުގެ ބަދަލުގައި ބެލެނީ އިސްލާމީ ކުރު ހަގީގީ ފިލްމުތަކާއި ލެކްޗާސްތަކެވެ. ގިނަވަގުތު އަޅުކަމުގައި ހޭދަކުރުމުން ހިތަށް ބުނަންނޭގޭފަދަ ހަމަޖެހުމެއްލިބި އުފާވެރި އަންހެންކުއްޖަކަށް ވެވިއްޖެއެވެ. "ހިތްތަކަށް ހަމަޖެހުން ލިބެނީ މާތް ﷲ ހަދުމަ ކުރުމުންނެވެ." ގުރުއާނުގައި ވަހީކުރައްވާފައިވެއެވެ.\nކޮންމެވެސް މީހަކު ދޮރުގެ ތަޅުގައި ހިފާލިހެން ހީވެފައި ސަލްވާއަށް ފުންމައިގެން ތެދުވެ އެނދުމަތީގައި އިށީދެވިއްޖެއެވެ. އޭރު އޭނަގެ މޭގަނޑު ނެގިނެގިފައި ޖެހެމުން ދިޔައެވެ.\n"މިގަޑީގައި އަންނާނީ ކާކުބާ....." ސަލްވާ ފާރުގައި ހުރި ގަޑިއަށް ބަލާލައިފިއެވެ.\nއަހަރެންގެ ހިތް އަނބުރާދީ6މަސް3ހަފްތާ ކުރިން\nއަހަރެންގެ ހިތް އަނބުރާދީ - 606މަސް4ހަފްތާ ކުރިން\nއަހަރެންގެ ހިތް އަނބުރާދީ - 596މަސް3ދުވަސް ކުރިން\nއަހަރެންގެ ހިތް އަނބުރާދީ - 576މަސް 1 ހަފްތާ ކުރިން\nއަހަރެންގެ ހިތް އަނބުރާދީ6މަސް2ހަފްތާ ކުރިން


Thimaavettaa emme rattehi resort, anna mahu hulhuvanee | Mihaaru\nހުރަވަޅިން ޅ. އަތޮޅުގައި ތަރައްގީ ކުރާ ކުޑަޑޫ ރިސޯޓް | ފޮޓޯ: ކުޑަޑޫ ރިސޯޓް މޯލްޑިވްސް\nތިމާވެއްޓާ އެންމެ ރައްޓެހި ރިސޯޓް، ކުޑަދޫ އަންނަ މަހު ހުޅުވަނީ\n29 ނޮވެމްބަރ 2018 - 12:347comments\nހުރަވަޅިން ޅ. އަތޮޅުގައި ތަރައްގީ ކުރާ ރިސޯޓް އަންނަ މަހު ހުޅުވާއިރު، އެތަން ރާއްޖޭގެ އެންމެ ތިމާވެއްޓާ ރައްޓެހި ތަނަކަށް ވެގެންދާއިރު، އެ ރިސޯޓް ރީތި ކުރަން ބޭނުން ކުރާނީ އެ ހިސާބުގައި ގުދުރަތީ ގޮތުން ހެދޭ ގަސްގަސް ކަމަށް އެ ރިސޯޓުން ބުންޏެވެ.\nއެ ރިސޯޓު ތަރައްގީ ކޮށްފައިވަނީ ޖަޕާނުގެ ސްޓައިލަށް ޑިޒައިން ކޮށްފައިވާ 15 ވިލާ އާ އެކުގަ އެވެ. އެގޮތުން ކޮންމެ ވިލާއެއް ދެ ފަންގިފިލާ އަށް އިމާރާތް ކޮށްފައި ވާއިރު، އެ ހުރިހާ އިމާރާތެއްގެ ފުރާޅުގައި 984 ސޮލާ ޕެނަލް ވަނީ ހަރުކޮށްފަ އެވެ. މި ސޯލާ ޕެނަލްތަކުގެ ފުރިހަމަ ބޭނުންކޮށް، ދުވާލެއްގެ މައްޗަށް 300 ކިލޯވޯޓުގެ ކަރަންޓު އުފައްދާ މުޅި ރިސޯޓަށް ކަރަންޓް ދެވޭނެ އެވެ.\nތިމާވެއްޓަށް ގެއްލުން ދެވޭ ޕްލާސްޓިކާއި، ކާބަން އެމިޝަން ވީހާ ވެސް ކުޑަ ކުރުމުގެ ގޮތުން އެ ރިސޯޓުގައި ބޭނުން ކުރާ ބޯފެނަކީ އަމިއްލަ އަށް ޑީސެލިނޭޓްކޮށް، ބިއްލޫރި ފުޅީގައި ބަންދު ކުރެވޭ ގޮތަށް ތައްޔާރު ކުރާ ފެނެކެވެ.\nހަމަ އެގޮތުން އެއްފަހަރު ބޭނުންކޮށް އުކާލާ ޕްލާސްޓިކް މަދު ކުރުމުގެ ގޮތުން ކުޑަދޫ ރިސޯޓުން ހޮޅި އާއި ބަދިގޭގެ ސާމާނު އެއްވެސް ޕްލާސްޓިކެއް ބޭނުން ނުކޮށް، ތިމާވެއްޓާ ރައްޓެހި ތަކެތި ބޭނުންކުރަން ވަނީ ނިންމައިފަ އެވެ. އޭގެ ތެރެއިން ބަޔޯޑިގްރޭޑަބަލް ތަކެއްޗާއި، ކަނޑުގައި އުޅޭ ދިރޭ ތަކެއްޗަށް އެއްވެސް ގެއްލުމެއް ނުވާ ސާމާނު ވަނީ ބޭނުން ކުރުމެވެ.\nކާއެއްޗެހިން ކުރާ އިސްރާފު މަދުކޮށް، ތިމާވެއްޓާ ރައްޓެހި ގޮތަކަށް ކާއެއްޗެހި ހޯދުމުގެ ގޮތުން ވީހާ ވެސް ގިނައިން ރާއްޖެއިން ބާނާ މަހާ، ސީފުޑް ބޭނުން ކުރާނެ ކަމަށް އެ ރިސޯޓުން ވަނީ ބުނެފަ އެވެ.\nކުޑަދޫ ރިސޯޓަކީ ހުރަވަޅިން ތަރައްގީ ކުރާ ތަނެކެވެ. އަދި މިހާރު އެ ރިސޯޓު ވަނީ އާކިޓެކްޗަރަލް ޑައިޖެސްޓުން 2019 ވަނަ އަހަރުގެ އެންމެ ރީތި ޑިޒައިންތަކުގެ ރިސޯޓުގެ ލިސްޓުގައި ހިމަނައިފަ އެވެ.


Minister Mahloof Ge Shareeaiy Anna Budha Dhuvahu Fashanee - Vaguthu\nއެމްއެމްޕީއާރުސީގެ ބޮޑު ހިޔާނާތުގެ މައްސަލައިގައި ޔޫތު މިނިސްޓަރު އަހްމަދު މަހްލޫފްގެ މައްޗަށް އުފުލާފައިވާ ދައުވާތަކުގެ ޝަރީއަތް އަންނަ ބުދަ ދުވަހު ފަށަން ތާވަލުކޮށްފިއެވެ.\nމައުލޫމާތު ލިބިފައިވާ ގޮތުގައި، ބުދަ ދުވަހުގެ ހެނދުނު 11:00 ޖަހާއިރަށް އެ ޝަރީއަތުގެ ފުރަތަމަ އަޑުއެހުން ތާވަލު ކުރަން ވަނީ ނިންމައިފައެވެ.\nމި މައްސަލާގައި ފުރިހަމަ ކުރަން ޖެހޭ އިދާރީ މަސައްކަތްތައް ކުރުމަށް ފަހު، ހުރިހާ ލިޔެކިއުންތައް ޕީޖީ އޮފީހަށް ފޮނުވާފައި ވަނީ މިދިޔަ އަހަރުގެ ޖޫން 27 ގައެވެ. އޭގެ ފަހުން މަހްލޫފަށް ދައުވާ ކުރަން ޕީޖީއަށް ނިންމުނީ އޭގެ ފަސް މަސް ފަހުން މިދިޔަ ނޮވެމްބަރު މަހުގެ 24 ވަނަ ދުވަހުގައެވެ.\nމަހްލޫފްގެ މައްޗަށް ކުރާ ތުހުމަތުތަކަށް އޭނާ އިންކާރު ކުރައްވައެވެ. އަދި އޭނާއަށް ދައުވާ ކުރަން ޕީޖީ އޮފީހާއި، އެންޓި ކޮރަޕްޝަން ކޮމިޝަން (އޭސީސީ) އާއި އެސެޓް ރެކަވަރީ ކޮމިޝަންގެ ބޭފުޅުން އުޅުއްވާ ކަމަށް މަހްލޫފް ވިދާޅުވެފައިވެއެވެ.\nއެމްއެމްޕީއާރުސީ ޚިޔާނާތުގެ މައްސަލާގައި ސަރުކާރުގެ އިސް ބޭފުޅަކަށް ދައުވާ އުފުލައިފިނަމަ މަގާމުން ވަކިކުރއްވާނެ ކަމަށް ރައީސް އިބްރާހީމް މުހައްމަދު ސޯލިހް ވިދާޅުވެފައިވެއެވެ، އެކަމަކު މިހާތަނަށް އައި އިރު ވެސް މަހްލޫފަށް ފިޔަވަޅެއް އަޅުއްވާފައެއް ނުވެއެވެ.\nމަހްލޫފަށް ދައުވާ ކުރަން ފޮނުވުނުއިރު އޭނާ މަގާމުން ސަސްޕެންޑް ކުރިއެވެ. އެކަމަކު ރިޔާސީ ކޮމިޝަނުން ލަންކާގައި ހުރި ސަފީރުގެ ބަޔާން ނެންގެވީ ގާނޫނާއި ޚިލާފަށް ކަމަށް ބުނެ އަދި މަހްލޫފްއާއި މެދު ގޮތެއް ނިންމުން މާ ބޮޑަށް ލަސްވަނީ ކަމަށް ބުނެ ސަސްޕެންޝަން އުވާލިއެވެ.\nޖެނުއަރީ 13, 2022 12:15\nލަދާއ ހަޔާތް ކެޑިފައ އެތިބީ. މިކަލޭގެ ވެއްޖެ އެއްނޫން ދެން އިސްތިއުފާ ދީފަ މަޤާމު ދޫކޮއްލަން މިދަފަ ބޮޑޭތި އިލްޒާމްތައް އަންނައިރު\nޖެނުއަރީ 13, 2022 20:55\nލަދުހަޔާތް ހުރިނަމަތާ އިސްތިޢުފާދޭނީވެސް. ކެނޑިފައިހުރީމަ މަޤާމާ ބަގުޑިބައްދަނީ\nއިރުކޮޅަކުން މިކަލޭގެ ނޫހުގަޖަހާލާނެ ތިމެންނައަށް އެއްވެސް ޝަރީއަތެއް ހިންގައިފިއްޔާ ދައުލަތް އޮރިޔާންކުރާނެކަމަށް، ދެން ވަގުތުން ޝަރީއަތް ކެންސަލްވާތަން ބަލަން މިތިބީ، މިކަހަލަ އެއްވެސް ތައުލީމީ ފެންވަރެއްނެތް ކޮރަޕްޓް މީހުން ވަޒީރުންނަށް އައްޔަންކޮށްފައިވުމުންވެސް މިސަރުކާރުގެ ދޯހަޅިކަން ހާމަވަނީ، ނާއިބުރައީސުގެ ޅިއަނުވީމަ މަގާމެތް ދީފައިވަނީ، އަދި ނ.ރައީސުފައިސަލްގެ ކޮއްކޮ ކޮރަޕްޓް މަހޭގެ ވައިފަށް ނާއިބުރައީސުގެ އޮފީހުގް އެެއްމެ މަތީމަގާމު ދީފައިވަނީ، މިވަރަށް ސަރުކާރެއް އިންސާފިވެރި ވާނީ\nޖެނުއަރީ 13, 2022 17:52\nއެމްޑީޕީޔަ ވަރައްގިނަ މީހުން ގެންދިޔަ ޑޮލަރު ގޯނި ދައްކައިގެން\nޖެނުއަރީ 13, 2022 18:31\nލަފުގަހިފައގެން ގެންގޮސް ގޮޅިއައް ނުވައްދަނީސް އިސްތިއުފާ ދޭންވީނޫން.\nޖެނުއަރީ 13, 2022 21:50\nސާބިތެއް ނުވާނެ އިބޫ ރުހޭ މީހެއް ވިއްޔާ


ޓެމިލް ނާޑޫގައި އޭއާރް ރަހްމާނުގެ ޝޯއެއް ބާއްވަނީ - Voice of Meedhoo\nއޮސްކާ އަދި ގްރެމީ އެވޯޑް ހާސިލް ކޮށްފައިވާ އިންޑިއާގެ މަޝްހޫރު މިއުޒިކް ކޮމްޕޯސާ އޭ އާރް ރަހްމާން އޭނާގެ އުފަންސްޓޭޓް ޓެމިލް ނާޑުގައި ޝޯއެއް ބާއްވަން ނިންމައިފި އެވެ.\nމިއުޒިކްގެ ދާއިރާގައި ހަރަކާތްތެރިވާތާ 25 އަހަރު ފާހަގަ ކުރުމުގެ ގޮތުން އޭނާގެ އުފަން ސްޓޭޓްގައި ޝޯއެއް ދޭން ނިންމިކަން އިއުލާން ކުރަމުން އޭ އާރް ރަހްމާން ބުނީ ޓެމިލް ނާޑޫ އަކީ އަބަދުވެސް ވަރަށް ހާއްސަ ސްޓޭޓެއް ކަމަށެވެ. އަދި އޭނާ ނިސްބަތްވާ އެ ސްޓޭޓްގައި ހުށަހެޅުމެއް ހުށަހަޅާލަން ފުރުސަތު ލިބުމަކީ ވަރަށް ބޮޑު އުފަލެއް ކަމަށެވެ.\nނިއު ޔޯކކްގައި ބޭއްވި ‘އައިފާ 2017’ ގައި ޕާފޯމް ކުރުމަށް ފަހު މިހާރު އޭއާރް ރަހްމަން އަންނަނީ އޭނާގެ މިއުޒިކީ ހަޔާތަށް 25 އަހަރު ފުރުން ފާހަގަ ކުރަމުންނެވެ.\nދެ އަހަރަށް ފަހު އަނެއްކާވެސް އޭނާގެ ޖާދޫވީ މިއުޒިކުން ޓަމަޅައިންނަށް އުފާވެރިކަން ގެނެސްދޭން ނިންމާފައިވާ އޭއާރް ރަހްމާންގެ ޓެމިލް ނާޑޫ ކޮންސެޓެއް އޮންނާނީ ޖެނުއަރީ 12 ގައެވެ. މި ޝޯ ޕްރޮޑިއުސް ކުރާނީ ވިޒްކްރާފްޓް އިންޓަނޭޝަނަލް އެންޓަޓެއިންމެންޓުންނެވެ.\nއޭއާރް ރަހްމަނަކީ ކުރީގެ ޓެމިލް ބޭންޑަކުން މިއުޒިކީ ހަޔާތް ފެށި ފަންނާނެެކެވެ. ޓެމިލް ބޭންޑުން ބޮލީވުޑާ ހަމައަށް އައި ބޮލީވުޑާ ހަމައަށް އައި އޭއާރް ރަހްމާން މިއުޒިކުގެ ތެރޭގައި އުޅެންފެށީ އުމުރުން9އަހަރުގައެި އޭނާގެ ބައްޕަ އާރްކޭ ޝޭކާރް ފިލުމުތަކަށް ލަވަ ކިޔައިދިނުމުގެ މަސައްކަތުގައި އުޅުން ދުވަސް ވަރެވެ.\nއޭރު އޭނާ އަށް ކިޔަނީ ދިލީޕް ޝޭކަރް އެވެ. އައްލާ ރަކާ ރަހްމާންގެ ނަމަށް އޭނާގެ ނަން ބަދަލުކުރީ އާއިލާއިން އިސްލާމްދީން ގަބޫލުކުރިފަހުންނެވެ. އޭއާރް ރަހްމާންގެ ނަމުން އޭނާ މަޝްހޫރުވީ ބޮލީވުޑުގައި މަސައްކަތްކުރަން ފެށިފަހުންނެވެ.\nދުނިޔޭގެ ރީތީގެ ރާނީ އަކަށް މިއަހަރު ހޮވުނު އިންޑިއާގެ ރީތީގެ ރާނީ މަނޫޝީ ޗިއްލާ ފިލުމީ ދާއިރާއަށް ޝައުގުވެރިކަން ...


SunOnline: Bandah dharifulhu maruvun; Doctor ah nudhekki dholhumas\nމުހައްމަދު މުޒައްޔިން ނާޒިމް 28 May 2020, 09:57\nށ. ނަރުދޫއަކީ މާލެއިން ބޭރުން އެންމެ ގިނަ ކޮވިޑް-19ގެ ކޭސްތައް ފެނުނު އެއް ރަށެވެ. އެހެންވެ، މިދިޔަ މަހު 16 ވަނަ ދުވަހުން ފެށިގެން އެ ރަށް އޮތީ އަރާ ފޭބުން މަނާކޮށް، ފުރަބަންދުގެ ހާލަތުގަ އެވެ.\nއެ ހާލަތުގައި އޮތް ނަރުދޫއިން މިދިޔަ ހޯމަ ދުވަހު ފެންމަތިވީ މައްސަލައަކީ، ސިއްހީ ފަރުވާ ނުދެވި އެރަށުގެ މާބަނޑު މީހެއްގެ ބަނޑަށް ތުއްތު ކުއްޖަކު މަރުވި މައްސަލަ އެކެވެ.\nދަރިފުޅު މަރުވެފައިވާކަން އެނގުނީ ކުޅުދުއްފުށީ ހޮސްޕިޓަލަށް ގޮސް ޑޮކްޓަރަށްދައްކައި ސްކޭން ކުރުމުންނެވެ. އާއިލާއިން ތުހުމަތު ކުރަނީ މިކަމުގައި އިދާރާތަކުގެ އިހުމާލު ބޮޑު ކަމަށެވެ. އެއީ ދޮޅޫ މަސް ވަންދެން މާބަނޑުމީހާ ޑޮކްޓަރަށް ނުދެއްކި ދުވަސްތައް ފާއިތުވުމުންނެވެެ. އަތޮޅު ހޮސްޕިޓަލު އަދި ށ. މިލަންދޫ ސިއްހީ މަރުކަޒަށް ދައްކަން ދޮޅު މަސް ވަންދެން މަސައްކަތް ކުރި ނަމަވެސް ނުދެއްކުނު ކަަމަށް އާއިލާއިން ބުނެ އެވެ.\nދަރިފުޅުގެ ބައްޕަ ހަސަން ޝޫޖާއު "ސަން" އަށް ބުނީ، އޭނާގެ އަންހެނުންނަށް ށ. ފުނަދޫގައި ހުންނަ އަތޮޅު ހޮސްޕިޓަލުން ވިހަން ދީފައި އޮތް ތާރީހަކީ މިމަހުގެ 31 އާއި އަންނަ މަހުގެ ތިން ވަނަ ދުވަސް ކަމަށެވެ. އެހެން ނަމަވެސް ޑޮކްޓަރަށް ދައްކައި ޗެކަޕެއް ހެދުމަށް މިދިޔަ ދޮޅު މަސް ތެރޭ އެކި ފަހަރު މަތިން އަތޮޅު ހޮސްޕިޓަލާއި ށ. މިލަންދޫ ސިއްހީ މަރުކަޒަށް ދެއްކުމަށް މަސައްކަތް ކުރި ކަމަށް އޭނާ ބުންޏެވެ.\n"އެންމެ ފަހުން އަތޮޅު ހޮސްޕިޓަލަށް ދެއްކި ދުވަހު ހޮސްޕިޓަލުން އަންގާފައިވަނީ 15 ދުވަސް ފަހުން ޑޮކްޓަރަށް ދައްކަން. 15 ދުވަސް ހަމަވި އިރު، ނަރުދުއިން ޕޮޒިޓިވްވި ކޭސްއެއް ފެނި، ރަށް އޮތީ މޮނީޓަރިންގެ ހާލަތުގައި. އޭރު ރަށުން އޮތީ މާބަނޑު މީހުން ބެލުން ހުއްޓާލާފައި،" ޝުޖާއު ބުންޏެވެ.\nނަރުދޫ ސިއްހީ މަރުކަޒު: އެރަށް އޮތީ އަދިވެސް މޮނީޓަރިންގެ ހާލަތުގައި -- ސަން ފޮޓޯ/ މުހައްމަދު އަފްރާހު\nޝުޖާއު ބުނީ، 15 ދުވަސް ހަމަވި ފަހުން އަތޮޅު ހޮސްޕިޓަލު އަދި މިލަންދޫ ސިއްހީ މަރުކަޒުންވެސް އެޕޮއިިންޓްމެންޓެއް ހޯދައި ކައުންސިލުން ހޯދަން ޖެހޭ ހުއްދަ ހޯދުމަށްފަހު ވެސް އެތަންތަނަށް އަންހެނުން ދެއްކޭ ގޮތް ނުވި ކަމަށެވެ.\n"15 ދުވަސް ހަމަވުމުން ފުރަތަމަ ބެލީ ފުނަދޫގެ ހާލަތަށް ވުރެ، މިލަންދޫ ހާލަތު ރަނގަޅުވުމުން އަދި ކައިރިވުމުން ފުރަތަމަ ބެލީ މިލަންދޫއަށް ދައްކަން. ކައުންސިލުން ހޯދަން ޖެހޭ ހުއްދަތައް ހޯދައިގެން މިލަންދޫއަށް ފުރުމަށްޓަކައި ގެއިން ނިކުތްތަކުން މިލަންދޫ ސިއްހީ މަރުކަޒުން އެންގީ، ބަލި މީހާ އެކޮޅަށް ގޮސްގެން ނުބެލޭނެ ކަމަށް،" އޭނާ ބުންޏެވެ.\nއެގޮތަށް މިލަންދޫ ސިއްހީ މަރުކަޒުން ނިންމީ އެމަރުކަޒުން މިދުވަސްކޮޅު ބަލި މީހުން ބެލުން ހުއްޓާލާފައިވާތީ ކަމަށް ޝުޖާއު ބުންޏެވެ.\n"ނަރުދޫ ޕޮޒިޓިވް ކޭހާ އެކު އަތޮޅު ހޮސްޕިޓަލުން އަޅާނުލީ"\nށ. ނަރުދޫ: މި ރަށަކީ މާލެއަށް ފަހު އެންމެ ގިނަ ޕޮޒިޓިވް ކޭސްތައް ފެނުނު ރަށް، އާއިލާއިން ބުނަނީ ރަށުން ޕޮޒިޓިވް ކޭސްއެއް ފެނުމުން އަތޮޅު ހޮސްޕިޓަލުން މާބަނޑު މީހާ ބަލަން ބޭނުން ނުވީ ކަމަށް -- ސަން ފޮޓޯ/ މުހައްމަދު އަފްރާހު\nދެންއެފަހުން މަސައްކަތްކޮށްގެން ށ. އަތޮޅު ހޮސްޕިޓަލަށް މިދިޔަ ހޮނިހިރު ދުވަހަށް އެޕޮއިންޓްމަންޓު ލިބުނު ކަން ނަރުދޫ ސިއްހީ މަރުކަޒުން އެންގި ކަމަށް އޭނާ ބުންޏެވެ.\n"އެހެންވެ 23 ވަނަ ދުވަހު ފުރަން ނުކުމެ ހުއްޓާ އަނެއްކާ ރަށުގެ ސިއްހީމަރުކަޒުން އެންގީ، ފުނަދޫ ހޮސްޕިޓަލުން އެންގި ކަމަށް އެރަށަށް ނުދިޔުމަށް. މިވަގުތު ޑޮކްޓަރަށް ދެއްކެން ނެތް ކަމަށް،" ޝުޖާއު ބުންޏެވެ.\nއެދުވަހު އެ ސަބަބު ހޯދަން މަސައްކަތް ކުރި ކަމަށާއި ނަމަވެސް ފަހުން ބުނެފައިވަނީ، އެތަނުގައި މަރާމާތުގެ މަސައްކަތް ކުރަމުންދާތީވެ، އޮޕަރޭޝަން ތިއޭޓަރަށް ވަނުމުގައި ދަތިތަކެއް ހުރުމުން ކަމަށް އޭނާ ބުންޏެވެ. އޭނާ އަދި ތުހުމަތު ކުރި ގޮތުގައި ބޮޑަށް ބެލެވެނީ ނަރުދުއިން ޕޮޒިޓިވް ކޭސްއެއް ފެނުމުން ހޮސްޕިޓަލުން އަންހެނުން ބަލަން ބޭނުން ނުވީ ކަމަށެވެ.\n"އަޅުގަނޑުމެންނަށް އެކަނި މިގޮތަށް ހުއްދަ ނުލިބުނީ. އަޅުގަނޑަށް ބެލެވެނީ ނަރުދުއިން ޕޮޒިޓިވް ކޭސްއެއް ފެނިފައި އޮތުމުން [ހުއްދަ ނުދިނީ ކަމަށް]. އެކަމަކު އެކޮޅުން ފަހުން އެންގީ އޮޕަރޭޝަން ތިއޭޓާ މަރާމާތަށް ބަންދުކޮށްފިއޭ ކުއްލިއަކަށް. އަޅުގަނޑު ދެންނެވިން، އަޅުގަނޑުމެން މިދަނީ ވިހަންދާކަށް ނޫނޭ، ޑޮކްޓަރަށް ދެއްކޭނެ ނޫންހޭ އޮޕަރޭޝަން ތިއޭޓާއަށް ނުވަދެވުނަސް. އަދި ވިހަން ދީފައި އޮތް ތާރީހުވެސް ކައިރި ނުވެއޭ،" އޭނާ އިތުރަށް ކިޔައިދިނެވެ.\nއާބާދީގައި 600 އެއްހާ މީހުން އޮންނަ ނަރުދޫ އިން މިހާތަނަށް ކޮވިޑަށް 11 މީހަކު ވަނީ ޕޮޒިޓިވްވެފަ އެވެ. ޝުޖާއު ބުނީ އާދިއްތަ ދުވަހު އަންހެނުންގެ ސާމްޕަލް ނަގާފައިވާ ކަމަށާއި އަދި ނަތީޖާ ނުލިބޭ ކަމަށެވެ.\nއޭނާ ބުނީ، ޑޮކްޓަށް ދެއްކުމަށްފަހު، ވިހާ ދުވަސް އިތުރަށް ކައިރިވެފައިވާ ނަމަ، އެހެން ރަށަކަށް ގެންދެވިދާނެ ކަމަށް ވެސް ހޮސްޕިޓަލުގައި ބުނި ކަމަށެވެ. އެވަގުތަށް ބޭނުންވަނީ ހަމައެކަނި ފޮލޯއަޕެއް ހަދާލަން ޑޮކްޓަރަށް ދައްކަން ކަމަށް އޭނާ ބުންޏެވެ.\n"އެހެން ބުނުމުންވެސް [އަތޮޅު ހޮސްޕިޓަލަށް ދެއްކުމަށް] އެރަށަށް ދެވޭ ގޮތެއް ނުވި. އޭރު އަންހެނުންނަށްވެސް އުދަނގޫތަކެއް ނުވޭ. ހާލަތު ހަމަ ރަނގަޅު. ޑިއު ޓޭޓްވެސް ހަމަ ނުވާތީ، ބޭނުންވީ ވިހައެއުމަށް ކުޅުދުއްފުއްޓަށް ދާން ޖެހޭ ތާރީހު ކަށަވަރު ކުރުމަށް ޑޮކްޓަށް ދައްކާލަން" ޝުޖާއު ބުންޏެވެ.\nޝުޖާއު ބުނިގޮތުގައި، އޭރުވެސް ވިހަން ދާން ޖެހޭ ދަތުރުގެ ހަރަދުތައް އާސަންދައިން ހަމަޖެހިފައިވެ އެވެ. ނަމަވެސް ވިހެއުމަށް ދާން ޖެހޭ ތާރީހުވެސް އެނގޭނީ ޑޮކްޓަރަށް ދައްކައި، ދަރިފުޅާ އަންހެނުންގެ ހާލަތު އެނގިގެން ކަމަށްވާތީ ފަހުން ވެސް ބޭނުންވީ ކައިރި ރަށަކުން ޑޮކްޓަރަށް ދެކުމަށްފަހު ކުޅުދުއްފުޓަށް ފުރަން ކަމަށް އޭނާ ބުންޏެވެ.\nޑޮކްޓަރަށް ނުދެއްކި ދޮޅުމަސްވުމަކީ އިހުމާލެއް!\nށ. އަތޮޅު ހޮސްޕިޓަލް --- ސަން ފޮޓޯ/ މުހައްމަދު އަފްރާހް\nއޭގެ ފަހުން މިދިޔަ ހޯމަ ދުވަހު މިލަންދޫއަށް ޑޮކްޓަރަށް ދެއްކުމަށް ހުއްދަ ލިބުނުނެވެ. ހުއްދަ ލިބުމުން ހަމަ އެދުވަހު ފުރައިގެން މިލަންދޫއަށް ގޮސް ޑޮކްޓަރަށް ދެއްކި ކަމަށް ޝުޖާއު ބުންޏެވެ.\n"ދެން އެފަހުން ހުއްދަ ލިބުނީ، މިލަންދޫއަށް ދާން. މިލަންދޫއަށް ގޮސް ޑޮކްޓަރަށް ދެކުމުން އެންގީ ބޭބީގެ ވިންދެއް ނެތް ކަމަށް ހީވާކަމަށް. ދެން ފުރީ ކުޅުދުއްފުޓަށް ހަމަ އެ ދުވަހު. ކުޅުދުއްފުޓަށް އައިސް ސްކޭން ކުރުމުން ބުނީ ބޭބީގެ ވިންދެއް ނެތް ކަމަށް. ނިޔާވެފައި ކަމަށް ބުނީ،" މިވަގުތު ކުޅުދުއްފުށީ ހޮސްޕިޓަލުގައި ކަރަންޓީންގައި ހުރި ބައްޕަ ބުންޏެވެ.\nއަދިވެސް ދަރިފުޅު މަރުވި ސަބަބެއެއްވެސް ނޭނގޭ ކަމަށް އޭނާ ބުންޏެވެ\nމިކަމުގައި ބައެއްގެ އިހުމާލެއް އެބައޮތްތޯ ސުވާލު ކުުރުމުން ޝުޖާއު ބުނީ، އޭނާގެ ކަންބޮޑުވުމަކީ، ދެ ރަށުންވެސް ޑޮކްޓަރަށް ދައްކަން ހުއްދަ ނުލިބި، ލަސްވެ، ދޮޅު މަސް ހޭދަވުން ކަމަށެވެ.\n"ދޮޅު މަސްވަންދެން ޑޮކްޓަރަށް ނުދެއްކުން އެއީ އިހުމާލެއް. ޑޮކްޓަރަށް ނުދެކެންވީ ސަބަބެއް އަޅުގަނޑަކަށް ނޭނގުނު. ދޮޅުމަސްވަންދެން ޑޮކްޓަރަށް ނުދެއްކުމުން ކުރިއާލާ ބޭބީގެ ހާލަތު ދެނެނުގަނެވުނު ސަބަބު އެއީ،" ޝުޖާއު ބުންޏެވެ. "ފުނަދޫއަށް ހޮސްޕިޓަލަށްދާން ހޮސްޕިޓަލުން އެއްބަސް ނުވެގެން، މިލަންދޫ ސިއްހީ މަރުކަޒަށް ދާން އެ މަރުކަޒުން އެއްބަސް ނުވެ، ދޮޅުމަސްވެގެން ދިޔައީ. އެ ދޮޅު މަހަކީ އަޅުގަނޑުމެންނަށް ބޭބީގެ ހާލަތު ނޭނގި ދިޔަ ދޮޅު މަސް،"\nއިރުޝާދުދިން، އެ ގޮތަށް އަމަލު ނުކުރީ: އަތޮޅު ހޮސްޕިޓަލް\nމިކަމާ ގުޅޭގޮތުން ށ. އަތޮޅު ހޮސްޕިޓަލުގެ މެނޭޖަރު ޒުމްރަތު "ސަން" އަށް ވިދާޅުވީ، އެރަށް މޮނީޓަރިންގެ ހާލަތުގައި އޮތް އިރުވެސް ސިއްހީ ކަންކަމުގައި އެރަށަށް އަންނަ ބޭނުންވާ ފަރާތްތަކަށް ހުއްދަދީ، އެ ހިދުމަތް ހޮސްޕިޓަލުން ދީފައިވާނެ ކަމަށެވެ. އަދި ފުނަދޫ މިމަހު 18 ވަނަ ދުވަހު މޮނީޓަރިންގެ ހާލަތުން ނެގި ފަހުން ބަލި މީހުން ބެލުމަށް އެޕޮއިންޓްމަންޓް ވެސް ނަގަން ފެށިކަމަށް އޭނާ ބުންޏެވެ.\nމި މަހު 18 އެދުވަހު މާބަނޑު މީހާ ޑޮކްޓަރަށް ދެކުމަށް އެޕޮއިންޓްމަންޓަކަށް އެދިފައިވާ ކަމަށާއި ނަމަވެސް އޭގެ ކުރިން އެޕޮއިންޓްމަންޓަކަށް އެދުނު ކަމެއް އެނގިފައި ނެތް ކަމަށް އޭނާ ބުންޏެވެ.\n"މޮނީޓަރިންގެ ހާލަތުގައި އޮތް އިރުވެސް އަޅުގަނޑުމެން އައީ އެހެން ރަށްތަކުން އަންނަ މީހުންގެ ސިއްހީ ކަންކަމުގައި އިންތިޒާމް ހަމަޖައްސައިދެމުން. 18 ވަނަ ދުވަހުގެ ކުރިން އެޕޮއިންޓްމަންޓަކަށް އެދިފައިވާ ކަމެއް އެނގިފައެއް ނެތް،" ޒުމްރަތު ވިދާޅުވި އެވެ.\nއޭގެ ފަހުން މިދިޔަ ހޮނިހިރު ދުވަހު އެޕޮއިންޓްމަންޓް ހަމެޖެހުނު ކަމަށް އޭނާ ވިދާޅުވި އެވެ.\n"އެ އެޕޮއިންޓް ހަމަޖެހުނީ 23 ވަނަ ދުވަހު. ޑޮކްޓަރު އިރުޝާދު ދެއްވީ މިހާރު 40 ހަފްތާ ވެފައި ވުމުން ބޭބީ ނަގަންވެސް ޖެހިދާނޭ އެހެންވީމަ ރަނގަޅީ ތިއޭޓާ ހުރި ރަށަކަށް ދިޔުމަށް، މިކޮޅުގައި ތިއެޓާ މަރާމާތު ކުރާތީވެ،" ޒުމްރަތު ވިދާޅުވި އެވެ.\nއެގޮތުން ހަމަ އެދުވަހު ޑޮކްޓަރު މާބަނޑު މީހާ ބަލައި، ކުޅުދުއްފުށީ ހޮސްޕިޓަލަށް ރިފާ ކުރި ކަމަށް ޒުމްރަތު ވިދާޅުވި އެވެ. އަދި މިކަމުގައި ހޮސްޕިޓަލުގެ ފަރާތުން ކުރަން ޖެހޭ ހުރިހާ ކަމެއް އިންތިޒާމު ކުރިކަމަށް އޭނާ ވިދާޅުވި އެވެ.\n"[އާއިލާގެ ފަރާތުން] އަޅުގަނޑަށް ގުޅީމަ އަޅުގަނޑު ޕާސަނަލީ ބުނިން މިކޮޅުން ކުޅުއްދުފުއްޓަށް ދިޔުމުގެ ހުރިހާ ކަމެއްގައި އެހީތެރިވެދޭނެނަމޭ، ކުޅުދުއްފުއްޓަށް ދާން ހިނގާށޭ އަވަހަށް،" ޒުމްރަތު ވިދާޅުވި އެވެ.\nއޭނާ ވިދާޅުވީ، އެއާއެކު ޖެހިގެން އައި އާދިއްތަ ދުވަހު ކުޅުދުއްފުއްޓަށް ދިޔުމުގެ އިންތިޒާމް ހަމަޖެހުމުން އާއިލާއިން ކުޅުދުއްފުއްޓަށް ގޮސްފައި ނުވާ ކަމަށެވެ. އަދި އާދިއްތަ ދުވަހު ކުޅުދުއްފުއްޓަށް ދިޔުމުގެ ބަދަލުގައި އެބޭފުޅުން ހޯމަ ދުވަހު މިލަންދޫއަށް ދިޔައީ ކަމަށް ޒުމްރަތު ވިދާޅުވި އެވެ.\n"24 ވަނަ ދުވަހު އާސަންދައާއި ހުރިހާ ކަމެއް ހަމެޖެހިފައި އޮއްވާ އާއިލާއިން އެދިގެން އެދުވަހު ދަތުރު ކެންސަލް ކުރީ. އެދުވަހު ދަތުރު ކުރަން ބޭނުން ނުވީ ކަމަށް އެބޭފުޅުން ބުނީ. އެބޭފުޅުން ބޭނުނުންވީ ހޯމަ ދުވަހު ފުރަން. އެގޮތަށް ނަރުދޫ ސިއްހީ މަރުކަޒުގައި އެދުމުން އެ ދަތުުރު ކެންސަލް ކުރީ،" ޒިމްރަތު އިތުރަށް ކިޔައިދިނެވެ.\nމިކަމާ ގުޅިގެން މިލަންދޫ ސިއްހީ މަރުކަޒުގެ ބަހެއް ނުލިބުނެވެ.\nއެޗްޕީއޭ އިން ބުނެފައިވަނި މިކަމުގައި އެހެން ކޭސްތަކުގައި ވެސް އަމަލު ކުރަމުން އަންނަ ގޮތުގެ މަތިން ކޭސް ރިވިއު ހަދާނެ ކަމަށެވެ.\nހޯމަ ދުވަހު ނަރުދޫ މީހެއްގެ ބަނޑަށް ދަރިފުޅު މަރުވިއިރު، މީގެ ދެތިން ހަފްތާ ކުރިން އއ. ތޮއްޑޫގައިވެސް ވަނީ ދަރިފުޅު ބަނޑަށް މަރުވެފައެވެ. އެއާއިލާއިން ތުހުމަތު ކުރާ ގޮތުގައި ދަރިފުޅު ބަނޑަށް މަރުވީ ފަރުވާ ދިނުން ލަސްވުމުން ކަމަށެވެ. މި މައްސަލަވެސް އަންނަނީ ބަލަމުންނެވެ.


Poise fihaarain fogg brand ge aa ufehdhunthakeh tha'araf koffi - vNews.mv\nޕޮއިސް ފިހާރައިން "ފޮގް" ބްރޭންޑްގެ އާ އުފެއްދުންތަކެއް ތައާރަފްކޮށްފި\nއާމިނަތު އިރާޝާ 09 March 2016, 22:38\nޕޮއިސް ސެންޓު ފިހާރައިން ފޮގް ބްރޭންޑުގެ މުޅިން އާ އުފެއްދުންތަކެއް ތައާރަފްކޮށްފި އެވެ.\nޕޮއިސް ފިހާރައިގައި މިރޭ ބޭއްވި ހަފްލާއެއްގައި މި އުފެއްދުންތައް ތައާރަފްކޮށްދެއްވީ އެ ފިހާރައިގެ ވެރިޔާ އިލްޔާސް މުހައްމަދު އެވެ.\nއިލްޔާސް ވިދާޅުވީ އަލަށް ތައާރްފްކުރީ ފޮގް ބްރޭންޑްގެ ހަތް ވައްތަރެއްގެ ސެންޓު ކަމަށެވެ. އެއީ ތިން އަންހެން ސެންޓާއި ފަސް ފިރިހެން ސެންޓެވެ.\nއިލްޔާސް ވިދާޅުވި ރާއްޖެއަށް އަލަށް ތައާރަފްކުރި މި ސެންޓާ އެކީ ޕޮއިސް ފިިހާރައިން ޕޮއިސް ސެންޓުގެ އިތުރަށް ބޮޑީ ސްޕްރޭއާއި ފޮގް ބްރޭންޑްގެ ރޯލޯން ލިބޭނެ ކަމަށެވެ.\nއަލަށް ތައާރަފްކުރެވުނު ސެންޓު ފުޅީގެ އަގަކީ 175 ރުފިޔާ އެވެ.\nމި ރަސްމިއްޔާތުގައި މިދިޔަ ޑިސެމްބަރު މަހުގެ 10 ވަނަ ދުވަހުން ފެށިގެން މިދިޔަ ޖެނުއަރީ މަހުގެ 20 ވަނަ ދުވަހުގެ ނިޔަލަށް ޕޮއިސް ފިހާރައިގައި ބޭއްވި ބޮޑީ ސްޕްރޭ ޕްރޮމޯޝަންގެ ގުރުއަތު ނަގައި، ނަސީބުވެރި ފަރާތް ވެސް ވަނީ ހޮވާފައި އެވެ.\nފޮގްގެ ދެ ބޮޑީ ސްޕްރޭ ފުޅި ގަނެގެން ބައިވެރިވެވޭ ގޮތަށް ކުރިއަށްދިޔަ މި ޕްރޮމޯޝަންގައި އެއްވަނައަށް ހޮވުނު ފަރާތަށް ވަނީ ސެމްސަންގް ރެފްރިޖަރޭޓަރެއް ލިބިފަ އެވެ. ދެވަނައަށް ހޮވުނު ފަރާތަށް ލިބުނީ ސެމްސަންގް ދޮންނަ މެޝިނެކެވެ. ތިންވަނަ ހޮވުނު ފަރާތަށް ސެމްސަންގް ގެލެކްސީ ޓެބެއް (ޓެބް3ފޯނެއް) ލިބިފައިވާއިރު ހަތަރުވަނައަށް ހޮވުނު ފަރާތަށް ލިބިފައިވަނީ ސެމްސަންގް ގެލެކްސީ އެސް ފަހެއް ފޯނެކެވެ.\nޕޮއިސްއަކީ ފޮގް ބްރޭންޑްގެ ރާއްޖޭގެ އޮތޯރައިޒްޑް ޑިސްޓްރިބިއުޓަރެވެ.\nޕޮއިސް ފިހާރައިން ބުނީ އެ ފިހާރައިން ކަސްޓަމަރުންނަށް ދޭ ހިދުމަތްތައް ފުޅާކުރުމުގެ ގޮތުން މަޖީދީމަގުގައި އިތުރު ފިހާރައެއް ހުޅުވުމުގެ މަސައްކަތް ވެސް މިހާރު ކުރިއަށްދާ ކަމަށެވެ. އަދި ފޮގް ބްރޭންޑްގެ އުފެއްދުންތައް ޕޮއިސް ފިހާރައިން ހޯލްސޭލްކޮށާއި ރީޓެއިލްކޮށް ވެސް މިހާރު ލިބޭނެ ކަމަށް އެ ފިހާރައިން ބުނެ އެވެ.


Sheelage naasthaa raeesge sufuraa machchah | Mihaaru\nލައިފްސްޓައިލް / ރައީސް އިބްރާހިމް މުހައްމަދު ސޯލިހް\n30 ނޮވެމްބަރ 2020 - 11:37\nމަޝްހޫރު ފިލްމީ ބަތަލާ ޝީލާ ނަޖީބު ކާއެއްޗެހި ތައްޔާރުކޮށްގެން ވިއްކަން ފެށުމާ އެކު އާންމުންގެ ވަރަށް ބޮޑު ތަރުހީބެއް މިކަމަށް ލިބިފައިވެ އެވެ. އޭނާގެ ކެއުންތަކަށް އޯޑަރުކުރާ މީހުން ގިނަވެ، މިހާރު މީގެ ތެރޭގައި ރެގިއުލާ ކަސްޓަމަރުން ވެސް ހިމެނެ އެވެ.\nފިލްމު ކުޅެމުން، ޝީލާގެ ކެއްކުމުގެ ހުނަރާއި ތަޖުރިބާ އާއި އެ ރަހައިގެ ޖާދޫގެ މިހާރު ވަރަށް ބޮޑަށް ވައިގައި ހިފާފައިވާ އިރު ލިބުނު އެންމެ ބޮޑު އެއް އުފަލަކީ ރާއްޖޭގެ ރައީސް އިބްރާހީމް މުހައްމަދު ސޯލިހްގެ ދެކަނބަލުންގެ ސަފުރާމައްޗަށް ވެސް ޝީލާގެ ރަހަތައް ގެނެސްދެވުމެވެ. ރައީސް އޮފީހުގައި ބޭއްވި ހަފުލާއަލުން ޝީލާ އަށް މި ވަނީ ބޮޑު އުފަލެއް ލިބިފަ އެވެ.\n"ވަރަށް އުފާވި މި ފުރުސަތު ލިބުނީމަ. ރައީސްގެ ދެކަނބަލުންނަށް އަހަރެންގެ ރަހަތައް ދައްކާލަން ރިކުއެސްޓްކޮށްގެން އުޅެނިކޮށް މި ފުރުސަތު ލިބުނީ،" އަމިއްލަ ކާނާތައް ފިރިމީހާ އެކްޓަރު މުހައްމަދު މަނިކާ އެކު ރައީސްގެ ދެކަނބަލުންނާ އެކު އެއް ސުފުރާމަތީގައި ހިއްސާކޮށްލަން ލިބުނުން އުފަލުން ހުރި ޝީލާ ބުންޏެވެ.\nރައީސް އޮފީހަށް ޝީލާ ގެންދިޔަ ކާތަކެތީގެ ތެރޭގައި ޖުމްލަ 12 ވައްތަރެއް ހިމެނެ އެވެ.\n"އޭގެ ތެރެއިން ބައްޓާއި ބީންސް އިން ހަދާފައި ހުރި އެއްޗެހި އެ ބޭފުޅުންނަށް ވަރަށް ކަމުދިޔަ،" ކާމިޔާބު އެތައް ފިލްމެއް ކުޅެފައިވާ ބަތަލާ ބުންޏެވެ. "މީރުވެގެން އެ ވާހަކަ އެ ބޭފުޅުން ވިދާޅުވީމަ އަދި ވަކިން ބޮޑަށް އުފާވި ފަސްޓްލޭޑީ ވިދާޅުވި ކުރިއަށް އޮތް ތަނުގައި ވެސް ޝީލާގެ އަތުން އޯޑަރު ނަންގަވާނެ ކަމަށް."\nކެއްކުމަކީ އަބަދު ވެސް ޝީލާ ވަރަށް ކުރާ ހިތުން ލޯބިން ކުރާ ކަމެކެވެ. އޭނާ ބުނިގޮތުގައި މިއީ މަންމަ ފަރާތު އާއިލާ އިން ލިބުނު ހުނަރެކެވެ. އެކަމަކު ޝީލާގެ މީރުގެ ކެއުންތައް އާންމުންނާ ހަމައަށް ފޯރުކޮށް ދޭން ވިޔަފާރިއަކަށް ބަދަލުވީ މީގެ ތިން މަހެއްހާ ދުވަސްކުރިންނެވެ.\n"މިކަން އަސްލު ފެށިފައި އޮތީ ރޯދަ މަހު. އެކަމަކު މިހާރު މިކުރާ ގޮތަށް ފުޅާވެގެން ދިޔައީ ތިން މަސް ކުރިން. މިހާރު ހަމަ މާލޭގެ ކޮންމެ ހިސާބަކުން ޝީލާގެ މެނޫގެ ހިމެނޭ ޕެކޭޖަކަށް އޯޑަރުކޮށްލިޔަސް ގެންގޮސްދޭނެ،" ސޯޝަލް މީޑިއާގައި މި ހިދުމަތް އިޝްތިހާރު ކުރަމުން އަންނަ ޝީލާ ބުންޏެވެ. "މީގެ ތެރޭގައި އެބަހުރި އޮފީސް ޕެކޭޖްތައް ވެސް."\nޝީލާގެ ކާނާ އަކީ ހަމަ ސީދާ އޭނާގެ އަމިއްލަ މަސައްކަތެވެ. ރޮށި ނޫން އެހެން ހުރިހާ އެއްޗެއް ތައްޔާރުކުރަނީ ސީދާ ޝީލާ އަމިއްލަށެވެ. އަދި ޝީލާގެ ނާސްތާ ޕެކްތަކުގެ އެންމެ ހާއްސަ ކަމަކީ އެންމެ ތާޒާކަންމަތީ ކަސްޓަމަރުންނަށް ހަމައަށް ފޯރުކޮށް ދިނުމެވެ. ޝީލާގެ ނާސްތާގައި ހިމެނެނީ ހުކުރު/ހޮނިހިރުގައި ހިމެނޭ "ވީކެންޑް" ޕެކާއި ހޯމަ/ބުދައިގައި "އޮފީސް ޕެކް" އެވެ.\n"އާންމުންގެ ފަރާތުން ލިބޭ ކޮމެންޓް ވެސް ވަރަށް ރަނގަޅު. މި މަސައްކަތަށް ލިބޭ އެންމެ ބޮޑު ހިތްވަރަކީ ވެސް އެއީ." ޝީލާ ބުންޏެވެ.\nފިލްމީ މަސައްކަތަށް ވަގުތި ހުސްކުރަމުން ކައްކައިގެން އާމްދަނީ ހޯދާ އިރު، މި މަސައްކަތް ޕްރޮމޯޓްކޮށް ދިނުމުގެ އެންމެ ބޮޑު އެހީތެރީ އަކީ ފިރިމީހާ މަނިކެވެ.\n"މަނިކުގެ ސަޕޯޓް ވަރަށް ބޮޑު،" ޝީލާ ބުންޏެވެ. "މި ހިދުމަތް ޕްރޮމޯޓްކޮށް ދޭން ވެސް އެންމެ ބޮޑަށް މަސައްކަތްކޮށް ދެނީ މަނިކު."\nއޭނާ ބުނީ ލިބެމުން އަންނަ ތަރުހީބަށް ބަލާ އިރު މިއީ އަދިވެސް ފުޅާކުރެވެން އޮތް ހިދުމަތެއް ކަމަށެވެ.\n"އެކަހަލަ ވިސްނުންތަކެއް އެބަހުރި. އަސްލު ފިލްމީ މަސައްކަތުގައި އުޅެމުން މިކަން ކުރާ އިރު، މިއީ ހަމަ އާމްދަނީ ހޯދަން ވަރަށް ރަނގަޅު ކަމެއް،" ޑާކް ރެއިން އެންޓަޓައިންމަންޓުން ހަދަމުންނަ ސިޓްކޮމް "ރޫމީ އާ ޖަންނަތު" ގެ މަސައްކަތް ވެސް މި ވަގުތު ކިރަމިން އަންނަ ޝީލާ ބުންޏެވެ.\n"ގޭގެ ހަރަދުތައް މިހާރު މި ބަލަހައްޓަނީ މިކަމުން ލިބޭ އާމްދަނީން."\nރައީސް އޮފީސް ރައީސް އިބްރާހިމް މުހައްމަދު ސޯލިހް ދިވެހި ފިލްމް އިންޑަސްޓްރީ ކެއްކުން ފަސްޓް ލޭޑީ ފަޒްނާ އަހުމަދު\n20 ކޮމެންޓް, 76 ރިއެކްޝަންސް\nޥަރަށް ސިއްހަތަށް ރަގަޅުނޫން ހެން ފެންނަނީ މީގެ ކެލެރީސް ޑެފެސިޓް އިގެންބޭނުން އޯޑަރުކުރުމުގެކުރިން ސިއްހަތަށް ފައިދާހުރި ކާނާ ކެއުން އާދަކުރޭ\nކަލޭ ހަމަ ތަަނަކުން އޯޑަރު ޖަހަނި ހުރިހާ ފަަރަކުވެސް ކެލޮރީއާ އެއަށްލީ ލޮނު ސަމުސަލާާުގެ އަދަދާ އެޅި އަސޭމިރުސް ގެނައި ގައުމަކާ ބަލާފަ ވިއްޔަ. މަމޮޅު\nސީލާގެ މަސައްކަތައް ހަމަ ކާމިޔާބަށް އެދެން\nމިގޮތަށް ޕްލާސްޓިކް ކުނި އިތުރުކުރާ ބައެއްގެ ޕްރޮޑަކްޓް ޕްރޮމޯޓް ނުކުރައްވާ.\n"މަރުހަބާ މަނިކާ ރޯއްޖާ ޖަޒުބާތު ހެޔޮ ލޯތްބާއެކީ"\nމި އޯޑަރުގެ ބިލަށް ލާރި ދެއްކިތަ؟ އެހެން ނޫންނަމަ، މީ ރިޝްވަތެއް ނޫންތަ؟ މި ރައީސްމީހާ މީ އަމިއްލަ ވިޔަފާރި އިސްޕޮންސަރު ކޮށް، އިޝްތިހާރުކުރާ މީހެއްތަ؟\nދެންރައީސްގެ ދެކަނބަކުންނައް ތިޔަކާނާ ކަމުދިޔަތޯ؟\nހަމަ ވަރަށް ރަނގަޅުކަމެއް.\nޝީލާކުރާމަސައްކަތުންނޫން އެހެން އެއްމެން ކުރާމަސައްކަތުން ޖެހޭނެ ސަރުކާރަށްޓެކްސްދައްކަން ރައީސަށް ވައިޖަހައިލީ ދޯ . ޓެކްސްދައްކަންޖެހޭނެ ކަމަށް ބުނާތީ .\nފިލްމިސްޓާރުްނައްވިޔަސް ޝެފެެއްވިއްޔާ ގައުމެއް ރައީސާއި ބައްދަލުކުރާއިރު‘ ތިބެންޖެހޭނީ ޝެފުންގެ ގޮތުގަ އެ ހެދުމުގަ. ވަރައް ދެރަވަރު


Machine thah libumun dhuvaalaku 1000 ah vure gina test hedheyne: Mabrook | Mihaaru\nއެންއީއޯސީގެ ތަރުޖަމާން އަދި ރައީސް އޮފިހުގެ އަންޑަ ސެކްރެޓަރީ މުހައްްމަދު މަބްރޫކް އަޒީޒް މިރޭގެ ީޑިއާ ބްރީފިން ގައި ވާހަކަ ދައްކަވަނީ. އޭނާ ވިދާޅުވީ އާ މެޝިންތައް ލިބުމުން ޓެސްޓް ކުރެވޭ އަދަދު 1000 އަށް ވުރެ މަތިކުރެވޭނެ ކަމަށް.\nމެޝިންތައް ލިބުމުން ދުވާލަކު 1000 ވުރެ ގިނަ ޓެސްޓް ހެދޭނެ: މަބްރޫކް\n13 މެއި 2020 - 01:24 28 comments\nމެޝިންތައް ލިބުމާ އެކު ރާއްޖޭގައި ކޮވިޑް-19 އަށް ޓެސްޓްކުރާ ސާމްޕަލްތަކުގެ އަދަދު ދުވާލަކު 1000 އަށް ވުރެ އިތުރުކުރެވޭނެ ކަމަށް ސަރުކާރުން މިރޭ ބުނެފި އެވެ.\nނެޝަނަލް އިމަޖެންސީ އޮޕަރޭޝަން ސެންޓަރުގައި މިރޭ ބޭއްވި މީޑިއާ ބްރީިފިން ގައި އެ ސެންޓަރުގެ ތަރުޖަމާނު އަދި ރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް އަޒީޒް ވިދާޅުވީ އަލަށް ގެންނަން މަސައްކަތް ކުރަނީ އޮޓޮމޭޓެޑް މެޝިންތަކެއް ކަަމަށާއި އެ މެޝިންތައް އޮޕަރޭޓް ކުރަން ޓެކްނީޝަނުން ބޭނުންވާ މިންވަރު މަދުވެފައި ގިނަ ސާމްޕަލް ޓެސްޓް ކުރެވޭނެ ކަމަށެވެ.\nދުވާލަކު ޓެސްޓްކުރެވޭ ސާމްޕަލްގެ އަދަދު އިތުރުކުރަން ބޭނުންވާ އިކުއިޕްމެންޓް މި މަހުގެ 16 ހިސާބުގައި ލިބޭނެ ކަމަށް ވެސް އޭނާ ވިދާޅުވި އެވެ.\n"ދުވާލަކު ހާހަކަށް ވުރެ ގިނަ ސާމްޕަލް ނެގެން ވާނެ އަޅުގަނޑެމެން މިހާރު މިކުރާ މަސަައްކަތުން ގެންނަން ޖެހޭ މެޝިނަރީ ގެނައުމާ އެކު،" މަބްރޫކް ވިދާޅުވި އެވެ.\nއޭނާ ވިދާޅުވި ގޮތުގައި ޓެސްޓް ކުރުމުގެ ގާބިލުކަން އިތުރުކުރަން ރާއްޖެއިން ކުރިއްސުރެ ކުރަމުން އަންނަ އަނެއް މަސައްކަތަކީ އަތޮޅުތަކުގައި މިހާރުވެސް ހުރި ޖީން އެކްސްޕާޓް މެޝިންތަަކަށް ލައްވާ ކާޓްރިޖް ތަކެއް ހޯދުމެވެ. އެ މެޝިންތަކަކީ ޓީބީ ފަދަ ބަލިތަކަށް ޓެސްޓްކުރަން ބޭނުންކުރާ މެޝިންތަކެކެވެ. އެކަމަކު ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން މަސައްކަތް ކުރަމުން އަންްނަނީ އެ މެޝިންތަައް ބޭނުންކޮށްގެން ކޮވިޑް-19 އަށް ޓެސްޓް ކުރެވެ ކާޓްރިޖްތަކެއް އީޖާދު ކުރުމަށެވެ.\nމަބްރޫކް ވިދާޅުވީ ރާއްްޖޭގެ ފަސް ސަރަހައްދެއްގައި ކޮވިޑް-19 އަށް ފަރުވާކޮށް ޓެސްޓް ކުރަން ސަރުކާރުން އެންމެ ކުރިން ވެސް އޮތީ ޕްލޭން ކޮށްފައި ކަމަށާއި ޖީން އެކްސްޕާޓް މެޝިންތަކަށް ބޭނުންކުރާ ކާޓްރިޖްތައް އުފެއްދުމުން އެ މެޝިންތައް ބޭނުން ކުރަން ކަމަށެވެ.\n"ދެން އެ ކާޓްރިކްތައް ބޭނުންކޮށްްގެން ރާއްޖޭގެ ފަސް ސަރަހައްދުގައި ޓެސްޓްކުރުން، ނުވަތަ ރާއްޖޭގައި ހަމަ މި މެޝިނަރީ ހުރި ހުރިހާ ސަރަހައްދެއްގައި ޓެސްޓްކުރުމަކީ އަބަދުވެސް ހަމަ ޕްލޭން. އެއީ އަބަދުވެސް އެކަން ކުރަން ބޭނުންވި ގޮތް،" މަބްރޫކް ވިދާޅުވި އެވެ.\nއޭނާ ވިދާޅުވި ގޮތުގައި ޖީން އެކްސްޕާޓް މެޝިންތަކަށް ލައްވާ 25،000 ކާޓްރިޖް ލިބޭނެ ކަން މިހާރު ވަނީ ކަށަވަރުވެފަ އެވެ. އެ ކާޓްރިޖްތައް ބޭނުންކޮށްގެން ޓެސްޓްކުރާނީ އޭނާ ވިދާޅުވި ގޮތުގައި ހދ.ކުޅުދުއްފުއްޓާއި ރ. އުނގޫފާރާއި ލ. ގަމާއި ގދ. ތިނަދޫގެ އިތުރުން އައްޑޫގަ އެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ މުހައްމަދު މަބްރޫކް އަޒީޒް (ރައީސް އޮފީސް) ސިއްހީ ކުއްލި ނުރައްކަލުގެ ހާލަތު


iPhone thakah Apple ge Modem thaa 2021 ah Fahu | Mihaaru\nއެޕަލް މޯޑެމްތައް އައިފޯނުތަކަށް 2021 އަށް ފަހު\n13 ޑިސެމްބަރ 2018 - 09:45 1 comment\nއެޕަލް އަށް މިއީ ނުތަނަވަސް ދުވަސްވަރެކެވެ. އައިފޯނުތަކުގެ މުސްތަގުބަލު އޮތީ އުނދަގޫ ހީކުރުންތަކެއްގަ އެވެ. ވަށައިގެން ވަނީ ދެމިއޮތުމަށް އޮތް ފިކުރުތަކެވެ. އެމެރިކާ އިސްވެ އޮވެ ޗައިނާ އަށް ދަތިކުރަން ކުރާ އުނދަގޫތަކުގައި، އެޕަލް އަށް އުފުލަން ޖެހޭ ތަކުލީފު ކުޑައެއް ނޫނެވެ. ކުއަލްކޮމް އާ އެކު ވެސް ގުޅުން އޮތީ ހާވެފަ އެވެ.\nއައިފޯނުތަކަށް ބޭނުންވާ މޯޑެމްތައް އުފެއްދުމަށް ކުއަލްކޮމް އަށް ކުރިން އިތުބާރުކުރި ނަމަވެސް، އެ އިތުބާރު މިހާރު ވަނީ ގެއްލިފަ އެވެ. އިންޓެލް ލައްވައި މޯޑެމްތައް އުފައްދަން ކުރާ މަސައްކަތްތަކުގައި ވެސް، ކުއަލްކޮމް އަށް ހުރި ކިތަންމެ ގާބިލުކަމެއް، އިންޓެލްއަކަށް ނެތެވެ. އެހެންކަމުން، އެޕަލް އަށް އެންމެ ކަމުދާ ފެންވަރުގައި މޯޑެމް އުފެއްދޭހާ ފެންވަރު އިންޓެލް އަށް އަދި ލިބިފައެއް ނެތެވެ.\nއެޕަލް އަމިއްލަ އަށް މޯޑެމްތައް އުފަންދަން ބެލި ނަމަވެސް، ތިން އަހަރު ދުވަހުގެ ދިރާސާ އެކަމަށް ބޭނުންވާނެ ކަމަށް ދަނީ ބުނަމުންނެވެ. މާނަ އަކީ، އެހެން ބަޔަކު ލައްވައި، 5ޖީ މޯޑެއްތައް އެޕަލް އިން ނުއުފައްދައިފި ނަމަ، އައިފޯނު ކޮމިއުނިޓީ އަށް 5ޖީ ލިބޭ ވަރު ވާނީ ވާދަވެރިންނަށް ވުރެ ދެތިން އަހަރު ފަހުން ކަމެވެ.\nއައިފޯނަށް ބޭނުންވާ ވަޔަލެސް މޯޑެމްތަކާއި އެހެނިހެން ބައިތައް އުފެއްދުމަށްޓައި، މަސައްކަތްކުރާނެ މުވައްޒަވުން ހޯދަން އެޕަލް ދަނީ މަސައްކަތްކުރަމުންނެވެ. މީގެ މާނަ ފުރިހަމަ ގޮތުގައި ނޭނގުނު ނަމަވެސް، މުވައްޒަފުން ހޯދައިގެން މަސައްކަތްތަކެއްކޮށް، އައިފޯނުތަކާ ހަމަ އަށް 2021 ލައިގަތުމުގެ ކުރިން މޯޑެމްތައް ގެނައުމަކީ ކުރެވޭނެ ކަމެއް ކަމަކަށް ނުފެނެ އެވެ.


Hajj corporation ah2vana quota in libunu jaaga bahaifi | Mihaaru\nރާއްޖޭގެ ހައްޖާޖީން އަރަފާތު ބިމުގައި. ހައްޖުކޯޕަރޭޝަނަށް ދެވަނަ ކޯޓާއިން ލިބުނު ޖާގަ މިހާރު ވަނީ ބަހާފައި\nހައްޖު ކޯޕަރޭޝަނަށް2ވަނަ ކޯޓާއިން ލިބުނު ޖާގަ ބަހައިފި\n11 ޖުލައި 2019 - 19:372comments\nހައްޖު ކޯޕަރޭޝަން މިއަދު ނެރުނު ނޫސްބަޔާނެއްގައި ބުނީ ދެ ވަނަ ކޯޓާއިން ލިބުނު ޖާގަ ބަހާފައި ވާނީ އެ ކޯޕަރޭޝަނުން ހިދުމަތް ހޯދުމާ ބެހޭ އުސޫލުގައިވާ ގޮތަށް ތަރުތީބުން ކަމަށެވެ. ޖާގަ ލިބޭ މީހުންގެ ލިސްޓް ހައްޖު ކޯޕަރޭޝަންގެ ވެބްސައިޓްގައި މިހާރު އާއްމުކޮށްފައި ވާނެ ކަމަށް ވެސް ބުންޏެވެ.\nހައްޖަށް ދިއުމަށް ޖާގަ ލިބޭ ފަރާތްތަކަށް ހައްޖު ކޯޕަރޭޝަނުން ލިއުމެއް ދޫކުރެ އެވެ.\nބަޔާނުގައި ބުނީ ދެ ވަނަ ކޯޓާއިން ޖާގަ ލިބުނު ފަރާތްތަކަށް އެސްއެމްއެސްއަކުން އެކަން އަންގާނެ ކަމަށާއި އެެއަށް ފަހު ދެ ދުވަސް ވާއިރު ލިއުން ބަލާ ނުގޮސްފި ނަމަ ގުޅައިގެން މައުލޫމާތު ސާފުކުރާނެ ކަމަށެވެ. ޖާގަ ބާތިލުކޮށް އެހެން ފަރާތަކަށް ދޭނީ ހައްޖު ކޯޕަރޭޝަނަށް ދީފައިވާ ނަމްބަރަށް ގުޅަން މަސައްކަތްކޮށް ނުގުޅޭ ހާލަތުގައި އިތުރު އެއް ދުވަހު ބެލުމަށް ފަހުގައި ކަމަށް ވެސް ބަޔާނުގައި ބުނެފައި ވެ އެވެ.\nހައްޖު ކޯޕަރޭޝަނުން ބުނިގޮތުގައި މި އަހަރުގެ ދެ ވަނަ ކޯޓާއިން ލިބޭ ޖާގަ ގަބޫލު ނުކުރާ ނަަމަ އަންނަ އަހަރުގެ ކޯޓާއިން ޖާގަ ދޭނެ އެވެ.\nމި އަހަރު މީހުން ހައްޖަށް ގެންދަން ސައުދީ އަރަބިއްޔާއިން ދިން ދެވަނަ ކޯޓާގައި ހިމެނެނީ 1000 ޖާގަ އެވެ. އޭގެ ތެރެއިން 500 ޖާގަ ހައްޖު ކޯޕަރޭޝަނަށް ދިނީ އެއީ އެ ކޯޕަރޭޝަނުން އެދުނު އަދަދު ކަމަށް ވާތީ އެވެ. އަނެއް 500 ޖާގަ ވަނީ އެހެން ކުންފުނިތަކުގެ މެދުގައި ބަހާލާފަ އެވެ.


BREAKING NEWS: Chilhiya Moosa Manik Avahaaravejje - Vaguthu\nރާއްޖޭގެ ފިލްމީދާއިރާގައި ވަރަށް ގިނަ ދުވަހު މަސައްކަތް ކުރެއްވި ޗިޅިޔާ މޫސާ މަނިކު އަވަހާރަވެއްޖެ ވެއްޖެއެވެ.\nގައުމީ އިނާމު ވެސް ހާސިލް ކުރައްވާފައިވާ ޗިޅިޔާ މޫސާ މަނިކު އަވަހާރަވީ ވަރަށް ގިނަ ދުވަހު އާލާސްކަންފުޅާއި އުޅުއްވުމަށްފަހު އެވެ.\nފިލްމާއި ތަމްސީލު ކުޅުމުގެ ރޮނގުން ޝަރަފުވެރިކަމުގެ ޤައުމީ އިނާމު ޗިޅިޔާ މޫސާ މަނިކަށް ލިބިވަޑައިގެންނެވީ 2009 ވަނަ އަހަރުއެވެ.\nޗިޅިޔާ މޫސާ މަނިކަށް ޤައުމީ އިނާމު ލިބިވަޑައިގަތުމުން ރައީސުލްޖުމްހޫރިއްޔާގެ އޮފީހުން ނެރުއްވި ބަޔާނުގައި ވިދާޅުވެފައި ވަނީ ފިލްމީ ދާއިރާއަށް ޗިޅިޔާ މޫސާ މަނިކަށް ވެދެވަޑައިގެންނެވުނީ، ތަމްސީލު ކުޅުއްވުމުގެ ދާއިރާގެ ތެރެއިން ކަމަށެވެ. އެއީ 1977 ވަނަ އަހަރުއެވެ. މަޖީދިއްޔާ ސްކޫލްގެ ގޯލްޑަން ޖުބިލީ ފާހަގަކުރެއްވިއިރު ބޭއްވި ސްޓޭޖް ތަމްސީލު ޝޯތަކުންނެވެ. އޭގެފަހުން، އެކި ފަރާތްތަކުން ބޭއްވި ތަމްސީލު ޝޯތަކުގައިވެސް ޗިޅިޔާ ވަނީ ބައިވެރިވެވަޑައިގެންފައެވެ. ތަމްސީލު ކުޅުމުގެ ރޮނގުން ޢާންމު ޚިދުމަތުގެ ހިތްވަރުދިނުމުގެ އިނާމު، 1983 ވަނަ އަހަރު ސަރުކާރުން އޭނާއަށްވަނީ ދެއްވާފައެވެ.\nފިލްމީ ދާއިރާގައި ޙަރަކާތްތެރިވެވަޑައިގަންނަވަން ފެށްޓެވިފަހުން ތަފާތު އެތައް ފިލްމެއްގައި އޭނާ ވަނީ ބައިވެރިވެވަޑައިގެންފައެވެ. އަދި މިފިލްމުތަކުގައި ތަފާތު އެތައް ރޯލެއް އޭނާ ވަނީ ކުޅުއްވާފައެވެ. 50 އަށްވުރެ ގިނަ ފިލްމުގައި ތަފާތު އެކިބައިތައް އޭނާ ވަނީ އަދާކުރައްވާފައެވެ. މީގެއިތުރުން، 30 އަށްވުރެ ގިނަ ޑްރާމާގައިވެސް އޭނާ ވަނީ ބައިވެރިވެވަޑައިގެންފައެވެ.\nޗިޅިޔާ މޫސާ މަނިކަށް "އާފަތިސް" އެވޯޑްވެސް ވަނީ ލިބިވަޑައިގެންފައެވެ. މިގޮތުން، އެންމެމޮޅު ދިވެހި ވާހަކައާއި، އެންމެ މޮޅު ޑައިލޮގް ލިޔުއްވައިގެން ދިވެހި ފިލްމު "ޒަޚަމް" އިން 1995 ވަނަ އަހަރު ބެސްޓް ޑައިލޮގް، ބެސްޓް ސްޓޯރީގެ އިނާމު ލިބިވަޑައިގެންފައިވެއެވެ. އަދި 1996 ވަނަ އަހަރު ބެސްޓް ސަޕޯޓިންގ އެކްޓަރުގެ މަގާމު، ފިލްމު "ހަގު އަނބި"ން އޭނާ ހޯއްދަވާފައިވެއެވެ. "މިއަދު" ނޫހުގެ ކްރިސްޓަލް އެވޯޑް 2008ގެ ލައިފްޓައިމް އެޗީވްމަންޓް އެވޯޑް ވެސް އޭނާ އަށް ލިބިވަޑައިގެންނެވިއެވެ.\nއެއްވެސް އަގަކާ ނުލައި ވަރަށްގިނަ ދިވެހި ފިލްމާއި ޑްރާމާގައި އޭނާ މަސައްކަތް ކޮށްދެއްވާފައިވެއެވެ. ދިވެހި ފިލްމީ ދާއިރާއަށާއި، މުނިފޫހިފިލުވުމުގެ ދާއިރާއަށް މިވޭތުވެދިޔަ ތާނގައި ނުކުތް ދެޖިންސުގެ އެކި ޢުމުރުގެ ފަންނާނުންނަށް މިދާއިރާއިން ކުރިއަށް ދެވޭނެ ގޮތްތައް ފަހިކޮށްދެއްވައި، އެކަމުގެ ހުނަރު ދަސްކޮށްދެއްވުމުގައިވެސް ޗިޅިޔާވަނީ، ޢަމަލީގޮތުން ބައިވެރިވެވަޑައިގެންފައިކަން ރައީސް އޮފީހުން ވެސް ފާހަގަ ކުރައްވާފައިވެއެވެ.\nއޮގަސްޓް 24, 2021 23:21\nފަސް ޢަހަރު ބަލި އެނދުގަ އޮތް އިރު ކީއްވެބާ ނޫސްވެރިންނަށް ނުލިޔެވުނީ އެހަބަރު..ތިވަރަށް ހިދްމަތް ކޮއްދީފަ އޮތް ްިރުވެސް ތި ފިލްމީ ދާއިރާގެ އެކަކުވެސް އޭނާގެ ހާަލެެއް ބަލާލާކައްނުދޭ ދެން މަރުވީމަ މިފެންނަނީ\nއޮގަސްޓް 25, 2021 08:18\nހެޔޮ ވާހަކައެއް. ނޫސްތަކުގައި ލިޔާނެ ގެއްލިގެންދިޔައީ އަގުހުރި މީހެއްކަމަށް. ފިލްމީދާއިރާއަށް ފޫނުބެއްދޭވަރުގެ ގެއްލުމެއް ލިބޭނެކަމަށް. އެތައްއަހަރެއްވަންދެން ބަލިވެ ނުތެދުވި އޮތް އިރު ނުވިގެއްލުމެއް މަރުވީމާ ވާނެގޮތެއް އޮންނާނެބާ؟\nއޮގަސްޓް 25, 2021 05:55\nމިވާގޮތަކީ ބަލިވެ އުޅޭ އި ރު ހަަލު ބަލާ ނުލެވޭ..ދުނިޔެ ދޫކޮށް ދިޔައީމާ ވަ ރށް ފޯ ރި ހުންނާނެ....ދެއްކުން ތެ ރި ކަމުގެ ލާމަސީލް ދިވެހީން.\nއޮގަސްޓް 25, 2021 05:56\nއޮގަސްޓް 25, 2021 06:27\nފިލްމުކުޅުމާއި ތަމްސީލު ކުޅުމާއި ގައުމީ އިނާމަކީ އާހިރަތުންއެއްވެސްމަނންފާއެއްހުރިކަމެއްނޫން\nއޮގަސްޓް 25, 2021 07:21\nތިޔަ ހުރިހާ ބައިވަރު ލިޔުނު އިރު މަރުހޫމް އަށް ހެޔޮދުޢާ އެއް ކޮށްލުން ވެސް ނެތް 💁🏽\nއޮގަސްޓް 25, 2021 08:12\nނޫސްވެރިންނަކީ ވެސް ހާދަހާ ޒާތެއްގެ ބައެކެވެ.\nއޮގަސްޓް 25, 2021 08:29\nޗިޅިޔާ މޫސާމަނިކަކީ ވަރަށް ހިތްހެޔޮ ބޭފުޅެއް. ޗިޅިޔާ މޫސާމަނިކުގެ ފާފަ ފުއްސަވައި އެބޭފުޅާގެ ފުރާނަފުޅަށް މާތްﷲ ސުވަރުގޭގެ މަތިވެރި ނިޢުމަތް މިންވަރު ކުރައްވާށި. އަދި ޢާއިލާއަށް ކެތްތެރިކަން ދެއްވާށި. އާމީން.\nއޮގަސްޓް 25, 2021 08:47\nޗިޅިޔާ މޫސާމަނިކު ކޮށްދެއްވި އެންމެ ފުރިހަ ޚިދުމަތަކީ މުޙައްމަދު ރަސޫލުﷲ އަށް އަޑުއަޅުއްވައި ދެއްވުމެވެ. އެކަމަކު އެވާހަކައެއް ފަހަގަނުކުރައްވައެވެ. މީހާ ދުނިޔެއިން ވަކިވެ ދިޔުމަށްފަހު ދައްކަންވާނީ އެމީހަކު ކޮށްފައިވާ އެންމެ ރަނގަޅުކަންތަކުގެ ވާހަކައެވެ. އެކަމަކު އެވާހަކަ ދައްކާފއި ނުވާތީ ޙައިރާންވެއްޖައީމެވެ. މުހައްމަދު ރަސޫލުﷲ ގައި ޗިޅިޔާ މޫސާމަނިކުގެ ހުނަރުވެރިކަން ވަރަށް ފުރިހަމއަށް ވަނީ ދައްކަވާދެއްވާފައެވެ..


Kuda kuda Sujal rajjeygai Islam dheenuge hidhaayathah | Mihaaru\nސޫޖަލް އޭނާގެ ވާހަކަ "މިހާރު"އަށް ކިޔައިދެނީ: އެނބުރި ގައުމަށް ގޮސްވެސް އިސްލާމް ދީން ދަސްކުރަން ބޭނުންވޭ-- ވީޑިއޯ: ހުސެން ޝަޔާހު، އެޑިޓިން: އަބްދުﷲ އައުރާފް /މިހާރު\n14 ޖޫން 2016 - 08:037comments\nމިއީ މުސްލިމެއްގެ ވާހަކައެއް ނޫނެވެ. އެކަމަކު ރާއްޖޭގައި ދިރިއުޅެމުން އަންނަ، ނޭޕާލުގެ ކުޑަ ފިރިހެންކުއްޖަކު ތަޖުރިބާކުރަމުން އަންނަ އިސްލާމީ ދިރިއުޅުމުގެ ވާހަކަ އެވެ.\nއުމުރުން 13 އަހަރު ސޫޖަލް ލާމާ ރޯދަ ހިފަ އެވެ. މިސްކިތުގަ އާއި ގޭގައި ނަމާދު ކުރެ އެވެ. ގުރުއާން ކްލާހަކަށް ގޮސް، ގުރުއާން ދަސްކުރެ އެވެ. އިސްލާމީ އެކި ރުކުންތައް އަދާކުރަމުން އޭނާ އަންނަނީ މަޑުމަޑުން ދީނުގެ ހިދާޔަތުގެ ތެރެއަށް ވަންނަމުންނެވެ.\nސޫޖަލް: އިސްލާމް ދީނަށް ބޮޑު ޝައުގުވެރިކަމެއް ހުރޭ-- ފޮޓޯ: ހުސެން ޝަޔާހު/ މިހާރު\nމަޝްހޫރު ޕްރެޒެންޓަރު މަރިޔަމް ވަހީދާ (މަރީ) އާއި ފިރިމީހާ ހަސަން ހަލީމް، ސޫޖަލް ރާއްޖެ ގެނައީ މީގެ ތިން އަހަރު ކުރިންނެވެ. އޭރު މަރީގެ އާއިލާ އަށް ސޫޖަލްގެ މަންމަ މަސައްކަތް ކޮށްދެމުން އަންނަތާ އަހަރެއް ވެއްޖެ އެވެ. މިހާރު ސޫޖަލްް އަކީ މަރީގެ އާއިލާގެ މެމްބަރެއް ކަހަލަ ކުއްޖެކެވެ.\nބުދުދީނުގެ އާއިލާއަކަށް ނިސްބަތްވި ނަމަވެސް ސޫޖަލްގެ ޝައުގުވެރިކަން މިހާރު ހުރީ އިސްލާމް ދީނަށެވެ. ދީނީ މައުލޫމާތު ހޯދައި، ނަމާދުކޮށް ހަދަނީ އަމިއްލަ އަށެވެ. ގުރުއާން ކްލާހަކަށް ވެއްދުމަށް ވެސް މަރީ ގާތު އެދުނީ ސޫޖަލް އަމިއްލަ އަށެވެ.\nމިހާރު އޭނާއަށް އަލްހަމްދު އާއި ކުރު ބައެއް ސޫރަތްތައް ހިތުން ކިޔަން އެނގެ އެވެ. ގުރުއާން ކްލާހުގައި އޭނާ އަދި ކިޔަވަނީ އަލިފުބާގެ އަކުރުތައް ނަމަވެސް ދެތިން އަކުުރު އެއްކޮށްލައިގެން ކޮންމެވެސް ވަރަކަށް ބަލައިގެން ކިޔަން އެނގޭ ކަމަށް ސޫޖަލް ބުންޏެވެ.\nޝައުގުވެރިކަން އުފެދުނީ ކިހިނެއް؟\nސޫޖަލް ނަމާދުކޮށް އަދި ގުރުއާން ކިޔަވާކަށް މަރީމެން ބާރެއް ނާޅަ އެވެ. އެކަންކަމަށް އޭނާ ޝައުގުވެރިވީ ސޫޖަލް ބުނާ ގޮތުގައި، ގޭތެރޭގައި އެހެން މީހުން އެކަން ކުރާތަން ފެންނާތީ އެވެ.\n"ހަސަން ބައްޕަ އާއި މަރިޔަމް މަންމަ ރޯދަ ހިފައި ނަމާދު ކުރާތަން ފެނޭ. އެހެންވެ، އެކަން ކުރަން ސޫޖަލް ވެސް ޝައުގުވެރިވީ،" ޣިޔާސުއްދީން އިންޓަނޭޝަނަލް ސްކޫލުގެ ގްރޭޑް ހައެއްގައި ކިޔަވަމުން އަންނަ ދަރިވަރު ބުންޏެވެ.\nގޭގައި އޭނާ ޕީސް ޓީވީ ފަދަ ދީނީ ޗެނަލްތައް ބަލައި އެކި ކަންކަމާ ގުޅޭ ގޮތުން ސުވާލު ވެސް ކުރެ އެވެ.\nސޫޖަލް އޭނާގެ ވާހަކަ "މިހާރު" އަށް ކިޔައިދެނީ: އޭނާ ގަވާއިދުން ނަމާދުކޮށް ގުރުއާން ކިޔަވައި -- ފޮޓޯ: ހުސެން ޝަޔާހު/ މިހާރު\nނަމާދުކޮށް ގުރުއާން ކިޔަވާތީ މަންމަ ހިތްހަމަ ނުޖެހޭތޯ ސުވާލުކުރުމުން ސޫޖަލް ބުނީ އޭނާ ކުރާ ކަންކަމަށް މަންމަ ހުރަސް ނާޅާ ކަމަށެވެ. އަދި މަންމަ ވެސް އޭނާ މިސްކިތަށް ފޮނުވާ ކަމަށް ބުންޏެވެ.\nމަރީ ބުނީ ދީނީ ކަންކަން ކުރަން ސޫޖަލްއަށް އެއްވެސް ވަރަކަށް މަޖުބޫރު ނުކުރާ ކަމަށެވެ. އަދި އެ ހުރިހާ ކަމެއް ވެސް އޭނާ ކުރަނީ އަމިއްލަ ޝައުގުވެރިކަމެއްގެ ގޮތުން ކަމަށް މަރީ ބުންޏެވެ.\n"މަރީމެން އެންމެން ރާއްޖޭން ބޭރު ގައުމަކަށް ދިޔަޔަސް އޭނާ އެންމެ ފުރަތަމަ ބަލާނީ މިސްކިތެއް ހުންނަނީ ކިހާ ހިސާބެއްގައިތޯ؟ ދީނީ ކަންތައްތައް ވަރަށް ބޮޑަށް އޭނާ އޮބްޒާވް ކުރޭ،" މަރީ ބުންޏެވެ.\nސްކޫލުގައި ވެސް ސޫޖަލް ޖަމާއަތަށް ނަމާދަށް އަރަ އެވެ. މުސްލިމް ނޫން ކުއްޖެއް އެގޮތަށް ޖަމާއަތުގައި ނަމާދު ކުރާތީ ޓީޗަރުން ވަނީ ދީނީ ބައެއް އިލްމުވެރިންނާ ވެސް ސުވާލުކޮށްފައި ކަމަށްވެ އެވެ. އިލްމުވެރިންގެ ޖަވާބަކަށް ވީ އަމިއްލަ ޝައުގުވެރިކަމުގެ ތެރޭން ދަސްކުރަން އެކަން ކުރާ ނަމަ އެއީ މައްސަލައެއް ނޫން ކަމެވެ.\nރޯދަ އަކީ އިސްލާމީ އަޅުކަމުގެ ތެރޭން ސޫޖަލް އެންމެ ގަޔާވާ އެއް ކަމެވެ.\nއޭނާ އެންމެ ފުރަތަމަ ރޯދައެއް ހިފީ މިދިޔަ އަހަރުގެ ރޯދަ މަހު އެވެ. އެކަމަކު މި ރޯދަ މަހު ކޮންމެ ދެ ދުވަހުން އެއް ދުވަހު ސޫޖަލް އަންނަނީ ރޯދަ ހިފަމުންނެވެ.\n"ފުރަތަމަ ދުވަހު ވަރަށް އުނދަގޫވި. ވަރަށް ބަނޑުހައިވި. ބަންގި ގޮވަންދެން ވަރަށް ދިގު އިންތިޒާރެއް ކުރަން ޖެހުނު،" އިނގިރޭސި ބަހުން ވާހަކަ ދައްކަމުން ސޫޖަލް ބުންޏެވެ.\n"އެކަމަކު ހަސަން ބައްޕަ އާއި މަރިޔަމް މަންމަ ރޯދަ ހިފާތަން ފެނުނީމަ، ގިވްއަޕް ކުރަން ބޭނުން ނުވީ. އެއް ރޯދަ ހިފީމަ ދެން ހިފާހިތްވެއްޖެ. މިހާރު އެއީ އެއްވެސް ކަމެއް ނޫން."\nއޭނާ ރޯދައަށް ހުންނާތީ ކްލާސް ކުދިން ވެސް ވަރަށް ގަޔާވެ، އޭނާގެ ތަޖުރިބާއާ ގުޅޭ ގޮތުން ސުވާލުކުރާ ކަމަށް ސޫޖަލް ބުންޏެވެ.\nމި ކުއްޖާ ބުނާ ގޮތުގައި އޭނާ އިސްލާމް ދީނުގެ އަޅުކަންތައް އަދާކުރަނީ މުސްލިމް ގައުމެއްގައި އުޅޭތީއެއް ނޫނެވެ.\nސޫޖަލް ބުނީ އިސްލާމް ދީނުގެ ކަންކަމަށް އޭނާގެ ޝައުގުވެރިކަން ބޮޑު ކަމަށާއި ގުރުއާންގެ މާނަ ވެސް ދަސްކުރަން ބޭނުން ކަމަށެވެ. އަދި އެނބުރި ގައުމަށް ގޮސް ވެސް، އިސްލާމް ދީން އިތުރަށް އޮޅުން ފިލުވައި، އަޅުކަން ކޮށް ހަދާނެ ކަމަށް ވެސް ބުންޏެވެ.\nއިތުރު ލިޔުންތައް ކުޑަކުދިން އިސްލާމް ރޯދަ 2016 ދީން ނޭޕާލް